
Il-Minuti tas-Seduta 197, li saret fit-22 ta’ Jannar 2024, ġew ikkonfermati.


[bookmark: _Toc240445308]INFORMAZZJONI MIS-SEDJA

L-ISPEAKER (Onor. Anġlu Farrugia): Inqiegħed fuq il-Mejda tal-Kamra:

Rapport maħruġ mill-Uffiċċju Nazzjonali tal-Verifika bl-isem An audit of the contract for the provision of food and beverage services at the Malta Life Sciences Park datat Jannar 2024.


[bookmark: _Toc240445309]
MISTOQSIJIET – TWEĠIBIET ORALI

KAŻ TAL-BANK PILATUS - ARBITRAĠĠ INTERNAZZJONALI - SPIŻA 

12180. L-ONOR. ROBERT CUTAJAR (f’isem l-Onor. Ivan Bartolo) staqsa lill-Prim Ministru: Jista’ l-Prim Ministru jwieġeb il-mistoqsija parlamentari 11156, li oriġinarjament saret lill-Ministru għall-Finanzi u x-Xogħol, u jgħid kemm tħallsu flus s’issa fi spejjeż legali, eċċ. mill-Gvern Malti fl-arbitraġġ internazzjonali li fetaħ kontra Malta s-sid tal-Bank Pilatus?

[bookmark: _Hlk117671824][bookmark: _Hlk117671913]ONOR. STEFAN ZRINZO AZZOPARDI (Ministru għall-Artijiet u l-Implimentazzjoni tal-Programm Elettorali) (f’isem il-Prim Ministru): Nitlob lill-Onor. Interpellant sabiex jagħmel din il-mistoqsija parlamentari lill-Ministru kkonċernat. 

L-ISPEAKER: L-Onor. David Agius, mistoqsija supplimentari.

ONOR. DAVID AGIUS: Sur President, jista’ l-Ministru jgħid jekk hux qed nifhem sew li l-Ministru responsabbli huwa l-Ministru għas-Saħħa, li qiegħed preżenti fil-Kamra?

L-ISPEAKER: Il-Ministru Stefan Zrinzo Azzopardi.

ONOR. STEFAN ZRINZO AZZOPARDI: Nitlob lill-Onor. Interpellant jagħmel il-mistoqsija lill-Ministru kkonċernat skont il-proċeduri parlamentari.

L-ISPEAKER: L-Onor. David Agius.

ONOR. DAVID AGIUS: Sur President, biex tagħmel mistoqsija lill-Ministru kkonċernat, trid tkun taf min huwa l-Ministru kkonċernat li tagħmel referenza għalih it-tweġiba! Jista’ l-Ministru, f’isem il-Prim Ministru, jgħidilna min huwa l-Ministru kkonċernat?

L-ISPEAKER: Il-Ministru.

ONOR. STEFAN ZRINZO AZZOPARDI: Sur President, m’għandix aktar xi nwieġeb.

L-ISPEAKER: Grazzi. L-Onor. David Agius.
[bookmark: _Toc240445310]
PUNT IMQAJJEM MINN ONOR. MEMBRU 

ONOR. DAVID AGIUS: Sur President, niġbed l-attenzjoni tas-Sedja għall-mistoqsijiet parlamentari li jirreferu lill-Onor. Interpellant għall-Ministru kkonċernat. F’każijiet simili nitlob li fir-risposta jkun hemm indikazzjoni lil min għandha ssir il-mistoqsija. 

L-ISPEAKER: Is-Sedja qed tieħu nota tal-punt tiegħek, Onor. Agius.

ONOR. DAVID AGIUS: Sur President, il-Ministru għas-Saħħa jinsab preżenti. Jista’ jgħid jekk huwiex il-Ministru kkonċernat li tirreferi għalih ir-riposta tal-Prim Ministru?

L-ISPEAKER: Jekk il-Ministru għas-Saħħa qiegħed f’pożizzjoni li jwieġbek, jista’ jagħmel dan. Jekk le, ... 

ONOR. DAVID AGIUS: Le, Sur President!

L-ISPEAKER: Onor. David Agius, il-punt tiegħek fhimtu. M’hemmx għalfejn terġa’ tirrepeti, għax għamiltu tliet darbiet. (Interruzzjonijiet) Is-Sedja ħadet nota tal-punt imqajjem minnek. (Interruzzjonijiet) 

ONOR. DAVID AGIUS: Sur President, għandi mistoqsija oħra.

L-ISPEAKER: Kollox sew. L-Onor. David Agius, mistoqsija supplimentari.

ONOR. DAVID AGIUS: Sur President, ladarba hawn preżenti l-Ministru għas-Saħħa, jista’ jwieġeb il-mistoqsija oriġinali li għamel l-Onor. Ivan Bartolo dwar l-arbitraġġ internazzjonali li nfetaħ kontra s-sid tal-Pilatus Bank?

L-ISPEAKER: Il-mistoqsija hija lill-Prim Ministru. Il-Ministru Jo Etienne Abela.
[bookmark: _Hlk108170324]
ONOR. JO ETIENNE ABELA (Ministru għas-Saħħa u l-Anzjanità Attiva): Sur President, jien qed nara l-mistoqsija parlamentari 12181.

L-ISPEAKER: Ministru, qiegħed f’pożizzjoni li twieġeb dik il-mistoqsija, iva jew le?

ONOR. JO ETIENNE ABELA: Le, m’iniex.
L-ISPEAKER: Grazzi. Ngħaddu għall-mistoqsija parlamentari li jmiss.


KAŻ TAL-PILATUS BANK - ARBITRAĠĠ INTERNAZZJONALI - SPIŻA 

12181. L-ONOR. ROBERT CUTAJAR (f’isem l-Onor. Ivan Bartolo) staqsa lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 11156, li oriġinarjament saret lill-Ministru għall-Finanzi u x-Xogħol, u jgħid kemm tħallsu flus s’issa fi spejjeż legali, eċċ. mill-Gvern Malti fl-arbitraġġ internazzjonali li fetaħ kontra Malta s-sid tal-Pilatus Bank?

ONOR. JO ETIENNE ABELA: Nitlob lill-Onor. Interpellant biex jagħmel il-mistoqsija lill-Ministru kkonċernat.

L-ISPEAKER: L-Onor. Davina Sammut Hili, mistoqsija supplimentari.

ONOR. DAVINA SAMMUT HILI: Sur President, id-dijabete hija sfida kbira fil-qasam tas-saħħa. Jista’ l-Ministru jgħid kif din il-kondizzjoni se tiġi indirizzata fix-xhur li ġejjin?

L-ISPEAKER: Il-Ministru Jo Etienne Abela.

ONOR. JO ETIENNE ABELA: Sur President, kulħadd jaf li d-dijabete f’pajjiżna hija problema. Però wieħed irid jgħid ukoll li tul dawn l-aħħar snin l-isforz tal-Gvern li jindirizza din il-problema ma kienx żgħir. Bħala Ministru għas-Saħħa u l-Anzjanità Attiva se nkompli mal-isforzi tad-Deputat Prim Ministru biex inkomplu nagħmlu din il-kondizzjoni prijorità. 

Biex nagħti daqsxejn sfond bażiku dwar din il-kondizzjoni, jeżistu diversi forom ta’ dijabete, imma biex nissimplifika, se nitkellem fuq iż-żewġ tipi maġġuri. Għandek it-type 1 diabetes, li sfortunatament taffettwa l-aktar lit-tfal. Fit-tfal li jiġri hu li l-frixa li tipproduċi l-insulina ma tibqax taħdem. Għalhekk, dawn il-pazjenti żgħar ikunu dipendenti fuq l-insulina. Kif kulħadd jaf, l-insulina hija mediċina li ma tistax tittieħed mill-ħalq, imma tittieħed permezz ta’ injezzjoni. It-tieni tip ta’ dijabete hija dik li nsibu f’persuni aktar anzjani. Din hija tip ta’ dijabete li tista’ tiġi ttrattata bil-mediċini mill-ħalq, imma meta din ma tibqax taħdem, ikun hemm bżonn tal-insulina wkoll. 
Tul dawn l-aħħar snin il-Gvern daħħal l-innovazzjoni importanti ħafna tal-monitoraġġ awtomatiku taz-zokkor. Din hija inizjattiva sabiħa u importanti immens. Minn hawn naqla’ l-kappell lid-Deputat Prim Ministru tal-viżjoni li kellu meta ħa din it-tip ta’ inizjattiva. Dan il-monitoraġġ qed jidħol f’fażijiet, skont l-età. Dan waħdu għamel differenza enormi fil-ħajja ta’ dawn il-persuni, fejn meta jkollhom dan it-tip ta’ monitoraġġ, ma jkollhomx bżonn joqogħdu jitniggżu l-ħin kollu biex jiċċekkjaw il-livell taz-zokkor tagħhom. Nerġa’ ngħid, din hija inizjattiva sabiħa li se nkomplu naħdmu fuqha. 

Fl-istess ħin irridu wkoll inkomplu bil-kampanja ta’ edukazzjoni favur din il-kondizzjoni. Din hija kampanja edukattiva wiesgħa, li ma tirrigwardax biss id-dijabete, imma tmiss b’mod ħolistiku ma’ kull organu ieħor li għandna f’ġisimna. Għalhekk, huwa importanti li kull kampanja edukattiva ddaħħal in-nutrizzjoni fiha. Hawnhekk se nitkellem daqsxejn fuq l-obeżità, li hija fattur importanti ta’ riskju li wieħed irid jindirizza. Hemm ħafna aktar x’nistgħu nagħmlu f’dan ir-rigward. Fil-fatt, f’dawn l-aħħar ftit ġimgħat ikkonsidrajna wkoll li ’l quddiem indaħħlu s-sistema awtomatika ta’ kif wieħed jirċievi l-insulina. 

L-ISPEAKER: L-Onor. Paula Mifsud Bonnici, mistoqsija supplimentari.

ONOR. PAULA MIFSUD BONNICI: Sur President, jista’ l-Ministru jispjega lill-Kamra x’inhuwa l-pjan tiegħu biex jassigura li l-anzjani li jkollhom bżonn l-isptar ikunu nistgħu jinqdew malajr, ma joqogħdux jistennew fl-Emerġenza, jingħataw appuntamenti tal-operazzjonijiet mingħajr dewmien, kif ukoll li meta jiġu rikoverati fl-Isptar ma jitpoġġewx fl-agħar swali li jeżistu? Kulħadd jaf li għandna diversi swali li kienu kurituri u nbidlu fi swali! L-anzjani qed jitpoġġew hemmhekk mingħajr ebda segregazzjoni u privatezza.

L-ISPEAKER: Il-Ministru.

ONOR. JO ETIENNE ABELA: Sur President, din hija mistoqsija pertinenti ħafna, li kemm id-Deputat Prim Ministru kif ukoll jien ħsibna u biħsiebna li nkomplu naħdmu fuqha. Nitlob lill-Kamra tiskużani talli se nissimplifika. Teħdunix ħażin, imma l-proċess li wieħed jagħti l-kura nistgħu nħarsu lejh bħala sistema ta’ conveyor belt. Dan ma jfissirx li għandna nħarsu lejn il-pazjent bħala xi forma ta’ prodott. Anzi, għalina, kemm bħala Gvern kif ukoll l-Oppożizzjoni, il-pazjent huwa ċ-ċentru tal-operat ta’ dan is-settur u ta’ dan il-Ministeru. Però huwa fatt li biex wieħed jindirizza l-istennija, wieħed għandu jħares lejn is-sistema bħala sistema ta’ conveyor belt. Xi jfisser dan, Sur President? 

F’kull sptar tad-dinja teżisti l-problema ta’ stennija. Jien kelli x-xorti, jew l-isfortuna, li ħdimt f’20 sptar qabel ma dħalt fil-politika. Għalhekk, m’iniex għama għal dak li jiġri fi sptarijiet barra minn Malta. Il-problema ta’ stennija fid-dipartimenti tal-emerġenza hija xi ħaġa li ssibha kullimkien, mill-Amerika sal-Ġappun. Malta mhijiex immuna għal dan. Dan ma jfissirx li bħala Gvern għandna ngħollu idejna ’l fuq u naqtgħu qalbna milli nistgħu nsolvu din il-problema. 

Kif għedt, diġà kien hemm ħafna ħsieb dwar din il-materja. Minn hawn nerġa’ nirringrazzja lid-Deputat Prim Ministru għall-viżjoni li kellu li jiżgombra żoni fl-Isptar Mater Dei biex issa qed jospitaw aktar pazjenti b’mod aktar dinjituż, kif qed tissuġġerixxi l-Onor. Interpellant. Hawn qed nitkellem dwar sala mdaqqsa ta’ ’l fuq minn 40 pazjent u aġġunt magħha se jkun hemm High Dependency Unit li se tirċievi fiha pazjenti tal-mediċina u mhux pazjenti kirurġiċi. Meta dawn iż-żewġ swali se jitlestew f’dawn il-ftit ġimgħat, dik il-parti tal-conveyor belt system li qed nitkellem fuqha għandha tħaffef il-proċess. 

L-Onor. Interpellant għandha raġun issemmi l-anzjani, li jammontaw għal kważi 30% tal-ammissjonijiet kollha fl-Isptar Mater Dei. Aħna m’aħniex biss se niffokaw fuq Mater Dei, imma se niffokaw fuq is-sistemi kollha ta’ emerġenza u l-assi kollha li l-pajjiż għandu f’dak li jirrigwarda l-kura fl-emerġenza. Biħsiebna li dawn l-assi nużawhom kollha, mhux l-inqas f’San Vinċenz de Paul. M’iniex qed ngħid li San Vinċenz de Paul se jkollu sistema ta’ emerġenza, però kif għedt fid-diskorsi tiegħi fl-2023, f’San Vinċenz de Paul biħsiebna nwaqqfu taqsima ta’ kura intermedjarja fejn fil-kliniċi tagħna, imsejħa frailty clinics, nidentifikaw pazjenti anzjani li ma jkollhomx bżonn imminenti tal-Emerġenza, imma se nikkurawhom f’din it-taqsima ta’ kura intermedjarja u nagħtuhom dak kollu li għandhom bżonn. Hawnhekk qed nitkellem fuq mediċina, fiżjoterapija, occupational therapy u speech and language therapy. Nixtiequ li dawn il-pazjenti nġibuhom tajbin biżżejjed li jerġgħu lura fil-komunità mingħajr ma jkollhom bżonn imorru l-Emerġenza.

L-ISPEAKER: L-Onor. Amanda Spiteri Grech, mistoqsija supplimentari.

ONOR. AMANDA SPITERI GRECH: Sur President, bħalma jaf il-Ministru, fejn ikun hemm kritika ġusta, din irridu nindirizzawha. Meta wieħed jixtarr is-servizz li jingħata fl-Emerġenza, dan huwa kbir ħafna f’pajjiżna, però ma nistgħux ngħidu li m’hemmx element ta’ stennija. Jista’ l-Ministru jgħid kif biħsiebu jindirizza din l-istennija, kemm fl-immedjat kif ukoll fit-tul? Qed nirreferi b’mod partikolari għall-anzjani, li naf li huwa settur għall-qalb il-Ministru, li jidħlu l-Emerġenza u jkollhom jistennew għal tul ta’ ħin.

L-ISPEAKER: Il-Ministru.

ONOR. JO ETIENNE ABELA: Sur President, hawn se nkompli mal-mistoqsija preċedenti. Kif kont qed ngħid, is-sistema li għandna fl-Emerġenza nistgħu nitkellmu fuqha aktar fil-fond fuq żewġ binarji. Wieħed irid jifhem li f’dipartiment bħalma huwa d-Dipartiment tal-Emerġenza, fil-mira tagħna bħala prijorità għandna l-pazjent li, nerġa’ ngħid, huwa ċ-ċentru tal-operat tagħna. Però wieħed m’għandux jinsa r-riżors uman li għandna jaħdem fl-Emerġenza. 

L-Emerġenza mhijiex bħad-dipartimenti l-oħra kollha, għaliex fl-Emerġenza – jien ħdimt disa’ xhur f’emerġenza – għandek il-professjonisti bħat-tobba, in-nurses, l-ECG technicians, ir-radiographers, il-cleaners, l-ambulance drivers u l-iskrivani li l-ħin kollu qegħdin f’kuntatt dirett kliniku mal-pazjent. Dan huwa punt importanti immens, għax għandek ambjent ta’ stress kontinwu li se jaffettwa lir-riżors uman. 

Huwa importanti ħafna li niffokaw fuq il-pazjent u jekk hemm żoni fl-Isptar li nistgħu niżgumbraw biex il-flow tal-pazjenti nħaffuha, se nagħmlu dan u se nkomplu naħdmu fuq il-pjan li beda jwettaq id-Deputat Prim Ministru. Madanakollu rridu nieħdu ħsieb ħafna tar-riżors uman. Jien diġà ltqajt mal-istaff fl-Emerġenza u mal-istaff tal-ambulanzi. Jien inweġġa’ meta nara kummenti fuq il-midja soċjali li jattakkaw lil dawn il-persuni. Nerġa’ ngħid li dawn huma persuni li x-xogħol tagħhom jirrikjedi kuntatt dirett mal-pazjent il-ħin kollu. 

Dik hija xi ħaġa li jien bħala kirurgu ma kontx suġġett għaliha. Dan għaliex jien kien ikolli l-administrative time u l-outpatients, bħal kull speċjalist u professjonist fl-Isptar Mater Dei u sptarijiet oħra. Però fl-Emerġenza, u għadni ma għedt xejn fuq l-ITU, il-professjonisti qegħdin il-ħin kollu għaddejjin b’kura klinika diretta. X’jiġri f’dan kollu? Ikollok stress u pressjonijiet tax-xogħol, u f’dan id-dipartiment sfortunatament ikollok persuni li jaqtgħu qalbhom u jagħżlu xi tip ta’ karriera oħra. Għalhekk, huwa importanti li nintervjenu u nagħmlu dan mhux bħala Gvern biss, imma bl-Oppożizzjoni magħna, għax dawn huma l-persuni, li jekk jinqalgħalna xi ħaġa, ilkoll għandna bżonnhom. 

Lil dawn il-persuni rridu noffrulhom garanzija ta’ career progression. Irridu noffrulhom serħan tal-moħħ li jekk jonqsu n-numri tagħhom, se nżiduhom. Hawnhekk wieħed jista’ jitkellem dwar l-użu tar-riżors uman barrani. Għaliex le? Kull sptar fid-dinja juża riżorsi umani barranin. Jekk hemm bżonn, għad li jien qed ngħid li nixtiequ li jkollna servizz mill-Maltin għall-Maltin, fejn ma nistgħux naslu bir-riżorsa li għandna f’pajjiżna, irridu nħarsu ‘l barra minn pajjiżna. 

L-ISPEAKER: L-Onor. Albert Buttigieg, mistoqsija supplimentari.

ONOR. ALBERT BUTTIGIEG: Sur President, f’mistoqsija li għamilt fuq il-community clinic f’San Ġiljan, il-Ministru weġibni llum fejn qalli li se tinfetaħ f’nofs din is-sena. Jista’ jgħid fejn se tkun din il-klinika, li ilna tliet snin nisimgħu dwarha u kien hemm ħafna tibdil ta’ postijiet minn fejn se topera?

L-ISPEAKER: Il-Ministru.

ONOR. JO ETIENNE ABELA: Sur President, din hija domanda pertinenti. Fil-fatt, San Ġiljan huwa qrib fejn noqgħod jien. Se nkun onest. Ilni f’din il-kariga għal ftit ġranet u l-informazzjoni li tajt lill-Onor. Interpellant hija kif irċevejtha. M’iniex qiegħed f’pożizzjoni li ngħid aktar minn hekk illum.

L-ISPEAKER: L-Onor. Romilda Zarb, mistoqsija supplimentari.

ONOR. ROMILDA ZARB: Sur President, aktar kmieni l-Ministru għamel aċċenn għall-problema li għandna f’pajjiżna tal-obeżità. Nafu r-rata għolja ta’ obeżità li għandna fost l-adulti, l-anzjani u b’mod partikolari fit-tfal. Jista’ l-Ministru jgħid xi pjan għandu biex nindirizzaw din l-isfida, anke fost iċ-ċkejknin tagħna?

L-ISPEAKER: Il-Ministru.

ONOR. JO ETIENNE ABELA: Sur President, l-obeżità hija materja oħra li kemm-il darba ddiskutejna mad-Deputat Prim Ministru għaliex l-istatistika qed turi li f’pajjiżna l-obeżità, bħad-dijabete, hija problema. Hija problema wkoll f’pajjiżi oħra, bħar-Renju Unit u b’mod aktar goff fl-Amerika. Dan ma jfissirx li għandna nserrħu rasna u ngħidu li l-Ingliżi jew l-Amerikani huma obeżi u aħna bħalhom. Din hija xi ħaġa li m’għandhiex tkun aċċettata. Bħala Gvern konxji minn din il-problema u nixtiequ nindirizzawha b’mod ħolistiku għaliex kif għedt qabel, meta qed titkellem fuq l-obeżità qed titkellem fuq ħafna organi u problemi li jwasslu għall-obeżità. 

L-obeżità mhijiex biss kundizzjoni ġenetika, għalkemm il-ġenetika għandha x’taqsam. Meta nsemmi l-ġenetika, qed insemmi fatturi li bħala Gvern u professjonisti għalissa ma nistgħu nagħmlu xejn dwarhom. Il-ġenetika ma nistgħux inbiddluha. Meta mill-1999 ġejna għas-sena 2000, jien bħala tabib għadni nilħaq, kont kuntent li x-xjentisti rnexxielhom jifhmu l-genome, jiġifieri l-ġenetika umana, li jikxef dak kollu li jsawwarha u kellhom id-dettalji kollha dwar is-sura u l-kompożizzjoni ġenetika fin-nies. Jien, bħal ħafna nies oħrajn, ħsibt li issa, la nafu x’fih il-genome, minn hawn u ħames snin oħra konna se nsibu tarf kull marda. Ovvjament iż-żmien għadda u bħal f’ħafna affarijiet oħra, konna żbaljati u dan ma ġarax. 

Sur President, il-ġenetika bħalissa, sakemm ma tinstabx xi terapija tal-ġene apposta li tattakka l-obeżità, ma nistgħux inbiddluha. Però mbagħad hemm fatturi oħra, bħal kif nieklu, kif nixorbu, kif neżerċitaw ruħna u kemm inpejpu, li nistgħu nimmodifikaw. Jekk se nagħmlu kampanja edukattiva kontra l-obeżità, nixtieq li tkun kampanja nazzjonali fejn jiġi spjegat li dawn huma fatturi riskju li nistgħu nattakkaw. Nemmen li wasal iż-żmien li nkunu daqsxejn aggressivi f’din il-kampanja. Hawn se nerġa’ nitlob is-sehem tal-kollegi tiegħi fl-Oppożizzjoni. Din trid tkun kampanja nazzjonali aggressiva bħal kampanja elettorali. 

Xejn inqas mhu se jwassal għal din il-bidla fil-mentalità f’pajjiżna. Kif qalet l-Onor. Interpellant, irridu nibdew miż-żgħar, imma wkoll il-kbar. X’nieklu, x’nixorbu u kif neżerċitaw ruħna huma kruċjali biex il-mentalità tinbidel u nkunu nistgħu naraw ir-riżultati. 

Hawn għadni ma semmejtx il-kirurġija u l-mediċini li jnaqqsu l-obeżità, li qegħdin magħna u qed nikkonsidrawhom. Fil-kirurġija nistgħu nagħmlu ħafna aktar. Se nkun onest u nieħu responsabbiltà bħala kirurgu li forsi fl-isptarijiet tagħna m’aħniex naraw dik it-tip ta’ kirurġija. Qed nitkellem f’numri, kif naraw barra minn pajjiżna. Naħseb li hemm aktar x’nagħmlu. F’kontinwità mal-ħsibijiet tad-Deputat Prim Ministru, se nkomplu nisħqu u nattakkaw din il-problema, li mhux qiegħda magħna issa, imma ilha magħna u rridu neħduha b’ħafna aktar serjetà. 

L-ISPEAKER: L-Onor. Robert Cutajar, mistoqsija supplimentari.

ONOR. ROBERT CUTAJAR: Sur President, ftit tal-ħin ilu kont fil-Kumitat Permanenti dwar il-Kontijiet Pubbliċi fejn konna qed niddiskutu r-rapport tan-National Audit Office (NAO) b’rabta mal-obeżità. Kien hemm diskussjoni interessanti, li se tkompli l-ġimgħa d-dieħla. 

Nifhem li l-Ministru ilu biss ftit ġranet bħala Ministru għas-Saħħa, però rrid infakkar li fl-2016 din in-naħa tal-Kamra konna ressaqna Abbozz ta’ Liġi, li ġie modifikat bi qbil unanimu. Din kienet xi ħaġa pożittiva, li ma tantx tiġri f’din il-Kamra. Konna qbilna fl-istadju ta’ Kumitat li kellhom jiġu miżjuda erba’ avviżi legali biex insaħħu dan l-Abbozz ta’ Liġi li kien jittratta li jitwaqqaf kumitat interministerjali mmexxi mill-Prof. Charmaine Gauci, li nsellmilha minn hawnhekk. Dawn l-erba’ avviżi legali però għadhom ma daħlux fis-seħħ. Nemmen li jekk irridu nibdew bis-serjetà nindirizzaw in-numri tal-biża’ li għadna fir-rigward tal-obeżità f’pajjiżna f’kull età, hu importanti li dawn l-avviżi legali jidħlu fis-seħħ. Jista’ l-Ministru, jekk jogħġbu, jgħid jekk hux se jkun qed jikkunsidra li dawn l-erba’ avviżi legali, li kif għedt kien hemm qbil dwarhom kemm mill-Gvern kif ukoll mill-Oppożizzjoni, jidħlu fis-seħħ?

L-ISPEAKER: Il-Ministru.

ONOR. JO ETIENNE ABELA: Sur President, nirringrazzja lill-Onor. Interpellant u nispera li jiskużani li dawn l-avviżi legali m’iniex konxju tagħhom, għax fl-2016 ma kontx hawn. Jekk l-Onor. Interpellant ikollu l-pjaċir jgħaddihom, żgur li nikkonsidrawhom. 

Nista’ ngħid però li f’dawn il-ħmistax kelli ċans li niffoka daqsxejn fuq l-obeżità għal sagħtejn, fejn tkellimt ma’ individwu li fl-opinjoni tiegħi għandha interess speċjali f’din il-kondizzjoni. Fil-fatt, għaddejtlu r-rapport tal-Awditur Ġenerali li qed jiġi diskuss fil-Kumitat Permanenti dwar il-Kontijiet Pubbliċi bħalissa. Nispera li jaċċetta, għax din kienet proposta, u jgħinna fuq din il-kondizzjoni, sabiex nagħmlu strateġija nazzjonali. Nerġa’ nitlob lill-Onor. Interpellant biex, jekk jogħġbu, jgħaddili dawn l-avviżi legali ħalli nkun nista’ nixtarrhom.

L-ISPEAKER: L-Onor. Naomi Cachia, mistoqsija supplimentari.

ONOR. NAOMI CACHIA: Sur President, meta l-Ministru kien responsabbli mill-anzjanità attiva kien hemm diversi inizjattivi ta’ screening, li huma importanti ħafna. Jista’ allura jispjega lill-Kamra jekk għadx hemm il-ħsieb li din id-direzzjoni tiġi estiża issa li l-Ministru għandu d-dekasteru tas-saħħa?

L-ISPEAKER: Il-Ministru.

ONOR. JO ETIENNE ABELA: Sur President, l-iscreening f’pajjiżna diġà jeżisti fit-tfal li għadhom qed jitwieldu, dak magħruf bħala neo-natal screening għal diversi kondizzjonijiet. L-iscreening jeżisti fil-kbar ukoll. Tul dawn l-aħħar snin l-iscreening għall-kanċer fil-musrana ħa xejra tajba u l-proċess għaddej ġmielu. L-età li wieħed jagħmel l-iscreening naqset ukoll. Min-naħa tagħna, fl-anzjanità qed nagħmlu screening għall-kondizzjonijiet tal-għajnejn u se nżidu wkoll screening għall-indeboliment kroniku tal-qalb, għall-pressjoni għolja u għan-nutrizzjoni. Irrid insemmi wkoll l-iscreening li beda ftit tax-xhur ilu għall-anewriżmi tal-aorta.

Nibqgħu kommessi li nżidu l-iscreening għax kif għedt fid-diskussjoni dwar id-Diskors tal-Baġit, nemmnu li għal kull euro li ninvestu fil-prevenzjoni, niffrankaw €8 fit-trattament.

L-ISPEAKER: Grazzi. Skada l-ħin tal-Mistoqsijiet. Issa ngħaddu għat-Tqegħid ta’ Karti u nerġa’ nsejjaħ lill-Ministru Jo Etienne Abela.

TQEGĦID TA’ KARTI 

ONOR. JO ETIENNE ABELA: Sur President, inqiegħed fuq il-Mejda tal-Kamra:

Kopja tal-pjanti oriġinali sottomessi lill-Awtorità tal-Ippjanar għall-bini taċ-ċentru tas-saħħa fil-Qawra, bi tweġiba għall-mistoqsija parlamentari 14903; u 

Lista ta’ mediċini out of stock maħruġa mis-Central Procurement and Supplies Unit (CPSU) u l-POYC fit-22 ta’ Jannar 2024, bi tweġiba għall-mistoqsija parlamentari 15362;

f’isem il-Ministru għall-Wirt Nazzjonali, l-Arti u l-Gvern Lokali nqiegħed fuq il-Mejda tal-Kamra:

Tabella li turi informazzjoni dwar siti storiċi jew arkeoloġiċi f’Għawdex u Kemmuna inklużi fl-inventarju nazzjonali meqjusa bħala protetti, flimkien mad-data ta’ meta ġew protetti, bi tweġiba għall-mistoqsija parlamentari 14193;

f’isem il-Ministru għal Għawdex u l-Ippjanar inqiegħed fuq il-Mejda tal-Kamra:

Tabella li tagħti tagħrif dwar xogħlijiet artistiċi mixtrija għall-Mużew ta’ Għawdex matul l-2023, bi tweġiba għall-mistoqsija parlamentari 14195;

f’isem il-Ministru għall-Intern, is-Sigurtà, ir-Riformi u l-Ugwaljanza nqiegħed fuq il-Mejda tal-Kamra:

Tabella li turi l-pajjiżi li tagħhom kienu ċittadini l-persuni li ngħataw iċ-ċittadinanza Maltija xahar b’xahar matul l-2023, bi tweġiba għall-mistoqsija parlamentari 14781; u

Informazzjoni dwar ċitazzjonijiet maħruġa minn uffiċjali tal-LESA għal kontravenzjonijiet f’toroq fin-Naxxar, il-Mellieħa u San Pawl il-Baħar matul l-2022 u l-2023, maqsuma skont il-lokalitajiet, bi tweġiba għall-mistoqsija parlamentari 15390; u

f’isem il-Ministru għall-Ambjent, l-Enerġija u r-Riġenerazzjoni tal-Port il-Kbir inqiegħed fuq il-Mejda tal-Kamra:
Tabella li turi informazzjoni dwar rapporti ta’ vultaġġ baxx jew għoli fil-Bidnija li rċeviet l-Enemalta xahar b’xahar bejn l-2020 u l-2023, bi tweġiba għall-mistoqsija parlamentari 15297. 

L-ISPEAKER: Grazzi. Stqarrijiet ministerjali? Mozzjonijiet? Ordnijiet tal-Ġurnata.

L-ISPEAKER: L-Onor. Naomi Cachia.

ONOR. NAOMI CACHIA: Sur President, ninforma lill-Kamra li ntlaħaq qbil li d-diskussjoni fl-istadju tat-Tieni Qari tal-Abbozz ta’ Liġi li jemenda l-Att dwar il-Governanza Sportiva u l-Integrità fl-Isport, Abbozz Nru 73, li jidher bħala l-ewwel item fuq l-aġenda, se tkopri u teżawrixxi d-diskussjoni fl-istadju tat-Tieni Qari tal-Abbozz ta’ Liġi li jemenda l-Att dwar il-Governanza Sportiva u l-Integrità fl-Isport (Emenda Nru 2), Abbozz Nru 80, li qiegħed jidher bħala t-tieni item fuq l-aġenda tal-Kamra. 

L-ISPEAKER: L-Onor. Robert Cutajar.

ONOR. ROBERT CUTAJAR: Sur President, nikkonferma dan il-ftehim.

L-ISPEAKER: Il-Ministru Clifton Grima.

[bookmark: _Hlk117671385]ONOR. CLIFTON GRIMA (Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni): Sur President, għandi Messaġġ mill-President ta’ Malta.

L-ISPEAKER: Se naqra dan il-messaġġ:

“GEORGE VELLA
PRESIDENT

Il-President, wara li kien informat dwar is-suġġett tal-Abbozz ta’ Liġi “sabiex jemenda l-Att dwar il-Governanza Sportiva u l-Integrità fl-Isport, Kap. 626”, jirrakkomandah għall-konsiderazzjoni tal-Kamra tad-Deputati.

13 ta’ Novembru 2023”

Il-Ministru Clifton Grima.

ONOR. CLIFTON GRIMA: Sur President, nipproponi t-Tieni Qari tal-Abbozz ta’ Liġi li jemenda l-Att dwar il-Governanza Sportiva u l-Integrità fl-Isport. 

L-ISPEAKER: Min jissekonda?

ONOR. NAOMI CACHIA: Nissekonda.

L-ISPEAKER: Rimarki? Il-Ministru Clifton Grima.

ONOR. CLIFTON GRIMA: Sur President, kif indikat anke mill-Whips taż-żewġ naħat, se nkun qiegħed nibda bl-Abbozz ta’ Liġi Nru 73, biex imbagħad nimxi għall-Abbozz ta’ Liġi Nru 80. 

Naħseb li ħafna minn dawk li qegħdin isegwuna f’xi mument jew ieħor semgħu b’xi referenza għall-Convention on the Manipulation of Sports Competitions, magħrufa bħala l-Konvenzjoni Macolin. Ħafna drabi din tkun marbuta ma’ raġunament marbut mal-importanza tal-miżuri li jikkombattu l-korruzzjoni fil-qasam sportiv. L-istess Konvenzjoni tipproponi diversi miżuri li permezz tagħhom il-pajjiżi firmatarji ta’ din il-Konvenzjoni qegħdin jaħdmu fuq miżuri simili. L-implimentazzjoni però hija diskors totalment differenti. 

Dawn it-tip ta’ miżuri huma importanti ħafna sabiex naraw li jkun hemm dejjem aktar għodda f’idejn l-awtoritajiet sabiex nassiguraw li jkollna sport nadif u ‘l bogħod mill-korruzzjoni. B’hekk naraw sport ekwu, fejn ikun assigurat li jirbaħ min verament ħaqqu u fejn il-korruzzjoni tinżamm ‘il bogħod minnu. Dik hija xi ħaġa li bħala pajjiż naqblu fuqha. Dak li qegħdin inressqu llum permezz ta’ dan l-Abbozz ta’ Liġi huwa pass ieħor ‘il quddiem sabiex naraw li dak li qed tipprova tilħaq din il-Konvenzjoni, bħala pajjiż inkunu qegħdin niksbuh fattwalment. 

Il-prinċipju huwa li jkollok sport nadif, li jmur kontra kull tip jew forma ta’ korruzzjoni. Irridu niġġieldu l-forzi estranji mill-aspett kompetittiv li jaffettwaw ir-riżultat għaliex nemmnu li l-isport għandu diversi valuri. Irridu nassiguraw li dejjem noħolqu aktar għodda sabiex niksbu dan kollu. 

Din il-pjattaforma li qegħdin nitkellmu fuqha llum, bħala pajjiż bdejna niddiskutuha numru ta’ snin ilu. Fil-fatt, kellna diversi msieħba li qablu dwarha. Kellna diskussjonijiet fuq livell ta’ Gvern u Oppożizzjoni fejn qbilna fuq il-ħolqien ta’ din il-pjattaforma li se tkun qiegħda hemm bħala għodda oħra li permezz tagħha wieħed jaqsam informazzjoni fejn ikun hemm suspett ta’ xi forma jew oħra ta’ attività illegali. B’hekk, nassiguraw li l-awtoritajiet responsabbli f’pajjiżna, sportivi u governattivi, ikollhom preavviż ta’ attività li potenzjalment tista’ tkun qed tħares lejn korruzzjoni fl-isport.

Skont il-Kap. 626, din il-pjattaforma għandha tkun taħt ir-responsabbiltà tal-Authority for Integrity in Maltese Sport (AIMS) li hija l-Awtorità Maltija responsabbli mill-integrità u mill-governanza sportiva f’pajjiżna. L-istess Awtorità hija responsabbli wkoll mill-aspett ta’ regolamenti u regolamentazzjoni tal-istess settur. Dan l-Abbozz ta’ Liġi jħares lejn personalità ġuridika distinta u lejn il-kompożizzjoni u r-responsabbiltajiet ta’ din il-pjattaforma. Għalhekk, hawnhekk irridu nirreferu għal uħud mill-fatti li naħseb li huwa ġust u importanti li nispjegaw lil din il-Kamra. Irrid insellem lill-Kap Eżekuttiv u lill-ħaddiema tal-Awtorità kif ukoll liċ-Chairman u l-bqija tal-bord tad-diretturi ta’ din l-Awtorità li qegħdin jaħdmu qatigħ sabiex jaraw li din l-Awtorità jkollha reputazzjoni mhux biss fuq livell nazzjonali imma anke fuq livell internazzjonali. 

Dan jidher mix-xogħol li sar, pereżempju, mal-kontroparti Awstraljana, li fuq livell mondjali hija meqjusa bħala minn ta’ quddiem nett fil-ġlieda għal sport nadif. Hawnhekk qegħdin ngħidu li din il-pjattaforma trid tkun amministrata mill-AIMS u jrid ikollok amministratur li jieħu ħsieb it-tmexxija tal-istess pjattaforma, li se jkollha informazzjoni sensittiva. Dan għaliex jista’ jkollok informazzjoni li l-awtoritajiet konċernati u kollegi internazzjonali jgħaddu lil din il-pjattaforma peress li diġà jeżistu numru ta’ pjattaformi fuq livell internazzjonali. 

Pereżempju jistgħu jgħidulek li qegħdin jaraw ċerti numri marbuta mal-imħatri fuq partita partikolari li ma jagħmlux sens. Jista’ jkollok somom enormi li jintlagħbu fuq riżultat li ma jkunx jagħmel sens mad-daqqa t’għajn, jew li jkun diffiċli ħafna li jintlaħaq, avolja fid-dinja sportiva xejn mhu impossibbli! Jiġifieri jkollok ammonti enormi ta’ flus li jintlagħbu fuq riżultat li ma jagħmilx sens. Hawn se jkollok din il-pjattaforma li qed tislet din l-informazzjoni minn kontroparti tagħha fuq livell internazzjonali u tagħti preavviż lill-entitajiet f’pajjiżna dwar dak li jkun qed jiġri. 

Sur President, din mhijiex pjattaforma investigattiva, imma hija pjattaforma li tiġbor l-informazzjoni u mbagħad tgħin lill-awtoritajiet fl-investigazzjoni potenzjali tagħhom. Niġi issa għall-kompożizzjoni. Qed nieħu pjaċir li hawn l-Onor. David Agius, l-Onor. Robert Cutajar u l-Onor. Adrian Delia li fi żmien kien rappreżentant ta’ club fil-Malta Football Association (MFA). Dak iż-żmien is-Sliema kienu jirbħu aktar!

ONOR. ROBERT CUTAJAR: Anke llum qegħdin qabilhom!

ONOR. CLIFTON GRIMA: Iva, illum il-ġurnata qegħdin qabilhom ukoll fil-klassifika. Sur President, qed jiġbduli sieqi! Bix-xieraq nagħtihom waħda lura! L-Onor. Cutajar iżomm mas-Sliema bħali, u anke l-Onor. Agius, li lkoll taw il-kontribut tagħhom. 

Kif għedt, se nitkellem dwar il-kompożizzjoni. Irid ikollok rappreżentant li jkun nominat mill-Ministeru responsabbli mill-isport u rappreżentant nominat min-naħa tal-Ministeru responsabbli mill-intern. Irid ikollok żewġ rappreżentanti nominati mill-Awtorità Maltija għall-Governanza fl-Isport li jridu jkunu tal-inqas fil-grad ta’ Direttur jew grad aktar għoli, u minn hemmhekk se jiġi nominat iċ-Chairperson. 

Għandu jkun hemm rappreżentant tal-Korp tal-Pulizija, rappreżentant tal-Malta Gaming Authority (MGA), rappreżentant tal-Kumitat Olimpiku Malti kif ukoll rappreżentant tal-Malta Football Association (MFA), assoċjazzjoni li tmexxi l-isport tal-futbol f’Malta, sport li minħabba n-natura tiegħu, se jkun wieħed mill-aktar fejn se jkun hemm ġbir ta’ data marbuta ma’ xejriet partikolari fih. 

Sur President, qegħdin ngħidu li din il-pjattaforma hija distinta fil-personalità ġuridika tagħha kemm mill-istess Awtorità kif ukoll mill-membri tal-Awtorità. Din se jkollha l-poteri u l-obbligazzjonijiet li se nsemmi. L-ewwel nett din l-Awtorità għandha tiġbor u tagħmel analiżi ta’ informazzjoni dwar attentati jew suspetti ta’ tbagħbis tar-riżultati, kif ukoll tevalwa dak li jsir fuq livell nazzjonali u internazzjonali, biex naraw li jkollna l-aqwa prattiċi f’pajjiżna. Din l-istess pjattaforma se jkollha anke l-fakultà li tagħmel analiżi tal-informazzjoni miġbura mill-kontroparti tagħha u għal skambju ta’ informazzjoni ma’ oħrajn. Minkejja d-daqs tagħna, għandna status fid-dinja sportiva fuq livell internazzjonali li jagħmlilna ġieħ. 

Meta meħtieġ, din il-pjattaforma Maltija mbagħad tieħu l-azzjonijiet tagħha wara li tkun għamlet analiżi dwar jekk hemmx riskju minn persuni involuti f’attivitajiet illegali. Għalhekk se jkun hemm dan il-monitoraġġ minn din il-pjattaforma li tkun tista’ tgħaddi tali informazzjoni lil entitajiet oħrajn lokali jew internazzjonali. Jista’ jkun li tinduna b’tendenzi jew sekwenza partikolari ta’ azzjonijiet minn individwi jew organizzazzjonijiet li joħolqu dubji, u għalhekk l-importanza ta’ skambju ta’ informazzjoni mal-kontropartijiet internazzjonali. 

Hawn wieħed jara l-importanza tal-għodod li għamilt referenza għalihom f’idejn l-istess Awtorità biex tassisti l-Pulizija jew l-għaqdiet sportivi fl-operat tagħhom. Ta’ min ifakkar li l-għaqdiet sportivi, il-federazzjonijiet u l-assoċjazzjonijiet diġà għandhom ir-regolamenti interni tagħhom li jistgħu japplikaw f’każi fejn qed jiġi ssuspettat li hemm korruzzjoni. Pajjiżna diġà għandu liġijiet speċifiċi li jiġġieldu l-korruzzjoni u li ġew mgħoddija ftit tas-snin ilu f’dan il-Parlament. 

Hawn kburi ngħid li fl-irwol tiegħi bħala amministratur ta’ soċjetà sportiva, meta kelli informazzjoni dwar korruzzjoni fl-isport mort irrapportajt jien personalment u ttieħdu l-passi legali. Kburi ngħid ukoll li f’din il-Kamra, b’mod unanimu, konna approvajna emendi fil-liġi li jagħtu aktar forza lill-awtoritajiet tagħna u jitfgħu aktar responsabbiltà fuqhom fil-ġlieda kontra l-korruzzjoni fl-isport f’pajjiżna. 

Illum qed nerġgħu nitilgħu tarġa oħra li qed tara lil pajjiżna jimxi paripassu, jew aħjar f’dan il-każ se nkunu qegħdin nimxu b’pass aktar mgħaġġel minn pajjiżi oħra li forsi mexjin b’pass aktar kajman f’dawn il-proċeduri. L-obbligi ta’ din il-Konvenzjoni qed nimplimentawhom fattwalment, li hija xi ħaġa kuraġġuża u li turi l-viżjoni tagħna għal dan is-settur. 

Din il-pjattaforma se jkollha diversi responsabbiltajiet bħal, pereżempju, il-kollezzjoni u l-analiżi tal-informazzjoni u li tara jekk din l-istess informazzjoni hijiex waħda li tista’ toqgħod fuqha jew le. Din mhijiex biss kwestjoni li wieħed jara diversi azzjonijiet li jistgħu jqanqlu suspett, imma wieħed irid jara wkoll li l-informazzjoni li tinġabar tkun korretta, veritiera u li tista’ toqgħod fuqha. Il-pjattaforma se jkollha l-għan speċifiku li tirċievi u tanalizza l-informazzjoni u li tħares lejn attività illegali li taffettwa b’xi mod jew ieħor il-qasam sportiv. 

Ġaladarba din il-pjattaforma tkun qed tirċievi u tagħmel ix-xogħol tagħha fuq din l-informazzjoni, jaf ikollok il-possibbiltà li tali informazzjoni tgħaddi lill-awtoritajiet konċernati lokali jew internazzjonali sabiex ikun hemm l-infurzar neċessarju abbażi ta’ dik l-informazzjoni. 

Il-membri li se jmexxu din il-pjattaforma ġejjin minn diversi oqsma tas-soċjetà Maltija u kollha għandhom sehem importanti x’jagħtu. Din se tkun qed tgħin lill-AIMS ikollha l-politika u l-mekkaniżmi interni tagħha u tgħin lis-settur sportiv b’diversi inizjattivi li jimxu paripassu ma’ dawk fis-settur internazzjonali, b’kollaborazzjoni kontinwa ma’ diversi awtoritajiet governattivi u għaqdiet sportivi. 

Biex nagħmel riassunt tal-punti kollha li semmejt, din il-pjattaforma b’personalità ġuridika hija membru ta’ alleanza internazzjonali ta’ pjattaformi li għandhom l-istess funzjoni. Il-metodoloġija li jaħdmu biha hija komuni u hija għodda siewja biex il-pjattaformi jkunu ta’ għajnuna lil xulxin, għax fejn hemm l-għaqda hemm is-saħħa. Il-membri huma marbuta li jiltaqgħu mill-inqas sitt darbiet fis-sena. Din mhijiex xi ħaġa li qed nagħmluha fuq il-karta biex sempliċement ngħidu li waqqafna din l-Awtorità. Le, dawn iridu jiltaqgħu mill-inqas sitt darbiet fis-sena. 

Il-Kap. 626 li jirregola l-Awtorità jistabbilixxi proċeduri kif din il-pjattaforma u l-Awtorità għandhom jaġixxu f’perjodi ta’ żmien stabbiliti b’mod ċar fl-istess liġi. Il-pjattaforma hija obbligata li tagħmel ir-rapporti tagħha b’mod regolari, jien ngħid b’mod annwali, kif ukoll jitlaqqa’ forum annwali biex jevalwa x-xogħol li jkun sar u fl-istess ħin jara fejn jista’ jtejjeb. 

Sur President, dan huwa l-għan ta’ dan l-Abbozz ta’ Liġi li qegħdin nipproponu. Rigward din il-pjattaforma, diġà kellna diskussjoni f’din il-Kamra u hemm qbil fuqha kif ukoll fuq il-kompożizzjoni tagħha. Illum wasalna biex naraw din il-pjattaforma taħdem u għaldaqstant irridu nagħtuha l-għodda kollha neċessarja, inkluż personalità ġuridika distinta li tgħinha taqdi d-dmirijiet tagħha aħjar. Dan huwa l-għan tal-Abbozz ta’ Liġi li, kif ġie verbalizzat mill-Whips taż-żewġ naħat, bdejna t-Tieni Qari tiegħu. 

Ngħaddi issa għall-Abbozz ta’ Liġi Nru 80. Hawnhekk se naqra mill-artikolu 38 tal-Att dwar il-Governanza u l-Integrità tal-Isport Malti, Kap. 626. Dan l-artikolu jgħid hekk:

“Kull atleta li jinstab li jkun xjentement għamel użu minn sustanzi projbiti u mingħajr eżenzjoni valida għal użu terapewtiku, jew kull persuna li tinstab li xjentement amministrat sustanzi projbiti lil atleta waqt li kienet qiegħda taġixxi bħala l-persuna li tappoġġja dak l-atleta, jew kull persuna li tinstab li ttraffikat sustanzi projbiti jew li tinstab li ppermettiet l-użu, l-għoti jew it-traffikar ta’ sustanzi projbiti f’faċilità sportiva liċenzjata, teħel, meta tinstab ħatja, priġunerija għal żmien ta’ mhux inqas minn tliet (3) xhur iżda li ma jaqbiżx għaxar (10) snin u multa ta’ mhux inqas minn ħames mitt ewro (€500) iżda li ma taqbiżx ħamsa u għoxrin elf euro (€25,000) jew dik il-priġunerija u multa flimkien.”.

Hawnhekk qegħdin nipproponu pieni kriminali, fuq atleti li jkunu nstabu ħatja li għamlu użu minn sustanzi projbiti b’mod esklużiv fl-ambitu sportiv. Ikunu żbaljati jekk inħalltu din it-tip ta’ sitwazzjoni ma’ sitwazzjonijiet oħrajn. Pajjiżna diġà għandu liġijiet u ordinanzi oħra li jirregolaw dak li jsir meta persuna tmiss mad-drogi u sustanzi li huma illegali. 

L-Att dwar l-Isports jitkellem dwar sport nadif u jirreferi għal sustanzi projbiti fil-qasam sportiv biss. Hemm sustanzi li wieħed jista’ jmur possibbilment jixtrihom mingħand l-ispiżjar li huma legali u li wieħed jista’ jeħodhom, kultant anke mingħajr ir-riċetta tat-tabib. Però meta għandek atleta li qed jikkompeti fil-qasam sportiv, dak l-atleta jrid joqgħod attent u jżomm ‘il bogħod minn sustanzi li, filwaqt li fuq livell nazzjonali mhumiex illegali, huma projbiti skont kodiċi internazzjonali għall-atleti li jieħdu sehem f’kompetizzjonijiet kemm fuq livell nazzjonali kif ukoll internazzjonali. 

Din hija kwestjoni delikata ħafna. L-Att dwar l-Isports f’pajjiżna jirreferi għall-kodiċi tal-World Anti-Doping Agency (WADA), li tiġġieled għal sport nadif kontra sustanzi li jaffettwaw u jtejbu l-prestazzjoni sportiva tal-atleti. Il-WADA, b’mod regolari, temenda l-lista tas-sustanzi li atleti ma jistgħux jieħdu sakemm ma jkunx hemm ċirkostanzi speċjali ċertifikati b’dokumentazzjoni medika fejn jista’ jintalab il-permess biex atleta jkun jista’ jieħu mediċina partikolari. Dawn l-emendi b’mod regolari jiġu trasposti fil-liġijiet tagħna. Jista’ jkollok każ ta’ sustanzi li għalkemm f’pajjiżna huma legali, u wieħed jista’ jixtrihom minn kullimkien għax mhumiex illegali, dawk is-sustanzi xorta huma projbiti fil-kodiċi tal-WADA. 

Sur President, għal każijiet bħal dawn jeżistu proċeduri sportivi li jistgħu jwasslu għal sospensjoni, anke għal erba’ snin, għax bħala atleta tkun ħadt sustanza projbita min-naħa tal-WADA. Issa dik is-sustanza mhux bilfors tkun illegali f’dak il-pajjiż u jista’ jkun li wieħed ikun xtraha mingħand l-ispiżjar b’mod apert. Forsi hawn wieħed jistaqsi: Dawn huma każijiet regolari ħafna? Mhux se ngħid li huma rari, imma jsiru b’mod regolari, anke f’pajjiż bħal tagħna. Fil-fatt, filwaqt li f’pajjiżna qegħdin niġġieldu dawn it-tip ta’ sustanzi li huma projbiti fl-isport, jista’ jkun li l-anzjani jkunu qed jeħduhom b’mod regolari, pereżempju bħat-testosterone. 

Għandna uffiċjali li jmorru għall-għarrieda fil-post tax-xogħol jew fid-djar tal-atleti li jkunu qed jieħdu sehem f’kompetizzjonijiet sportivi u jgħidulhom li jridu kampjun. Dan juri li aħna diġà qegħdin nagħmlu xogħolna biex naraw li l-atleti jkunu nodfa minn dawn is-sustanzi projbiti, imma għandna anomalija fil-liġi li qed nipprovaw nindirizzaw permezz ta’ dan l-Abbozz ta’ Liġi. 

Jekk atleta jinqabad li ħa dawn is-sustanzi li għalkemm wieħed jista’ jixtrihom b’mod legali, imma minn aspett purament sportiv huma projbiti, dak l-atleta, jekk jinstab ħati li abbuża minn sustanzi projbiti fl-isport, jista’ xorta waħda jiffaċċja proċeduri kriminali allavolja tali sustanzi mhumiex ikkunsidrati illegali f’pajjiżna, ovvjament barra mill-qasam sportiv. Din hija l-anomalija li qegħdin nindirizzaw. Jien qrajt l-artikolu 38 kif inhu llum. 

Issa b’dan l-Abbozz ta’ Liġi qegħdin nipproponu li min jamministralek dik is-sustanza projbita, jista’ jkun il-coach jew it-tabib tiegħek, il-piena li semmejt aktar qabel tkun applikabbli għalihom ukoll, għax huma l-persuni responsabbli li suppost jaraw li l-atleta ma jiħux dawn is-sustanzi projbiti fl-isport. Dawn jitqiesu bħala persuni ta’ fiduċja mill-atleti u ħafna drabi dak li jgħidu dawn in-nies jeħduh bħala vanġelu. Dawn huma n-nies li jmexxu lill-atleta fil-mod kif jgħix, kif jikkura lilu nnifsu, kif jirkupra minn leżjonijiet u kif jista’ jtejjeb il-prestazzjoni sportiva tiegħu. 

Hawnhekk qegħdin nagħmlu distinzjoni ċara. Nassigura lill-Kamra, inkluż lill-Onor. Agius, li fl-istadju ta’ Kumitat ikollna ċans li nispjegaw din id-distinzjoni b’mod mill-aktar ċar. Hawnhekk m’aħniex qegħdin nillaxkaw f’dak li għandu x’jaqsam mas-sustanzi illegali, imma ma jistax ikun li jkollna din l-anomalija f’pajjiżna. Hawn se nirreferi għal dak li jsir f’pajjiżi oħrajn madwar id-dinja minn entitajiet simili għall-AIMS, fejn atleta jiffaċċja proċeduri kriminali għat-teħid ta’ mediċini li jista’ jieħu kulħadd, imma għax l-atleta huwa persuna li qed tieħu sehem fi sport kompetittiv u tieħu sustanza projbita fis-settur sportiv, qed titfagħlu piż addizzjonali u kriminali fuqu. Issa se nispjega għaliex qed ngħid dan.

L-awtoritajiet sportivi, inkluż il-WADA, għandhom proċeduri u miżuri interni dwar koperazzjoni. Jista’ jkollok atleta waqt kompetizzjoni li jitteħidlu kampjun li jirriżulta pożittiv għal sustanza projbita fil-qasam sportiv, imma mhijiex ikkosidrata illegali. Din tista’ tkun sustanza li tixtri mingħand spiżjar jew minn supermarket – daqshekk hija sempliċi – u m’hemmx għalfejn ikollok aktar minn 18-il sena jew ir-riċetta tat-tabib għaliha. 

Issa jekk dan l-atleta jikkopera mal-awtoritajiet sportivi u jammetti li żbalja li ħa dik is-sustanza projbita, ir-regolamenti jkunu jippermettu tnaqqis tal-piena. Anke f’każ fejn wieħed jikkopera mal-awtoritajiet, kif qiegħda l-liġi llum, tnaqqis fil-piena ma jistax jingħata. Il-mument li atleta jammetti mal-awtorità sportiva li ħa sustanza projbita fl-isports, avolja mhijiex sustanza meqjusa illegali skont il-liġijiet ta’ pajjiżna u tista’ tinxtara faċilment, ikun qed jinkrimina lilu nnifsu. 

F’dan il-każ qegħdin nipproponu li s-sanzjonijiet sportivi jibqgħu hemmhekk, għax dawk ma nindaħlux fihom, anzi rridu nkomplu nassistu lill-awtoritajiet sportivi għax irridu sport nadif. Min-naħa l-oħra nħossu li f’sitwazzjoni fejn atleta jieħu xi sustanza li mhijiex ikkunsidrata illegali imma hija projbita fil-qasam sportiv, l-atleta m’għandux jiffaċċja proċeduri kriminali. 

B’dan li qegħdin nagħmlu qegħdin nagħtu aktar għodda lill-awtoritajiet. L-Abbozz ta’ liġi jagħmel distinzjoni bejn l-atleti u min jamministra, jiġifieri l-persuna ta’ fiduċja. Fejn ikun hemm koperazzjoni mill-atleta li tista’ tkun f’forma ta’ ammissjoni kmieni u allura jkun ħati ta’ ksur relatat ma’ sustanzi projbiti fis-settur sportiv u mill-aspett ta’ teħid ta’ droga, l-Awtorità tkun tista’ tkisser ċrieki ta’ persuni, suppost ta’ fiduċja, li jkunu qegħdin jagħmlu l-istess ma’ atleti oħra. Mhux faċli nagħmlu din id-distinzjoni. Fil-fatt, qed nispjega u nieħu fit-tul apposta, għax id-differenza bejn iż-żewġ aspetti hija minima. 

Fuq naħa għandek sustanzi li huma projbiti fis-settur sportiv biss u fuq in-naħa l-oħra jista’ jkollok sustanzi, possibbilment anke fil-Formularju tal-Gvern, li atleta ma jistax jeħodhom. Hawn qegħdin ngħidu li jekk atleta jieħu dik is-sustanza, li tista’ teħodha b’xejn għax qiegħda saħansitra fuq il-Formularju tal-Gvern – fil-verità xejn mhu b’xejn għax kollox huwa mħallas mit-taxxi tal-poplu – u li tista’ tixtriha minn spiżerija, ma jiffaċċjax proċeduri kriminali. Dan forsi ma jkunx qed iħossu sewwa, jaħseb li għandu l-influwenza u jieħu mediċina li tista’ tinxtara mingħajr riċetta però meta jeħodha jinstab li ħa sustanza li hija projbita fis-settur sportiv. Smajna b’każijiet bħal dawn. Imbagħad jeħel għax ikun ħa sustanzi projbiti, u biex l-istorja tiġi agħar, jiffaċċja proċeduri kriminali fuq għemil li f’pajjiżna mhux meqjus illegali. 

Mela tajjeb, għax jien atleta u ħadt dan il-prodott li huwa projbit fil-qasam sportiv, niffaċċja proċeduri kriminali u jekk l-istess prodott ħadu missieri li mhuwiex atleta, f’dak il-każ ma ġara xejn. Aktar ċar min hekk ma nistax inkun. Għaldaqstant qegħdin ngħidu li filwaqt li r-referenza li qegħdin nagħmlu f’dan l-Abbozz tħares lejn l-atleta, qed inħarsu lejn kull persuna li tinstab li traffikat sustanza projbita, jew li tinstab li ppermettiet l-użu, jew għamlet dan f’faċilità sportiva u teħel l-ammonti mandatorji bħal priġunerija, multa jew it-tnejn f’daqqa skont kif jidhrilha l-qorti. 

Din l-emenda fil-liġi hemm bżonnha fil-kuntest kif evolva s-settur sportiv f’pajjiżna. Hawn naqla’ l-kappell lil dawk ta’ qabilna. Meta ġie approvat l-Att dwar l-Isports konna qed inħarsu lejn il-Kunsill Malti għall-Isport li mbagħad evolva bħala SportMalta, li llum hija l-promotur tal-attività fiżika. SportMalta evolviet hi wkoll fejn it-tliet faċilitajiet sportivi llum telgħu għal 12, u se jkomplu jiżdiedu fiż-żmien li ġej. L-Att dwar l-Isports kien jirreferi wkoll għall-kodiċi internazzjonali tal-WADA li jinkludi l-lista ta’ sustanzi projbiti għall-atleti. 

Sur President, fl-isfond ta’ dan kollu nħasset il-ħtieġa li x-xogħol li kienet tagħmel in-National Anti-Doping Organisation (NADO) jiġi assorbit minn awtorità li għandha aktar għodda u riżorsi biex tikkollabora fuq livell internazzjonali. Kif għedt aktar qabel, dan il-Parlament b’mod unanimu approva l-liġi li permezz tagħha twaqqfet l-AIMS li diġà qed tagħmel dak ix-xogħol u ħadet uħud mir-responsabbiltajiet li kienu joħorġu mill-Att dwar l-Isports f’pajjiżna. 

L-Abbozz ta’ Liġi li qed niddiskutu llum huwa pass ieħor ‘il quddiem sabiex naraw li din l-Awtorità tissaħħaħ bil-għan li jkollna sport nadif. B’dan il-pass qed issir distinzjoni bejn sustanzi li huma illegali fil-pajjiż, u dawk ir-regolamenti li jirreferu għal sustanzi projbiti għall-atleti. Dan id-dibattitu ma sarx biss f’pajjiżna. Minn riċerka li saret jidher li l-uniku pajjiż li kien qed jindirizza dawn it-tip ta’ istanzi mill-aspett kriminali kien l-Italja. Fl-Italja kellhom kawżi kostituzzjonali li jsostnu li qed jinkiser id-dritt tal-atleta. Issa l-aspett kriminali fl-Italja kien marbut biss ma’ impożizzjoni ta’ piena li mhix karċerarja. Fl-Italja, fuq piena li hija marbuta biss ma’ multa, il-Qorti Kostituzzjonali Taljana qed tagħti x’tifhem li dan jikkostitwixxi ksur tad-drittijiet fundamentali tal-atleta. 

Tajjeb li nħarsu anke lejn is-sitwazzjoni fl-Awstralja. Qed insemmi l-Awstralja għax l-awtorità tal-integrità sportiva tal-Awstralja hija meqjusa bħala eżempju għall-awtoritajiet ta’ pajjiżi oħra. Il-kap eżekuttiv tal-AIMS informani li hemm relazzjonijiet mill-aqwa mal-kontraparti tiegħu Awstraljan fejn jitkellmu, jieħdu pariri wieħed mill-ieħor, u saħansitra ġie ffirmat memorandum of understanding (MoU) li jippermetti aktar koperazzjoni bejniethom. Dan juri l-pass mgħaġġel li qegħdin nimxu bih b’din l-Awtorità li twaqqfet ftit ta’ żmien ilu. L-awtorità Awstraljana, li hija meqjusa bħala waħda minn ta’ quddiem nett li introduċiet dan il-prinċipju, hija kontra li jittieħdu proċeduri kriminali fir-rigward ta’ atleti li ma jkunux ħadu sustanzi illegali imma sustanzi projbiti biss fil-qasam purament sportiv. 

Sur President, se nagħmel mistoqsija biex inneħħi kull ekwivoku li jista’ jkun hawn. X’jiġri jekk ikollok atleta li jieħu sustanzi illegali, mhux projbiti fil-qasam sportiv, taħt il-liġijiet ta’ pajjiżna? Hemmhekk jittieħdu proċeduri kriminali kontrih, bħal kull persuna oħra. Se nerġa ngħidha għat-tieni darba! Persuna li hija atleta u ħadet sustanzi illegali tiffaċċja proċeduri skont il-liġijiet ta’ pajjiżna. Il-fatt li inti atleta ma jagħmilx differenza jekk ħadt sustanzi li huma illegali skont il-liġijiet ta’ pajjiżna. Però bl-istess raġunament, jekk ħadt xi ħaġa legali li tista’ tixtri minn spiżerija, biċ-ċertifikat tat-tabib jew inkella mingħajru, u inti atleta, m’għandekx tbati konsegwenzi li persuna oħra lanqas biss tgħaddilu minn rasu li jista’ jiffaċċja. Dan huwa l-qofol tal-Abbozz ta’ Liġi li qegħdin niddiskutu hawnhekk. Tkellimt fit-tul dwar din il-pjattaforma sabiex nifhmu aħjar din l-emenda f’dak li għandu x’jaqsam ma’ atleta li jieħu sustanzi projbiti b’mod esklużiv fil-qasam sportiv minħabba l-kodiċi tal-WADA f’qasam sportiv li qed ikompli jikber u jevolvi. 

Sur President, kien dan il-Gvern li eleva dan is-settur tant importanti bħala Ministeru u llum huwa wieħed mill-akbar Ministeri fejn hemm il-possibbiltà li nkomplu ntellgħu l-isport ’il fuq fl-aġenda soċjali u fl-aġenda ta’ kuljum ta’ dan il-pajjiż. L-isport huwa importanti u biex jikber, hemm bżonn li jkun nadif u sostenibbli filwaqt li l-ġenituri jħossuhom komdi li jibagħtu t-tfal tagħhom għall-attivitajiet sportivi. Sport mingħajr korruzzjoni u mingħajr sustanzi projbiti huwa sport b’saħħtu. Dak li qegħdin nagħmlu permezz ta’ dan l-Abbozz ta’ Liġi. 

Sur President, b’wiċċna minn quddiem ġejna f’din l-ogħla istituzzjoni tal-pajjiż biex nagħtu l-għodda lill-awtoritajiet, kemm governattivi kif ukoll mhux governattivi, sabiex ikunu jistgħu jikkollaboraw fuq livell nazzjonali u internazzjonali ħalli jkomplu jaħdmu bl-inizjattivi tagħhom għal sport nadif. Bl-istess mod irridu sistema legali li ma tagħmilx distinzjoni bi żvantaġġ għall-atleti. Fl-istess nifs irridu neliminaw din l-anomalija fil-liġijiet tagħna. Irridu nassiguraw li l-awtoritajiet sportivi, permezz tal-eliminazzjoni ta’ din l-anomalija legali, ikollhom aktar mezzi sabiex ikunu f’pożizzjoni aħjar biex possibbilment ikissru ċrieki li jħassru atleti tfal u żgħażagħ. Nirringrazzjak.

L-ISPEAKER: Qabel ma nkomplu, qed nifhem li hawn permess li d-diskussjoni tiġi interrotta għal ftit mumenti sabiex isir rapport dwar Kumitati Permanenti? (Onor. Membri: Iva) 

Fis-5.56 p.m. id-diskussjoni ġiet interrotta għal ftit mumenti.

KUMITATI PERMANENTI

L-ISPEAKER: Ninforma lill-Kamra li skont paragrafu (4) tal-artikolu 120B tal-Ordnijiet tal-Kamra, fil-laqgħa tal-Kumitat Permanenti dwar il-Kontijiet Pubbliċi li saret illum, l-Onor. Davina Sammut Hili kienet qiegħda tissostitwixxi lill-Onor. Andy Ellul, u l-Onor. Robert Cutajar kien qed jissostitwixxi lill-Onor. Graham Bencini, u li fil-laqgħa li qed tinżamm illum tal-Kumitat Permanenti dwar il-Konsiderazzjoni ta’ Abbozz ta’ Liġi, l-Onor. Carmelo Mifsud Bonnici qiegħed jissostitwixxi lill-Onor. Joe Giglio.

L-Onor. Carmelo Abela.

ONOR. CARMELO ABELA (President tal-Kumitat Permanenti għall-Konsiderazzjoni ta’ Abbozzi ta’ Liġi Aġġunt): Sur President, nirrapporta li l-Abbozz ta’ Liġi li jemenda l-Liġijiet dwar il-Komunikazzjonijiet, Abbozz Nru 81, għadda mill-istadju ta’ Kumitat b’emendi.

Il-Kamra rriżumiet minn ftit mumenti qabel id-diskussjoni fuq it-Tieni Qari ta’ dan l-Abbozz ta’ Liġi.

L-ISPEAKER: Rimarki? L-Onor. David Agius.

ONOR. DAVID AGIUS: Sur President, il-Kap tal-Oppożizzjoni fdali s-settur tal-isport, u proprju ftit tal-ġranet wara għandna quddiemna żewġ Abbozzi ta’ Liġi li ż-żewġ naħat qbilna li niddiskutuhom flimkien u ngħadduhom minn dan il-Parlament. Qabelxejn però rrid insellem lill-isportivi kollha u nirringrazzjahom tal-ittri u l-messaġġi li bagħtuli biex jagħtuni merħba wara li erġajt lura fil-qasam tal-isport. Bħala familja, jien għext fl-isport. Missieri, li ħalliena sena u tliet xhur ilu, għex ukoll fl-isport għax kien player tal-futbol mal-Imsida meta telgħu mit-tielet diviżjoni għall-ewwel diviżjoni, kien referee tal-futbol u spiċċa wkoll FIFA referee u għal 23 sena kien il-President tal-Malta Amateur Football Association (MAFA). 

Jien lgħabt il-futbol, il-basketball, il-volleyball, u sal-lum għadni niġri xi ġirja wkoll. It-tifla tiegħi tilgħab il-handball u l-mara n-netball, u allura aħna familja li nħobbu l-isport. Jien qed nieħu pjaċir nerġa’ ningħaqad f’din il-familja tal-isport u għalhekk ippermettuli li meta nkun qed nitkellem fuq l-isport, inħossni ftit emozzjonat u idejja iebsa. F’liġijiet bħal dawn inkun irrid nifhem sew li se jagħmlu l-ġid lill-isport Malti. Hawn qed nitkellmu dwar suġġett li jista’ jagħmel ħafna ġid lis-soċjetà Maltija però jekk inħallu ċerti affarijiet għaddejjin, jista’ jkun li ma nagħmlux dak il-ġid. Għalhekk, tajjeb li nifhmu sew dawn iż-żewġ liġijiet li għandna quddiemna. 

Għandna l-Abbozz ta’ Liġi Nru 73 li se jwaqqaf pjattaforma biex inkomplu bil-ġlieda kontra l-korruzzjoni fl-isport, u għandna wkoll l-Abbozz ta’ Liġi Nru 80, li tkellem fuqu l-Ministru fl-aħħar ftit tad-diskors tiegħu, li jirrigwarda sustanzi projbiti fl-isports.

Ħalli nibda bl-ewwel Abbozz ta’ Liġi. L-ewwel nett irridu ngħidu li jekk se niġġieldu l-korruzzjoni fl-isport, din mhix xi ħaġa li jista’ jagħmilha xi ħadd waħdu. Fil-fatt, naqblu li għandu jkun hemm ħidma konġunta. Min-naħa tiegħi ħdimt ma’ diversi nies u entitajiet, fosthom mal-Malta Football Association (MFA), mal-Onor. Chris Agius, mal-avukat Dr Jason Azzopardi, mal-Onor. Carmelo Abela u mal-Onor. Chris Bonett. Niftakarna nirsistu biex ikollna grupp f’dan il-pajjiż li jiffoka fuq kif se nnaqqsu l-korruzzjoni fl-isport. Konna niltaqgħu biex inġibu flimkien numru ta’ nies u entitajiet, fosthom il-Korp tal-Pulizija, il-Malta Gaming Authority (MGA), il-Kumitat Olimpiku Malti u l-MFA. L-għan kien li f’dan il-pajjiż ikollna grupp ta’ nies li jaħdmu biex inwaqqfu l-kriminalità u l-korrotti mill-isport Malti. 

Kien hawn ħafna li batew minħabba min ried jaqla’ l-flus minn fuqhom, inkluż sportivi. Hawn qed nitkellmu dwar eluf kbar ta’ flus li jintlagħbu fl-imħatri. Ġieli jkollok min jipprova jara kif se jġib riżultat partikolari, mhux biss fil-futbol imma anke fi sport ieħor, bħat-tiġrijiet taż-żwiemel. Dan jara kif lil dak l-atleta, tim, kowċ jew klabb se jġiegħlu jagħmel dak li m’għandux jagħmel biex ir-riżultat, kumbinazzjoni, jiġi eżatt kif iridu hu biex itellagħlek eluf kbar ta’ euro. Għalhekk, importanti li nemmnu f’governanza sportiva u integrità fl-isport. 

Il-fatt li jkollok rappreżentanti tal-Ministeru tal-Isport, il-Ministeru għall-Intern, l-Awtorità Maltija għall-Governanza fl-Isport, il-Korp tal-Pulizija, l-MGA, il-Kumitat Olimpiku Malti u l- MFA li jaħdmu flimkien biex naraw li titwaqqaf pjattaforma biex niġġieldu l-korruzzjoni fl-isport hija xi ħaġa li bħala Oppożizzjoni nemmnu fiha, naqblu magħha u rriduha li tkompli tissaħħaħ. Għalhekk, bħala Oppożizzjoni m’għandna l-ebda diffikultà dwar l-Abbozz ta’ Liġi Nru 73 fejn qegħdin nemendaw l-artikolu 73 tal-Att dwar il-Governanza Sportiva u l-Integrità fl-Isport, Kap. 626. 

Però naħseb li għandna bżonn li nġibu riżultati f’dak li għandu x’jaqsam ma’ min qed iwettaq l-korruzzjoni fl-isport. Hawn nistaqsi: Kemm inqabdu nies b’korruzzjoni fl-isport tul dawn l-aħħar għaxar snin? Qegħdin nagħmlu dak kollu li nistgħu biex verament naqbdu min qiegħed jabbuża u min qiegħed jara li jkollna riżultati preċiżi, pereżempju 5 bi 2, 4 bi 3, jew gowls li jiġu skorjati fl-ewwel taqsima u mhux fit-tieni? Ressaqna lil xi ħadd fil-qrati tagħna? Jekk iva, kemm ressaqna u għaliex ressaqniehom? Il-Korp tal-Pulizija għandu r-riżorsi, l-għodda u l-informazzjoni kollha biex verament innaddfu l-isport? Hawn mhux qed nitkellem dwar il-futbol biss. Ma nistax insemmi t-tiġrijiet taż-żwiemel għax ma kellniex fi tmiem din il-ġimgħa. Għadhom ma tefgħux ir-ramel fil-korsa tal-Marsa! (Interruzzjonijiet) Illejla qed jitfgħuh?! Glorja lil Alla fl-għoli tas-smewwiet! Dan wara li suppost investejna €28 miljun, imma niġi għal dan aktar ‘il quddiem, għax għandi ħafna xi ngħid fuq iż-żwiemel! 

Inkompli nistaqsi: Ħadna pass wieħed relatat ma’ dak li għandu x’jaqsam mal-governanza u l-integrità ta’ nies li qed iħammġu lill-isport Malti? Qegħdin naraw kif ċerti klabbs qed jiffinanzjaw l-operat tagħhom? Infakkar li għamilna liġi biex nipprovaw ngħinu lill-għaqdiet sportivi tagħna jużaw l-art u jikkummerċjalizzaw il-kumplessi tagħhom. Però rajna progress? Għandna żvilupp? Jekk le, għaliex u x’qiegħed jiġri? Għalhekk, filwaqt li hu tajjeb li nwaqqfu din il-pjattaforma u li f’dan il-pajjiż għandna l-AIMS, x’qed nagħmlu verament biex naqbdu lil min hu korrott fl-isport? 

Jien għall-inqas ftit naf li ttieħdu azzjonijiet fir-rigward ta’ min wettaq xi forma ta’ korruzzjoni fl-isport. Dan meta jsiru dawn l-imħatri kollha madwarna. Kif jgħidu bit-Taljan, tra il dire e il fare c’è di mezzo il mare! Ikollok kemm ikollok rieda tajba, jekk mhux se naqbdu lil min verament qed jagħmel dawn l-imħatri kollha b’somom enormi ta’ flus, mhux se naraw ir-riżultati. Irridu naqbdu lil min qiegħed jistagħna minn fuq l-isport. Jekk se noqogħdu npaċpċu u ma nagħmlu xejn, mhux se naraw ir-riżultati. 

Tajjeb li nagħmlu din il-pjattaforma u tajjeb li għandna din l-Awtorità, imma rridu r-riżultati. Bla riżultati l-korruzzjoni hemm tibqa’. Bla riżultati l-imħatri se jibqgħu jsiru. Issa mhux qed ngħid li tmur tagħmel imħatra fejn tipprova taqta’ kemm se jiġu l-Liverpool mal-Arsenal. Hawn qed nitkellem fuq Malta, fejn ikunu jafu r-riżultat qabel ma tintlagħab il-logħba! Kważi kważi nafu min se jieħu l-league s-sena d-dieħla jew din is-sena! (Interruzzjonijiet). Mhux ’il bogħod minnek inti, id-distrett tiegħek! Issa ħalliha li fid-distrett tiegħek għandek xi tliet timijiet fil-Premier. Imma ejja nieqfu hemm għalissa. 

Possibbli li f’pajjiżna għandna nies li jipprovaw jaraw li jkollhom l-isport li jħobbu tant li jkun nadif u ħaddieħor jagħmlu mhux nadif? Possibbli li f’dan il-pajjiż ma nafux min qed jagħmel il-korruzzjoni fl-isport? Malta żgħira u n-nies magħrufa. Għalhekk tajjeb li se jkollna din il-pjattaforma, tajjeb li nitkellmu ma’ ħaddieħor, tajjeb li jkollna time frames, tajjeb li jkollna rapporti u fora annwali, imma t-triq ‘il quddiem hi li jkollna r-riżultati. 

Issa jien nifhem li mhux faċli li jkollok riżultati, għaliex qed titkellem fuq nies li huma kriminali. Trid taqbad nies korrotti li qed jitfgħu l-flus fl-isport, Sur President. Dan bħal kif kienu ġew jgħidu lili bħala goalkeeper biex inħalli erba’ goals jidħlu! Issa hemm min jiġu fuqu b’baskett mimli euro u għax jirrifjutah hu, jilgħab it-tieni goaler u jħalli erba’ goals jidħlu! Però f’dan il-pajjiż ħadd ma jagħmel xejn! Għalhekk, filwaqt li bħala Oppożizzjoni m’għandna l-ebda diffikultà li nitkellmu b’mod pożittiv rigward it-titjib tal-istrutturi legali tagħna, finalment l-istrutturi legali la se jkissru l-korruzzjoni fl-isport u lanqas se jiżguraw li jkollna integrità fl-isport jekk ma neħdux azzjonijiet drastiċi. 

Dan iġibni għall-Abbozz ta’ Liġi Nru 80 li l-Ministru spjega tant tajjeb. Jekk sportiv juża sustanzi li kull wieħed minna jista’ jieħu imma li atleta ma jistax jieħu, qed ngħidulu li ma jinstabx ħati ta’ att kriminali, imma jittieħdu sanzjonijiet sportivi kontrih. Il-Kap. 626 daħħalnieha proprju biex sportiv u atleta jkun jaf li m’għandux jieħu sustanzi projbiti biex inżommu sport nadif. M’għandniex inħallu atleta jkollu prestazzjoni aħjar minn atleta ieħor li ma jiħux sustanzi projbiti, allavolja wieħed jista’ jixtrihom faċilment mingħajr riċetta ta’ tabib, kif qal il-Ministru. Veru li se tibqa’ l-possibbiltà li proċeduri sportivi jwasslu għal, pereżempju, sospensjoni, imma naħseb li fl-istadju ta’ Kumitat irridu nkunu ċerti li jkollna lista ċara ta’ x’inhuma dawn is-sustanzi projbiti. 

Jekk għandna liġijiet oħrajn li jirreferu għal dak li għandu x’jaqsam ma’ liġijiet sportivi, għandna naraw li dak li tgħid il-WADA jkun rifless b’mod ċar anke f’din il-liġi b’referenza għal dan l-artikolu. Il-fatt li se jitneħħa piż kriminali minn fuq l-atleta jfisser li rridu nkunu aktar b’saħħitna u naraw x’se jkun ir-riżultat. Qed ngħid dan għaliex aħna se nneħħu l-piż kriminali minn fuq l-atleta, imma mhux minn fuq l-amministratur fejn il-piż kriminali se jinżamm. Hawnhekk huwa proprju fejn jien għandi diffikultà li nixtieq li tiġi ċċarata. Dan għaliex jekk atleta llum ikollu amministratur jew kowċ li jagħtih sustanza projbita u jgħidlu biex ma jiftaħx ħalqu li tahielu hu, x’se nagħmlu? Issa se jkollna sitwazzjoni fejn l-amministratur jew il-kowċ jiffaċċja proċeduri kriminali imma l-atleta le. Għalhekk, inħoss li rridu noqogħdu attenti u nimxu bil-għaqal fil-mod kif nifformulaw dan l-artikolu, għaliex qabel kellna stipulat ċar u tond li:

“Kull atleta li jinstab li jkun xjentement għamel użu minn sustanzi projbiti u mingħajr eżenzjoni valida għal użu terapewtiku, jew kull persuna li tinstab li xjentement amministrat sustanzi projbiti lil atleta waqt li kienet qiegħda taġixxi bħala l-persuna li tappoġġja dak l-atleta ...”,

u issa se nneħħu dik il-parti u se tiġi sostitwita bil-kliem: 

“Kwalunkwe persuna li tinstab li xjentement amministrat sustanzi projbiti lil atleta …”

Sur President, hawnhekk irridu noqogħdu attenti jekk irridu sport nadif u li l-ebda atleta ma jkun qed jieħu vantaġġ fuq atleta ieħor għax jieħu ċerti sustanzi. Hawn qed ngħidu li l-atleti, l-amministraturi u l-coaches jafu li sustanza mhux suppost teħodha, anke jekk tista’ tixtriha mingħajr riċetta minn spiżerija għax se jkollok vantaġġ fuq atleta ieħor li ma jeħodhiex. Qed ngħidu wkoll li jekk atleta jinstab li ħa ċerti sustanzi li mhux suppost ħa se jittieħdu proċeduri u sanzjonijiet sportivi li jwasslu għal, pereżempju, sospensjoni. 

Però jista’ jkollok sitwazzjoni fejn il-coach li jkun tah dik is-sustanza jgħidlu biex ma jikxfux għax inkella se jeħel pieni kriminali. Jien m’iniex avukat, u għalhekk irrid nistaqsi: Jagħmel sens legalment li atleta ma jeħilx kriminalment imma amministratur jeħel? Jekk din hija persuna ta’ fiduċja, żgur li l-atleta u l-persuna ta’ fiduċja se jitkellmu ma’ xulxin u jista’ jkun hemm kliem bħal: Ara ma tikxifnix. X’se nagħmlu f’dak il-każ? Se nżidu l-abbuż jew se nnaqqsuh? 

Għalhekk nixtieq li fl-istadju ta’ Kumitat nidħlu daqsxejn f’aktar dettall u nanalizzaw sew dawn il-punti. Nixtieq li jkollna lista ċara ta’ x’inhuma s-sustanzi li atleta ma jistax jieħu fl-isports. Huwa importanti li għamilnieha ċara kristall li hawnhekk m’aħniex qed nitkellmu dwar drogi illegali u li min jieħu dawk it-tip ta’ drogi jrid jiffaċċja l-konsegwenzi. Issa qed nitkellmu dwar sustanzi li atleta ma jistax jieħu, imma jien u xi ħaddieħor li m’aħniex sportivi nistgħu neħduhom għax nistgħu nixtruhom faċilment minn spiżerija. Però liema huma dawn is-sustanzi projbiti? Fejn se nsibuhom fil-liġi? Min se jkun qed jagħmel id-distinzjoni bejn din il-lista jew oħra? 

Jekk se jkollna l-Pulizija li se jipproċedu b’reat kriminali, liema hi l-lista li jistgħu jipproċedu fuqha? Liema hi l-lista li l-imħallfin u l-maġistrati tagħna se jkunu jistgħu jirreferu għaliha biex jiggarantixxu li sustanza hi projbita u sustanza oħra mhijiex? Dawn huma punti importanti li rridu niddiskutu fl-istadju ta’ Kumitat sabiex verament inkunu ċari ma’ kulħadd u ma jkollniex distinzjoni bejn persuna u oħra. M’għandix dubju li min qiegħed fl-isport jifhem dawn l-affarijiet u jagħraf li huma meħtieġa biex nimxu ‘l quddiem. Irridu naraw li t-tajjeb li għandna fl-isport ma nitilfuhx. 

F’din l-ewwel okkażjoni tiegħi bħala kelliem ewlieni tal-Oppożizzjoni għall-isport, nixtieq nifraħ lil kull min kien ukoll involut fil-Logħob tal-Pajjiżi ż-Żgħar f’pajjiżna stess, li ċertament hija xi ħaġa pożittiva u li tagħmilna kburin. Tajjeb li fil-ġranet li ġejjin se jkollna l-Waterpolo Champions League Final Four competition. Tajjeb li nsemmi l-kisbiet kbar li għamlu t-tim tal-futbol tan-nisa li għall-ewwel darba telgħu fid-diviżjoni tan-National League. Insemmi wkoll li pajjiżna ġie fil-15-il post fil-Kampjonati Ewropej tal-Waterpolo. Bosta atleti individwali għamlu isem u unur għal pajjiżna. 

Insemmi lil Haley Bugeja bl-esperjenza fl-Istati Uniti u issa mal-Inter fl-Italja fil-futbol. Insemmi wkoll lil Tenisha Thornton fil-weightlifting u Francesca Curmi fit-tennis. Dawn huma atleti u żgħażagħ li poġġew isem pajjiżna fuq il-mappa tad-dinja. Dan huwa pożittiv u allura la għandna dan it-tajjeb fl-isport, ejjew noqogħdu attenti li ma nħallux lil min ikisser dan it-tajjeb li għandna. Fadlilna affarijiet x’nirranġaw u m’għandix dubju li fil-ġranet li ġejjin l-Ministru se jkollu kritika mingħandi dwar aspetti li nixtieq nara li jitranġaw f’dan il-qasam f’pajjiżna. 

Sur President, irridu nieħdu ħsieb iż-żagħżagħ tagħna. Irridu naraw li meta tifel jew tifla timxi minn nursery għal oħra naraw li ma jintalbux il-mijiet jew l-eluf ta’ euro, anke jekk dak it-tifel jew dik it-tifla mhux qed jilgħabu ma’ dak il-klabb partikolari. Nixtieq nara wkoll li jkollna aktar postijiet bħall-Kottonera Sports Complex, il-Pixxina fir-Rabat Għawdex, il-kumpless tat-tennis f’Pembroke u l-kumpless tal-isquash u l-weightlifting fil-Marsa. Konxju tal-pixxina li ġiet inawgurata fil-Kottonera, iżda kif ġie rrapportat fl-aħħar ġimgħat, filwaqt li l-logħob tal-waterpolo huma possibbli, l-għawm kompetittiv ma jistax isir. Dan minħabba bosta nuqqasijiet bħal touchpads, scoreboards u warming up jew cool down facilitites. Jien se nibqa’ niġbed l-attenzjoni dwar dawn l-affarijiet għaliex nixtieq nara li l-isport jibqa’ miexi ‘l quddiem.

Irrid insemmi, pereżempju, il-motor sports, fejn fi tmiem il-ġimgħa li għaddiet ma seħħx, minħabba, kif qaluli, l-assikurazzjoni. F’dan il-pajjiż ilna għaxar snin nitkellmu dwar it-trakka għall-motor sports, imma kull sena ngħidu li se ssir, imma din it-trakka għadha ma waslitx. Irridu nindirizzaw il-fatt li t-tiġrijiet tal-karozzi mhumiex isiru, issa tkunx l-assikurazzjoni jew xi ħaġa oħra, hemm bżonn li nsibu soluzzjoni.

Insemmi l-akkademja għat-tfal tagħna. Fejnha l-akkademja? X’qed jiġri? Suppost fil-kumpless sportiv tal-Marsa kellu jsir żvilupp ta’ miljuni ta’ euro. Fil-bidu ta’ dan id-diskors semmejt li m’hemmx ir-ramel neċessarju fuq il-korsa taż-żwiemel imma illum suppost qed isir. Dan hu tajjeb, imma hemm bżonn naraw li t-tiġrijiet isiru, anke għaliex hemm ekonomija sħiħa madwar dan l-isport, fost sport ieħor li tant inħobbu. Insemmi l-bowling, fejn irridu naraw li jkollna strateġija għal dan l-isport għaliex nafu li hemmhekk għandna problemi kbar. 

Flimkien irridu nfasslu pjan għall-futur. Mill-aspett sportiv irridu naraw li jkollna programmi b’miri u ambizzjonijiet ċari għall-atleti tagħna. Neħtieġu strateġija li tinvesti fl-aqwa atleti f’pajjiżna, xi ħaġa li aħna nappoġġjaw biex inkomplu narawhom jirnexxu. Bħala pajjiż irridu naraw li jkollna l-infrastruttura neċessarja. Nixtieq nara li nżidu l-finanzjament għall-qasam sportiv biex verament inkattru l-kultura sportiva f’pajjiżna. Nemmen li għandu jkollna strateġija li tippromwovi parteċipazzjoni sportiva usa’ biex il-poplu Malti u Għawdxi jqum minn fuq dak is-siġġu u joħroġ mid-dar tiegħu jimxi u jagħmel l-eżerċizzju ħalli jħossu ħafna aħjar. 

Proprju llum fil-Kumitat Permanenti dwar il-Kontijiet Pubbliċi konna qed niddiskutu l-obeżità. Bħala pajjiż, tlieta minn erba’ miri li suppost ilħaqna, ma lħaqnihomx. Meta nħarsu lejn l-istatistika li tana l-Uffiċċju tal-Awditur Ġenerali nsibu li Malta qiegħda l-aħħar għal dak li għandu x’jaqsam ma’ obeżità u piż żejjed fost il-pajjiżi kollha li ħadu sehem f’dan l-istħarriġ. Għalhekk, irridu naraw x’se nagħmlu biex inkomplu nkattru din il-kultura sportiva f’pajjiżna. Ftit huma dawk li jeżerċitaw ruħhom u jagħmlu xi tip ta’ sport. Ejja nkomplu naħdmu flimkien biex inżidu n-numru ta’ min jipprattika l-isport. Irridu nkomplu ngħinu lill-federazzjonijiet sportivi. Irridu nidħlu aktar fl-iskejjel u nitkellmu favur il-parteċipazzjoni fl-isport. B’hekk, kull persuna tifhem li l-isport huwa xi ħaġa importanti mhux biss għall-pajjiż imma fuq kollox għalih innifsu. 

Irridu nkomplu ngħinu kemm nistgħu lil dawk li jieħdu ħsieb iħarrġu t-tfal tagħna fl-isport. L-istess irridu nifhmu x’qed isir fl-isport paralimpiku ma’ persuni b’diżabilità u nkomplu ngħinu hemm ukoll. Huwa tajjeb li nattiraw il-barranin biex jiġu jipprattikaw l-isport f’pajjiżna, imma importanti wkoll li nħeġġu aktar Maltin jipparteċipaw fl-isport. Irridu naraw ukoll x’qiegħed jiġri fil-kummerċjalizzazzjoni tal-isport. Irridu naraw li l-faċilitajiet sportivi tagħna jintużaw għall-isport, xi ħaġa li fil-ġranet li ġejjin nidħol aktar fiha. 

L-AIMS li qed nitkellmu dwarha llum għandha numru ta’ ħidmiet li trid titwettaq. Ikollna l-opportunità li niltaqgħu anke magħhom biex niddiskutu din il-ħidma. M’għandix dubju li fil-qasam sportiv kellna investiment, però għandna bżonn inkomplu ninvestu aktar. Diġà sar ħafna xogħol meta kellna l-Kunsill Malti għall-Isport u mbagħad SportMalta. Tajjeb li nibqgħu ninvestu fil-qasam sportiv. Dan l-aħħar ingħataw aktar minn €1 miljun lil diversi għaqdiet sportivi. Jien għamilt mistoqsija parlamentari fejn staqsejt kemm ingħatat kull organizzazzjoni u r-risposta kienet li l-informazzjoni se tingħata f’xi seduta oħra, għaliex ovvjament hemm numru sostanzjali ta’ għaqdiet u skemi li mhumiex ftit. Tajjeb li naraw x’kienet l-assistenza li ngħataw l-għaqdiet u taħt liema skema ħalli naraw kif nistgħu ntejbuhom. 

Nemmen li rridu nkunu b’saħħitna fil-qasam sportiv billi naraw li l-atleti tagħna ma jkunux involuti f’teħid ta’ sustanzi projbiti. Irridu nagħmlu pjattaforma f’pajjiżna biex niġġieldu bil-qawwa kollha l-korruzzjoni fl-isport. Però, finalment, l-akbar sforz tagħna lkoll irid ikun biex ikollna soċjetà li temmen aktar f’kultura sportiva. Irridu naraw li fl-iskejjel tagħna jkollna aktar ħin għall-isport u li l-isport isir prijorità ta’ kuljum. Dan huwa tajjeb għaliex finalment l-isport jgħinna mhux biss biex inkunu b’saħħitna fiżikament u mentalment, imma biex ikollna soċjetà aktar sana. Nispera li meta niġu għall-istadju ta’ Kumitat inkomplu ntejbu jew inżidu mal-Abbozz ta’ Liġi Nru 80 sabiex inkomplu nsaħħu din il-pjattaforma. Dan għaliex irridu nifhmu b’mod legali li dak li qed nagħmlu se jkun ta’ ġid għas-soċjetà kollha tagħna. 

Sur President, nawgura li dan il-Parlament jibqa’ jiddiskuti u jkollu liġijiet li jkomplu jkattru l-isport f’pajjiżna. Ċert li anke f’dan il-Parlament hawn min hu konvint li l-isport għandu jkompli jingħata l-importanza li tixraqlu. Min-naħa tiegħi se nkompli ngħin biex f’dan il-pajjiż verament ikollna kultura sportiva. Nirringrazzjak.

L-ISPEAKER: Grazzi. Aktar rimarki? 

ONOR. CARMELO ABELA: Sur President, is-suġġett li qed niddiskutu llum huwa għal qalbi u għal ħames snin sħaħ kont il-kelliem ewlieni tal-Oppożizzjoni tiegħu, flimkien mal-qasam tal-edukazzjoni, iż-żgħażagħ u l-kultura. Dak iż-żmien kont ukoll ir-rappreżentant tal-Oppożizzjoni Laburista fil-Kunsill Malti għall-Isport. Naturalment imbagħad fl-iżviluppi li seħħew f’din il-Kamra f’dak li għandu x’jaqsam mal-aspett leġiżlattiv, kont parteċipi fil-Kamra f’isem l-Oppożizzjoni Laburista anke fil-preparazzjoni tal-Att dwar l-Isports. Insemmi wkoll it-twaqqif tal-Kunsill Malti għall-Isport li beda fuq bażi part-time u mbagħad għadda għal xi ħaġa li llum hija aktar strutturata u full-time. Dan huwa suġġett għal qalbi, għaliex l-isport huwa xi ħaġa tajba, sabiħa u anke passjonali meta wieħed isegwi xi attività sportiva. Naturalment wieħed ma jridx jieqaf billi jsegwi xi attività sportiva, imma idealment wieħed jipprattika xi sport, hi x’inhi l-età tal-persuna.

L-għan ta’ dawn iż-żewġ Abbozzi ta’ Liġi li qiegħed jippreżenta l-Ministru lil din il-Kamra huwa ċar, dak li nkomplu niġġieldu l-korruzzjoni u t-teħid ta’ drogi fl-isport. Però, kull liġi hija tajba daqskemm tkun qed tiġi infurzata. Għalhekk, irridu mhux biss inħarsu li nkomplu nirfinaw l-aspett leġiżlattiv – dak huwa tajjeb u importanti – imma rridu nħarsu wkoll lejn l-azzjonijiet li jsiru wara, li jien ngħid huma importanti daqs, jekk mhux aktar mil-liġi nnifisha. Għedt dan ilbieraħ meta konna qed nitkellmu fuq suġġett totalment differenti u nerġa’ ngħid dan illum. Kull liġi hija tajba daqskemm tkun tista’ tiġi infurzata. Għaldaqstant inħeġġeġ lill-awtoritajiet konċernati, huma min huma, biex ikomplu jtejbu l-isforzi tagħhom ħalli l-liġijiet li ngħaddu minn din il-Kamra jkunu infurzati. 

L-Onor. David Agius semma l-ġlieda kontra l-korruzzjoni fl-isport u ta xi eżempji ‘l hemm u ‘l hawn. F’ħin minnhom qal li n-nies huma magħrufa. Però nafu, għax anke kellna laqgħat interni waqt il-preparazzjoni u d-diskussjonijiet li kienu għaddejjin ma’ assoċjazzjoni partikolari, illi li wieħed jgħid li n-nies magħrufa, mhuwiex biżżejjed. Huwa importanti li jkun hemm il-provi u li n-nies jersqu ’l quddiem biex finalment verament ikollna r-riżultati. U mhux hekk biss! Hija r-responsabbiltà u l-obbligu tal-individwu li jekk ikun jaf b’xi ħaġa, jagħmel ir-rapporti meħtieġa. Għalhekk mhux biżżejjed li ngħidu li n-nies magħrufa, imma li kull persuna f’Malta u Għawdex – u hawn mhu qed nirreferi għal ħadd partikolari – li taf b’xi ħaġa, hija obbligata li tmur tagħmel ir-rapport u tagħti l-informazzjoni kollha meħtieġa biex il-ġlieda lill-korruzzjoni fl-isport ma tkunx ġlieda ta’ xi wħud, imma tkun il-ġlieda ta’ kulħadd.

Huwa importanti ħafna li kulħadd jerfa’ r-responsabbiltà tiegħu jew tagħha f’każ li jkun jaf b’xi ħaġa. Però, biex każ jimxi ‘l quddiem, m’hemm l-ebda dubju li jridu jinġiebu l-provi neċessarji biex naslu għar-riżultati li lkoll kemm aħna nixtiequ li jinkisbu. M’għandi ebda dubju li ż-żewġ naħat tal-Kamra nixtiequ l-aqwa ġid fl-isport, li l-isport ikun nadif u li meta niġu nitkellmu fuq l-isport f’din il-Kamra dejjem naraw kif nistgħu nagħmlu aktar ġid għall-aspett sportiv. 

Dawn iż-żewġ Abbozzi ta’ Liġi li għandna quddiemna qed jiġġieldu n-negattiv fl-isport għax jittrattaw il-korruzzjoni u d-drogi. Ċertament li m’hemm u m’għandu jkun hemm qatt spazju kemm għall-korruzzjoni kif ukoll għad-drogi fl-isport, imma għandna nitkellmu fuq kif nistgħu ntejbu r-riżultati, il-faċilitajiet u li jkollna aktar kultura sportiva f’dan il-pajjiż ċkejken tagħna, fejn kulħadd irid jagħti sehmu f’dan il-qasam. 

Il-Ministru fl-introduzzjoni tiegħu spjega l-emendi f’dawn iż-żewġ Abbozzi ta’ Liġi u allura m’hemmx għalfejn nidħol fid-dettall tagħhom u nirrepeti. Dak li spjega l-Ministru huwa importanti għax jindika l-viżjoni u dak li l-Gvern jixtieq li jilleġiżla dwaru. L-isport, mhux biss f’Malta imma tista’ tgħid kullimkien, jiġġenera finanzi kbar. Naturalment fejn hemm finanzi kbar involuti, it-tentazzjonijiet ikunu kbar ukoll. Għalhekk, filwaqt li huwa tajjeb li l-isport jiġġenera aktar finanzi, imma fl-istess ħin trid tikber ukoll l-attenzjoni fuq fejn u għal liema skop qed imorru l-finanzi. 

Huma bosta n-nies li jsegwu xi sport partikolari. Hemm oħrajn li jipprattikaw l-isport u għalhekk huwa importanti li din il-kultura tal-parteċipazzjoni fl-isport tkun dejjem akbar u tiġi mogħtija prijorità sa mill-iskejjel tagħna. Ir-rwol m’għandux ikun biss tal-iskola, imma anke tagħna l-ġenituri li nippromwovu l-isport u nħeġġu lit-tfal tagħna jipprattikaw xi tip ta’ sport. 

Meta nħares lejn l-Università ta’ Malta, li lkoll kemm aħna nieħdu gost li qed tilqa’ fiha aktar minn 10,000 student, il-mistoqsija tiegħi hija din: Kemm minn dawn l-10,000 student qed jipparteċipaw b’mod attiv fl-isport. Kemm minnhom huma atleti ewlenin f’pajjiżna? Nixtieq li l-Università tkun promotur ewlieni tal-isport. Ovvjament dak li jiġri fl-Università jiddependi wkoll minn xi jkun ġara fil-livell edukattiv ta’ qabel. Għalhekk, dejjem għandna nibqgħu nippromwovu l-isport sa miċ-ċokon. 

Sur President, nixtieq nara wkoll il-korpi dixxiplinati jieħdu huma wkoll l-inizjattivi sabiex fost il-membri tagħhom ikun hemm aktar atleti li nippermettulhom jipprattikaw l-isport anke b’mod kompetittiv, kif isir f’pajjiżi oħrajn. F’pajjiżna l-aktar li nsegwu, anke minħabba l-viċinanza, huwa dak li jiġri fl-Italja, fejn tara atleta partikolari f’xi sport jew ieħor jiġi intervistat fuq it-televiżjoni wara attività sportiva u dan ikun bl-uniformi ta’ min hu l-isponsor tiegħu, bħal Fiamme Gialle, Carabinieri, il-Militare jew il-Polizia di Stato. Dan juri li għandek korpi dixxiplinati f’pajjiżi oħrajn li s-sens ta’ kburija tagħhom huwa li jgħidu li qed jagħtu s-sapport tagħhom lil atleta partikolari li huwa wieħed mill-aqwa atleti ta’ pajjiżhom. Nixtieq li anke aħna, fiċ-ċokon tagħna, naraw li l-korpi dixxiplinati jippermettu li jkun hemm aktar membri tagħhom li jitħarrġu bħala atleti.
 
Niftakar li meta kont Ministru għall-Intern u kelli l-Armata taħt ir-responsabbiltà tiegħi, ipprovajna nimbottaw din il-kultura sportiva. Fil-fatt meta atleta partikolari, li huwa membru fl-Armata, ġab suċċess internazzjonali għal pajjiżna, għamilna emendi biex stajna nagħtu promozzjoni lil dak l-atleta biex anke hu jtejjeb il-finanzi tiegħu bħala introjtu. Fuq kollox, l-aktar ħaġa importanti hija l-messaġġ li ridna nibagħtu li jekk inti atleta, qed taħdem f’korp dixxiplinat u qed iġib ir-riżultati, għandek tingħata apprezzament. Meta qed tagħti sehmek fil-korp dixxiplinat u fl-istess ħin issib ħinijiet fejn qed titħarreġ u ġġib riżultat għal pajjiżna, huwa importanti li tingħata inċentiv. 

L-Awtorità għall-Integrità fl-Isport Malti (AIMS) għandha rwol importanti ħafna kemm biex twassal il-messaġġ favur sport ħieles minn kull doping u korruzzjoni, imma wkoll li tmexxi ‘l quddiem każijiet li jaslu għall-attenzjoni tagħha kemm minn rapporti li jistgħu jsiru kif ukoll minn inizjattivi li l-istess Awtorità tista’ tieħu, ovvjament mhux waħedha imma flimkien mal-Korp tal-Pulizija. Tajjeb li wieħed iwassal aktar il-messaġġ lill-Korp tal-Pulizija dwar l-importanza ta’ dawn l-azzjonijiet ħalli b’hekk insaħħu dak li din il-Kamra qed tintalab tagħmel permezz ta’ emendi fil-liġijiet li jitressqu għall-attenzjoni tagħna f’din il-Kamra. 

Il-Ministru, fl-intervent tiegħu, diġà spjega li dak kollu li qed nagħmlu huwa konformi mal-World Anti-Doping Agency (WADA). Għalhekk dak li l-WADA tpoġġi fil-lista tagħha bħala projbit, b’mod awtomatiku qed ikun projbit ukoll f’pajjiżna. Issa jekk dawn joħorġux mill-Abbozzi ta’ Liġi li għandna quddiemna jew minn liġijiet oħrajn, jalla li fl-istadju ta’ Kumitat, kif spjega l-Onor. Agius, inpoġġu flimkien biex inkunu nistgħu ntejbu dawn l-Abbozzi ta’ Liġi. Wara kollox, dak hu l-iskop tad-diskussjoni. Fit-Tieni Qari nitkellmu fuq l-aspett ġenerali ta’ x’nixtiequ ż-żewġ naħat tal-Kamra u fl-istadju ta’ Kumitat inkomplu nirfinaw. 

Qed nara ħafna konverġenza bejn iż-żewġ naħat u ma jidhirx li qed nitkellmu fuq l-abjad u l-iswed, għalkemm l-abjad u l-iswed flimkien jogħġbuni internazzjonalment. Jien maż-Żejtun Corinthians f’Malta, imma hawnhekk kont qed nirreferi għal tim ieħor fl-Italja, li mhux l-Udinese. Apparti dan, importanti li nagħmlu ċar li dak li l-WADA fil-lista tagħha qed tpoġġih bħala projbit, ikun projbit hawn Malta wkoll. Issa jekk din mhijiex ċara f’xi liġi partikolari jew oħra, ejja npoġġu bilqiegħda flimkien ma’ esperti legali u naraw kif dan għandu jiġi rifless fil-liġijiet tagħna. Naħseb li ż-żewġ naħat tal-Kamra rridu l-istess ħaġa. Jekk il-WADA, li hija Awtorità dinjija, qed tipprojbixxi xi ħaġa, allura din awtomatikament għandha tkun projbita hawn Malta. 

Hawnhekk qed inpoġġu l-enfasi tagħna fuq min jieħu ħsieb lill-atleta. Dan jista’ jkun l-amministratur, it-tabib, l-espert mediku jew il-kowċ u, kif spjega l-Ministru, ir-responsabbiltà tiegħu se tibqa’ permezz tal-liġi. Fil-każ tal-atleta, għalkemm ibati l-konsegwenzi ta’ sospensjoni jew multa, dan ma jistax jiġi mfittex b’mod kriminali. Jista’ jkun hemm raġunijiet għalfejn dan ikun qed isir, imma importanti ħafna li nwasslu l-messaġġ li kulħadd irid iġorr ir-responsabbiltà tiegħu jew tagħha. Min qed jiggwida u jgħin lill-atleti għandu jkun responsabbli li jagħmel dan b’mod tajjeb. 

Kif għedt aktar qabel, meta titkellem kemm fuq il-korruzzjoni u d-drogi fl-isport, hija kontradizzjoni u ironija li fuq xi ħaġa tant sabiħa bħall-isport, fejn atleta suppost jieħu ħsieb saħħtu, qed nitkellmu fuq affarijiet li jagħmlu ħsara lill-ġisem ta’ dawn l-atleti. Minflok qegħdin nitkellmu fuq il-benefiċċji u s-sabiħ tal-isport, qed ikollna nitkellmu fuq aspetti li jtappnu l-isport, speċjalment sport kompetittiv. 

Dak li qegħdin nitkellmu fuqu llum mhuwiex xi ħaġa li tgħodd għal hawn Malta biss imma, sfortunatament, tista’ tgħid li tgħodd għal kull pajjiż. Importanti ħafna li naraw x’passi ħadu pajjiżi oħrajn u ċerti inizjattivi li ttieħdu, biex inkunu nistgħu, fil-limitazzjonijiet tagħna, nagħmluhom tagħna. B’hekk intejbu l-ġlieda tagħna kemm kontra l-korruzjoni, kif ukoll kontra min jabbuża minn sustanzi li m’għandux jabbuża minnhom. 

Hawnhekk qed issir distinzjoni bejn dak li huwa permess u mhux illegali f’pajjiżna, imma li jsir illegali u mhux permess jekk jittieħed minn atleta għall-fini ta’ sport. Jista’ jkollok sustanza li hija illegali għal kulħadd, kemm jekk tagħmel l-isport kif ukoll jekk ma tagħmilx xi tip ta’ sport f’kompetizzjoni, imma mbagħad għandek sustanzi li huma legali imma jsiru illegali jekk jittieħdu minn atleta. Għalhekk qed issir din id-distinzjoni. 

F’dan id-dibattitu naħseb huwa importanti li nirrikonoxxu l-passi kbar li għamel pajjiżna. Jekk inħarsu lejn ċerti pajjiżi żgħar li rnexxew f’ċerti tip ta’ sport u naraw x’għamlu huma, naħseb li dan jista’ jkun ta’ eżempju u xprun għalina li jekk nagħmlu l-investiment meħtieġ, kemm fil-faċilitajiet kif ukoll billi nħajru aktar tfal u żgħażagħ jidħlu għal dak l-isport, nemmen li nistgħu naslu. 

L-Onor. Agius semma lista sħiħa ta’ atleti u timijiet sportivi f’pajjiżna li għamlu suċċess. Ovvjament wieħed jieħu gost jisma’ b’dawn is-suċċessi. Insemmi b’mod partikolari t-tim tal-waterpolo li f’dawn l-aħħar snin jidher li stabbilixxa ruħu fost l-aqwa 16-il tim fl-Ewropa. Insemmi r-rugby li kabbar il-popolarità tiegħu u tejjeb anke r-riżultati. Kellna l-Logħob tal-Pajjiżi ż-Żgħar li saru f’pajjiżna u li kienu suċċess enormi minn kull aspett, bħall-aspett organizzattiv u l-aspett ta’ riżultati. Fl-aħħar mill-aħħar għandna nħarsu lejn ir-riżultati. 

Meta qegħdin nitkellmu fuq sport kompetittiv, u allura mhux l-isport tal-massa, qed nitkellmu fuq atleti u timijiet li qegħdin jirrappreżentaw lil pajjiżna. Għalhekk irridu nimmiraw li mhux biss nipparteċipaw, imma anke li nirbħu. Dak għandu jkun għan fih innifsu. Dan ifisser li rridu ninvestu f’aktar riżorsi finanzjarji u riżorsi umani mħarrġa li jistgħu jgħinu lill-atleti. Fuq kollox, għandna bżonn aktar atleti. Għalhekk irridu nrawmu aktar kultura sportiva li hija essenzjali, jiġifieri ma nistgħux nagħmlu mod ieħor. Aħna diġà pajjiż żgħir fejn il-popolazzjoni hija dik li hi, u jekk ikollok min addirittura lanqas biss jindenja ruħu jipparteċipa fl-isport, se tkun aktar diffiċli biex ikollna l-għażla tal-atleti. 

Irrid infaħħar lill-Gvern għall-inizjattivi li qed jieħu f’dan il-qasam u l-investiment li qed isir fl-isport. Il-baġit f’pajjiżna għall-isport kiber. Fil-fatt, meta wieħed iqabblu ma’ numru ta’ snin ilu, ċertament li kiber ħafna. L-Onor. Agius semma lista ta’ faċilitajiet sportivi. Issa jekk hemmx ir-ramel fit-trakka taż-żwiemel jew le, dan hu dettall, imma ejja nħarsu lejn il-faċilitajiet li nbnew u oħrajn li ttejbu u li saru aħjar. Meta jkollna dawn it-tip ta’ faċilitajiet imferrxin ma’ Malta u Għawdex, għax anke f’Għawdex qed isiru investimenti fil-qasam sportiv, bilfors se tħajjar aktar tfal, żgħażagħ u anke adulti li jipparteċipaw fl-isport. Li jkollok kultura fejn aktar nies jipparteċipaw fl-isport hija tajba. 

Imbagħad għandek l-isport li huwa kompetittiv. Hawnhekk jidħol il-Kumitat Olimpiku Malti li għandu rwol ċentrali fil-qasam sportiv f’pajjiżna. Għandek ukoll il-Gvern li jidħol mill-aspett finanzjarju u l-Kumitat Olimpiku Malti li, flimkien mal-assoċjazzjonijiet, irid jaħdem biex jidentifika aktar atleti u jħajjar aktar parteċipazzjoni fl-isport f’pajjiżna. Huwa tajjeb li l-Gvern qed jilħaq ftehim mal-Kumitat Olimpiku Malti fuq numru ta’ snin biex jagħti garanzija u serħan il-moħħ lill-Kumitat Olimpiku Malti biex ikun jista’ jfassal il-pjan u l-baġit tiegħu. Kif għedt, il-Kumitat Olimpiku Malti għandu rwol ċentrali. 

Jekk inħarsu lura, ejja niċċelebraw is-suċċessi li ksibna. Kif għedt, il-Kunsill Malti għall-Isport beda fuq bażi part-time, bi ftit riżorsi, u mbagħad imxejna ’l quddiem, għadda l-Att dwar l-Isports u l-istess, komplejna mexjin ’il quddiem. Però dejjem jeħtieġ nagħmlu aktar. Filwaqt li tajjeb li nħarsu lura, kien min kien fil-gvern, u niċċelebraw is-suċċessi li għamilna bħala pajjiż, daqstant ieħor irridu niċċelebraw is-suċċessi li qed jinkisbu llum u nkomplu nimbottaw biex nagħmlu aktar. Meta nilħqu ċerti miri, huwa importanti li nibqgħu naħdmu ħalli nilħqu miri ogħla. 

Sur President, niġi issa għall-kwestjoni tad-doping u l-ġlieda lill-korruzjoni fl-isport, li hemm rabta bejniethom. Meta wieħed jara x’qed isir barra minn Malta jinduna li m’hemmx koerenza bejn pajjiż u ieħor dwar liema triq jieħdu. Pereżempju min iqis ċerti affarijiet mill-aspett kriminali, u għandek pajjiżi oħrajn li ma jqisux l-aspett kriminali kif, sa ċertu punt, qed isir b’dan l-Abbozz ta’ Liġi fejn qed ngħidu li l-atleti qegħdin jiġu meħlusa mill-aspett kriminali, għalkemm se jkunu qed iġorru l-konsegwenzi mill-aspett ta’ sospensjonijiet u multi li jistgħu jeħlu. Madanakollu kif spjega l-Ministru, min xjentement jagħti l-pariri lill-atleti biex jagħmlu użu minn dawn is-sustanzi, se jibqa’ jwieġeb b’mod kriminali. 

Skont l-International Criminal Police Organization (INTERPOL), iż-żieda fl-abbuż ta’ dawn is-sustanzi fl-isport, anke fl-isport elite, hija riflessa fl-użu tagħhom fl-amateur u fl-isport rikreattiv fost iż-żgħażagħ. L-INTERPOL stess, li għandhom sehem b’mod internazzjonali, qed jaraw x’qed jiġri fost numru ta’ pajjiżi, u qed jgħidu li l-użu ta’ ċerti sustanzi mhux qed jiżdied biss fl-isport elite, imma addirittura f’dak li huwa meqjus bħala sport amateur u rikreattiv. Għalhekk, irridu nħarsu mhux biss lejn min jikkompeti fuq livell nazzjonali u internazzjonali, imma rridu nippromwovu kultura sana u b’saħħitha fl-isport kullimkien. Meta jkollok kompetizzjoni internazzjonali kbira, ħafna drabi tisma’ ħafna aktar diskors f’dak li għandu x’jaqsam mad-doping fl-isport. Pereżempju jiġini f’moħħi l-logħob olimpiku fejn fil-ġimgħat ta’ qabel nibdew nisimgħu ħafna aktar diskorsi dwar l-importanza li l-Kumitat Olimpiku Internazzjonali jagħmel infurzar biex jara li l-atleti li jieħdu sehem fil-logħob olimpiku ma jagħmlux użu minn sustanzi li mhux suppost jużaw.

Dan ifisser li m’għandniex nagħmlu ġlieda lill-korruzzjoni u lid-doping fuq livell nazzjonali biss, imma għandna naraw li jkun hemm kollaborazzjoni fuq livell internazzjonali ma’ entitajiet differenti, mal-assoċjazzjonijiet infushom u mal-organizzaturi, bħall-Kumitat Olimpiku Internazzjonali, l-INTERPOL kif ukoll mal-Unjoni Ewropea li titkellem fuq dan is-suġġett u tara kif il-pajjiżi jistgħu b’mod formali u informali jikkollaboraw aktar flimkien. 

Huwa importanti ħafna li l-kunċett ta’ sport ħieles mill-korruzzjoni u mid-doping mhux biss nipprattikawh u naraw kif ninfurzawh f’pajjiżna, imma rridu naħdmu flimkien ma’ entitajiet internazzjonali, għax ma naħsibx li l-affarijiet jibdew u jispiċċaw f’pajjiżna biss jew f’xi pajjiż ieħor partikolari. 

Kif diġà għedt, ċerti pajjiżi, inkluż stati membri tal-Unjoni Ewropea, iħarsu lejn il-liġijiet tagħhom b’mod differenti skont kif jifhmu li huwa fl-aħjar fl-interess ta’ pajjiżhom. Semmejt l-isport elite, l-isport amateur u anke l-isport rikreattiv, fejn m’hemmx konsistenza bejn il-pajjiżi tal-Unjoni Ewropea. Però l-importanti huma l-azzjonijiet li nieħdu u l-ħtieġa li naħdmu aktar flimkien mhux biss fuq livell nazzjonali, imma anke fuq livell internazzjonali. 

Fl-aħħar mill-aħħar, il-mira għandha tkun li f’kull livell, elite, amateur u rikreattiv, insaħħu l-ġlieda tagħna kontra d-doping. Dawn l-emendi huma kontinwazzjoni u pass ieħor fid-direzzjoni t-tajba sabiex bħala pajjiż inkomplu nsaħħu l-ġlieda tagħna kontra d-doping. Dan għall-isport fih innifsu kif ukoll biex ir-riżultati jkunu ħielsa minn kull dubju u wieħed iħares is-saħħa tal-atleti. 

Inħoss li l-enerġija tagħna bħala pajjiż inġenerali għandna niffokawha aktar fuq kif se nħajru iżjed tfal, żgħażagħ u persuni ta’ kull età li jipparteċipaw fl-isport, kemm għal skop rikreattiv kif ukoll għal skop kompetittiv, minflok nipprovaw nużaw ir-riżorsi u l-finanzi tagħna biex niġġieldu d-doping u l-korruzzjoni. Hawn qed ngħid li għandna niddibattu aktar fuq kif se jkollna parteċipazzjoni akbar fl-isport iżjed milli fuq affarijiet li jagħmlu ħsara lill-isport. 

Sur President, sakemm qegħdin fid-dinja u hemm nies umani li jipparteċipaw, jista’ jkollok interessi li jfittxu dawn ż-żewġ affarijiet ħżiena li ċertament m’għandhomx ikunu. Jalla r-riżorsi tagħna nallokawhom b’aktar saħħa biex ikollna aktar kompetizzjonijiet u aktar persuni li jipparteċipaw fl-isport. L-ideali jkun li niffokaw ir-riżorsi kollha sabiex intejbu l-isport f’pajjiżna imma, sfortunatament, ikollna nħarsu wkoll lejn dawn l-oqsma, għax finalment hemm bżonn li nsaħħu l-ġlieda tagħna kontra l-korruzzjoni u d-doping fl-isport. B’hekk il-kompetizzjonijiet f’pajjiżna jkunu kompetizzjonijiet b’saħħithom u tajbin, li jagħmlu ġid lill-isport u lill-isportivi tagħna. Nirringrazzjak. 

L-ISPEAKER: Grazzi. Aktar rimarki? L-Onor. Adrian Delia. 

ONOR. ADRIAN DELIA: Sur President, nibda billi nagħmel il-premessa li kull attentat li mqar fl-istadju leġiżlattiv juri xewqa, ir-rieda jew pass ieħor fil-ġlieda kontra l-korruzzjoni fl-isport huwa ta’ min ifaħħru. Hawn nassiguraw lill-Gvern li se jsib lill-Oppożizzjoni warajh. 

Irridu nibdew billi nirrikonoxxu kemm hija kbira l-problema, inkella ma nistgħux nibdew nilmħu x’jistgħu jkunu s-soluzzjonijiet. Qed ngħid hekk għax illejla stess smajt diversi interventi, u nirringrazzja lil kull min tkellem qabli, dwar riżultati perversi u l-ħafna għajdut li nisimgħu. Bħala fatt, jekk immur ftit snin lura, fil-futbol biss, il-pjaga li kienet qed tifni l-logħob kompetittiv fuq il-black market waħdu, fi staġun wieħed, kienet ta’ aktar minn €5 miljun. Dawn intlagħbu b’mod illegali, jiġifieri mhux permezz ta’ betting sites leġittimi. Dan fuq il-kampjonati Maltin. Alla jbierek, għalkemm fid-diviżjonijiet li mhumiex premier ikunu biss ftit li jsegwu, li hija sfortuna fiha nnifisha, imbagħad il-miljuni li jintlagħbu jolqtu u jifnu l-kampjonati kollha, in-Nazzjonali, il-Premier, l-Ewwel Diviżjoni, diviżjonijiet inferjuri u kull etajiet, il-kbar, taħt l-20 sena u taħt id-19-il sena, jiġifieri f’kull qasam u livell. 

Jekk nafu li hemm din il-pjaga ta’ korruzzjoni li hija l-ikbar għadu tal-futbol u min-naħa l-oħra naraw prima facie kemm fl-aħħar snin inqabdu każijiet ta’ korruzzjoni u kemm saru proċeduri fuq korruzzjoni, nixtieq nara r-reazzjonijiet! Kull min qed jismagħni d-dar jaf li jekk kien hemm falliment assolut f’dawk li huma investigazzjonijiet, sejbien u eventwali kundanni ta’ ħtija, dan kien fil-korruzzjoni f’pajjiżna. Nafu li l-problema hija kbira. Forsi ħafna nies ma jafux kemm hi kbira l-problema, imma kull min hu midħla tal-isport jaf li l-problema qed tifni l-isport f’pajjiżna. Jekk naraw biss in-numru tal-investigazzjonijiet li qed isiru u l-każijiet li jinqabdu u eventwalment imexxu kontra tagħhom, ma rridx ngħid li huma xejn, imma kważi xejn. Dan ifisser li rridu nagħmlu ħafna aktar, jekk irridu, mhux negħlbu u nirbħu din il-gwerra imma mqar nibdew nagħmlu xi tip ta’ impatt f’din il-ġlieda kontra l-korruzzjoni fl-isport. 

L-Abbozz ta’ Liġi li għandna quddiemna llum jirreferi għall-pjattaformi u l-organi li jaqsmu l-informazzjoni li hija tant meħtieġa għall-bidu ta’ kwalunkwe indaġni li tista’ ssir. L-ewwel nett ejja nifhmu xi tfisser il-korruzzjoni fl-isport. In-nies jitkellmu l-aktar dwar il-futbol, u għalhekk se nuża lilu bħala eżempju, għalkemm mhux neċessarjament il-korruzzjoni hija fil-futbol biss. Sa 20 sena ilu, meta konna nitkellmu fuq korruzzjoni fil-futbol konna nifhmu li kien ikun hemm tim li jrid jirbaħ logħba mhux bis-sewwa u għalhekk kien jara kif jagħmel biex jixtri t-tim avversarju tiegħu, billi jixtri lill-players, jew saħansitra jagħmel intervent direttament mal-klabb ħalli jirbaħ dik il-logħba b’mod illeċitu. Mela qed ngħidu li jkun hemm tim li jrid jirbaħ logħba partikolari b’mod illegali. Dik kienet il-korruzzjoni fil-futbol. 

Maż-żmien feġġew dawn il-famużi kumpaniji tal-imħatri u għalhekk, minbarra r-riżultat li se jaffettwa lit-tim rebbieħ u t-tim tellief, apparti l-match fixing tradizzjonali beda dieħel ukoll il-gaming u l-betting illegali. Dan x’effett kellu? X’differenza għamel? Mhux xorta tbagħbis u korruzzjoni? Iva, xorta ħażin, imma d-dimensjoni tal-problema hija totalment differenti. L-ewwel nett hawnhekk għandna intervent ta’ terzi fuq il-logħba lokali. Mela mhux tim wieħed ma’ tim ieħor, jew tim wieħed jew individwi ma’ players ta’ tim ieħor, imma terzi, ħafna drabi barranin, u minn dak li huwa magħruf fuq is-suq Malti, l-interventi normalment isiru minn organizzazzjonijiet fl-Asja, li jkunu qed jagħmlu mħatri u jirċievu l-flejjes fuq ir-riżultati tal-logħob f’Malta. 

Hemmhekk il-problema qiegħda tinbidel u tikber għax jekk għandi problema ta’ ftit eluf li qed jibdlu l-idejn u qed jimxu minn talin għal għand talin oħra biex ibagħbsu riżultat ta’ logħba, issa qed nitkellmu fuq ammonti ta’ flejjes ħafna akbar. Dan għaliex dak ir-riżultat mhux biss hu ta’ ġid jew ħsara għal dawk li qed jilagħbu l-logħba fil-grawnd, imma huwa ta’ siwi anke għall-organizzazzjonijiet kriminali li jagħmlu l-imħatri u jirċievu l-flejjes biex jiddeterminaw dak ir-riżultat sabiex irendilhom il-flus. Forsi wieħed jistaqsi: Għalfejn mill-Asja qed jikkontrollaw il-logħob fuq territorju tant żgħir, bħal tagħna l-Maltin? Min qed jilgħab u min huma t-timijiet huwa irrelevanti. Il-prestiġju tal-kampjonat u kemm jiswew il-players huwa irrelevanti. 

Anzi, huwa aktar diffiċli biex tirribatti din l-invażjoni ta’ illegalità għax jekk għandek suq li fih il-pagi tal-players huma baxxi meta mqabblin ma’ pajjiżi u kampjonati oħrajn, ix-xirja se tkun aktar irħisa għal min għandu l-intenzjoni ħażina u jrid jikkommetti l-illegalità. Din hija sempliċi biex tifhimha. Jekk għandi player li qed jaqla’ €1,000 fix-xahar, mhux se tixtrih b’€1,000 fix-xahar, imma tixtrih b’€5,000 jew b’€10,000. Però, jekk għandi player li qed jaqla’ €120,000 fil-ġimgħa, mhux se tixtrih b’€5,000! Il-fatt li aħna żgħar u l-limitazzjonijiet tal-logħba tagħna huma dawk li huma minħabba d-daqs u l-investiment li qatt ma jista’ jrendi dak it-tip ta’ pagi, Malta hija aktar vulnerabbli u allura l-ġlieda ssir aktar diffiċli. 

Din it-tip ta’ pjattaforma li qed nitkellmu fuqha llum f’dan l-Abbozz ta’ Liġi qed tagħtina biss ftit viżiv f’dak li għandu x’jaqsam mal-kollezzjoni tad-data u l-informazzjoni. Normalment it-terminu li jintuża huwa ‘red flagging’, jiġifieri jkun hemm min qed isegwi dak li qed jiġri u jitilgħulu qishom bnadar ħomor biex jindikaw li jista’ jkun hemm periklu jew tbagħbis, u allura wieħed jaf li għandu jinvestiga dik ‘ir-red flag’ biex jara għandhiex mis-sewwa jew le. Inti taqsam dik l-informazzjoni ħalli jkollok aktar sorsi ta’ konfort u ssaħħaħ l-informazzjoni li tkun ġbart meta tqabbilha ma’ oħrajn, sabiex minn hemm ikunu jistgħu jibdew l-investigazzjonijiet. 

Tajjeb li qed isir dan it-tip ta’ Abbozz ta’ Liġi. Tajjeb ukoll li tingħata l-awtonomija għax hawnhekk qegħdin ngħidu li din il-pjattaforma trid tkun bil-personalità ġuridika tagħha, jiġifieri mhijiex qiegħda hemm tirrappreżenta lilha nnifisha, jew lill-Gvern jew lill-Awtorità, imma hemm entità legali separata. Dak huwa tajjeb għax huwa l-mod kif, normalment, ikunu strutturati pjattaformi simili barra minn pajjiżna. Però ma nistgħux nieqfu biss b’dawn it-tip ta’ abbozzi ta’ liġi. Irridu nifhmu x’inhuma l-problemi relatati mal-korruzzjoni. 

Minn informazzjoni li toħroġ mill-Fédération Internationale de Football Association (FIFA), il-Union of European Football Associations (UEFA), il-klabbs u l-organizzazzjonijiet li jiġġieldu l-korruzzjoni fl-isport u li jaqsmu l-informazzjoni ma’ xulxin, issib li l-ewwel għandek il-fatt li l-players ikunu qed jitħallsu ammonti relattivament baxxi ħdejn dak li għandhom bżonn biex jgħixu ħajja diċenti, u allura hawn qed nitkellmu dwar il-vulnerabilità tal-players fejn it-tentazzjoni li wieħed jaqa’ se tkun akbar. 

It-tieni, għandek in-nuqqas ta’ għarfien. Ħafna drabi l-players stess ikunu qed jingħataw ħafna taħriġ, eżerċizzji u investiment f’pajjiżi varji, imma l-għarfien tagħhom ta’ dak li huwa legali, illegali u anke, pereżempju, l-għażla tas-skiet, jispiċċaw ixekklu l-investigazzjonijiet li jsiru sabiex jinqabad min ikun qed jikkommetti l-illegalità. 

It-tielet, għandek l-omertà u s-silenzju li jwasslu għal diffikultà kbira biex player jikxef lill-ieħor. Qed ngħid player, imma jista’ jkun hemm membri ta’ klabbs, timijiet u kumitati li jkunu involuti wkoll, imma ovvjament, jekk trid tbagħbas jew tagħmel intervent illegali fuq logħba, irid ikollok imqar player wieħed involut. Forsi wieħed jistaqsi: Player wieħed se jvarja riżultat ta’ logħba? Illum il-ġurnata dawn il-kumpaniji tal-imħatri illegali ma jagħmlux imħatri fuq jekk logħba tintrebaħx jew tintilifx biss, imma, pereżempju, fuq il-ħin li fih isir penalty, jekk player jingħatax karta ħamra jew le, jekk it-tim jispiċċax b’disa’ jew bi 11-il player, u fuq il-famuża Plus 4. Mela ma jimpurtax jekk ir-riżultat huwiex telfa jew rebħa għal tim partikolari, imma li jsiru aktar minn erba’ goals, u jekk isiru erba’ goals, dawn ikunux 3 plus 1, 2 plus 2, jew 4-0. Din hija xjenza li qed tintuża mill-kriminalità organizzata unikament għal skopijiet ta’ flus u mhux għax inħobb tim jew ieħor, jew li t-tim tiegħi jirbaħ u l-avversarju jitlef. Dan huwa abbuż bl-isport biex wieħed jagħmel qligħ illeċitu. 

Qed ngħid dan kollu għax jekk ma nibdewx imqar nifhmu kemm hija kbira l-problema, kemm hija komplikata s-sistema u kemm qabel din l-illegalità setgħet tinqabad aktar faċilment, ma nistgħux nifhmu  llum kemm hemm bżonn intervent ikbar biex nimxu ‘l quddiem f’din il-ġlieda. Illum jista’ jkollok persuna waħda jew tnejn biss li jkunu involuti f’imħatri f’logħba li jkollha r-riżultati meħtieġa. Għalhekk huma importanti l-għodod li rridu nagħtu lill-entitajiet sportivi, lill-klabbs infushom, lill-assoċjazzjonijiet li jorganizzaw l-isport kompetittiv u anke lill-Pulizija li forsi għal żmien twil, bħala mentalità, il-korruzzjoni fl-isport ma kenitx fuq ir-radar jew l-aġenda prinċipali tagħhom. 

Isiru investimenti fuq l-infurzar tal-liġi f’diversi setturi tas-soċjetà li huma kollha meħtieġa, imma qisu qatt ma ngħatat importanza biżżejjed u apprezzament għal ġlieda ta’ dan it-tip. Ngħid dan għax dawk li huma midħla tal-isport ħafna drabi jkunu jafu informazzjoni mit-triq li l-Pulizija eżekuttiva ma jkollhiex ħjiel tagħha. Għalhekk il-Pulizija, biex tkun attrezzata, trid tara kemm taffordja li jkollha uffiċjali, spetturi u investigaturi li jkunu qed jieħdu l-iżbriga biex jinvestigaw. Dawn iridu jkunu mħarrġa f’dan is-settur partikolari. 

Ma rridx intawwal, imma dan huwa settur li jekk nibdew nitkellmu dwaru għandna bżonn ħafna aktar ħin minn dawn il-ftit minuti. Nibda nikkonkludi billi nerġa’ nistaqsi dak li staqsejt fil-bidu: Nafu kemm hija kbira l-problema? Minn dak li nisimgħu, ngħidu li l-korruzzjoni hija pjaga. Jekk nitkellmu mal-assoċjazzjonijiet, mal-klabbs, mat-timijiet, mal-players u ma’ dawk li huma midħla tal-isport, f’dan il-każ qed insemmi l-futbol, jikkonfermaw dan. Dan joħroġ ukoll mid-data li ilha tinġabar is-snin. Nafu li l-ġlieda qed tintilef, għax riżultati m’hemmx. 

Mhux qed ngħidu li r-riżultati mhumiex tajbin biżżejjed, imma sempliċement ma hemmx riżultati li juru li rnexxielna mmexxu kontra tim, kontra żewġ timijiet, kontra numru ta’ players jew kontra dawk il-barranin li qed jużaw il-futbol lokali għal skop ta’ kriminalità organizzata. Sa fejn naf jien, ma rridx ngħid xejn, ħalli ma jkunx hemm każ wieħed u ngħidu li għedna xejn, imma ma hemmx każi fejn wasalna għax-xibka pjuttost elaborata ta’ dawk li qed jorganizzaw dan il-match fixing fuq il-logħob f’pajjiżna li nqabdu u mexxejna kontra tagħhom. 

Sur President, filwaqt li huwa tajjeb li jkollna dawn l-abbozzi ta’ liġi u li niġu fil-Parlament u niddiskutu l-emendi leġiżlattivi li għandna bżonn, irridu nibdew diskussjoni minnufih dwar x’għodod nistgħu nadoperaw, x’saħħiet nistgħu nagħtu, x’funzjonijiet irridu noħolqu u kemm verament irridu niġġieldu l-korruzzjoni fl-isport. B’hekk, minn hawn u ftit snin oħra nkunu nistgħu niġu niddibattu u ngħidu li b’din il-liġi, bl-investimenti li saru u permezz tal-għodod li tajna, wasalna biex mhux irbaħna l-ġlieda, imma bdejna naraw li tressqu dawk responsabbli li qed jirrovinaw l-isport tagħna. Fuq kollox, dawn qed jirrovinaw liż-żgħażagħ u t-tfal tagħna, u waħda mill-aktar attivitajiet sbieħ, sani u edukattivi fil-ħajja ta’ bniedem, ta’ komunità, ta’ soċjetà u ta’ poplu, bħalma huwa l-isport. Nirringrazzjak. (Onor. Membri: Hear, hear) 

ONOR. MICHAEL FARRUGIA (Membru maħtur biex jippresiedi skont Mozzjoni 174) Grazzi. Aktar rimarki? L-Onor. Robert Cutajar. 

ONOR. ROBERT CUTAJAR: Sur President, naħseb huwa sigriet magħruf li l-isport huwa settur għal qalbi. Kelli l-privileġġ li nkun il-kelliem ewlieni għal dan il-qasam għal numru ta’ snin, kemm fi żmien l-Onor. Clifton Grima kif ukoll l-Onor. Chris Agius. Irrid ngħid li dawn kienu mumenti sbieħ. 

Huwa tajjeb li kull tant żmien f’dan il-Parlament, li huwa l-ogħla istituzzjoni tal-pajjiż, titla’ leġiżlazzjoni marbuta mal-isports. Filwaqt li segwejt id-diskorsi validi tal-kelliema kollha, se nkun qed nieħu ftit spunti minn angolu differenti. Jidhirli li l-Ministru Clifton Grima semma l-valuri tal-isports. Naħseb li din il-frażi torbot mas-sabiħ fl-isport li tkellem dwaru l-Onor. Adrian Delia. Meta fil-qasam sportiv qed ninvestu fil-persuna, inkunu qegħdin ninvestu fil-pajjiż u fil-ġenerazzjonijiet futuri. Nemmen li l-valuri li joffri l-isports, kemm sports individwali kif ukoll sports bħala tim, iħallu impatt fuq is-soċjetà Maltija u li s-sisien tagħha jagħtuna garanzija għal futur aktar b’saħħtu. Nemmen li permezz tal-valuri fit-totalità tagħhom f’dak li għandu x’jaqsam mal-isports nistgħu nibnu soċjetà ferm aktar b’saħħitha. 

L-isports kapaċi jagħtik il-valur li tirbaħ bla ma tkun arroganti u li taċċetta telfa. Mill-aspett fiżiku, l-isports jista’ jagħtina ħajja sana, fejn naraw anke dak li nistgħu nevitaw. Aktar qabel konna qegħdin nitkellmu fuq l-obeżità. L-isports jista’ jagħtina saħħa aħjar, għax joffri dawk il-possibbiltajiet li nikbru f’ħajja aktar sana. 

Punt importanti li rridu naħdmu aktar fuqu f’dan il-pajjiż huwa l-promozzjoni tal-isport. Irrid insellem lil dawk kollha li b’xi mod imissu mal-qasam tal-isports. Insemmi lil SportsMalta li nemmen li qed tagħmel biċċa xogħol tajba. Tajjeb li f’ċerti attivitajiet, anke dawk organizzati mill-kunsilli lokali, ikun hemm stands ta’ SportsMalta sabiex inkomplu nxettlu kultura sportiva fit-totalità tagħha b’ċerti valuri. Nemmen li rridu nkunu aktar preżenti mill-aspett sportiv f’attivitajiet popolari li mhux bilfors ikunu relatati mal-isports. 

Illum tkellimna ħafna fuq is-sustanzi illeċiti, l-imħatri, l-integrità u l-governanza tajba fl-isports u l-ġlieda kontra l-korruzzjoni fl-isports. Kritika ġenwina indirizzata lejn il-Ministru hija li fil-qasam edukattiv m’aħniex qegħdin ninvestu biżżejjed biex lit-tfal u lill-ġenituri infehmuhom ċerta terminoloġija li nużaw. Meta nużaw kliem li jkun ftit tqil, bħal sustanzi projbiti, sustanzi illeċiti u korruzzjoni fl-isports, naħseb li rridu nagħtu aktar informazzjoni. Fejn tidħol SportsMalta rridu nibdew naraw li r-responsabbiltajiet jinfirxu aktar biex fuq livell primarju, sekondarju u medju, u nispjegaw aktar dak li qegħdin niddiskutu llum. Jista’ jkun li ċertu kliem li użajna llum mhux kulħadd fehmu. Għalhekk, tajjeb li miċ-ċokon u mill-bankijiet tal-iskola nibdew nispjegaw il-ħażin f’dak li għandu x’jaqsam mal-isport bil-għan li l-isport jilħaq il-milja tiegħu f’dawk li huma valuri. 

Tajjeb li nġibu riżultati tajbin, u hawn irrid nirrikonoxxi l-impenn li kien hemm mill-Gvern mal-Kumitat Olimpiku Malti biex ġibna r-riżultati. Ovvjament, nifirħu b’kull riżultat u b’kull suċċess li jkun hemm. Tajjeb li l-Gvern jibda jifhem li f’dak li għandu x’jaqsam mat-turiżmu sportiv, hemm sports li mhuwiex daqshekk popolari, għax aħna ħafna drabi nitkellmu fuq il-futbol, iż-żwiemel, l-isports tal-muturi u l-isports tal-karozzi, li qed jikkontribwixxu fl-ekonomija ta’ pajjiżna. Pereżempju nieħu gost nara li sports bħall-baseball u s-softball qed jerġgħu jattiraw konferenzi internazzjonali lejn Malta, kif ġara fil-passat. 

Tajjeb li nħarsu lejn niċeċ sportivi li jistgħu jikkontribwixxu b’risq l-ekonomija ta’ pajjiżna. Però nibqa’ ngħid, u nemmen, li l-edukazzjoni hija ċ-ċavetta ta’ kollox f’pajjiżna, anke f’dak li għandu x’jaqsam mal-isports. Għalhekk, b’sens ta’ responsabbiltà ngħid li tajjeb li wieħed jikkonsidra kif nistgħu ntejbu l-edukazzjoni biex nispjegaw lit-tfal li m’hemmx post għall-korruzzjoni fl-isports. Hemm bżonn nispjegaw l-integrità u l-governanza tajba fl-isport f’termini li jifhmu t-tfal u l-istudenti ħalli nibdew inrawmu ċerta terminoloġija fil-vokabularju tat-tfal proprju mill-bankijiet tal-iskola. 

Suġġett ieħor li kelli l-opportunità nitkellem dwaru mal-Ministru, mingħajr ma nidħol f’ħafna dettall, huwa dwar kif nistgħu nkomplu nxettlu dejjem aktar il-valuri tal-isports fejn jidħlu inizjattivi ta’ responsabbiltajiet soċjali korporattivi . Nixtieq naqsam ukoll każ li ġara fl-Ingilterra u li forsi wħud semgħu bih ukoll. Dan kien jirrigwarda t-tim tal-futbol tal-West Ham United li għamlu kampanja dwar il-bullying. Inħoss li din hija waħda mill-inizjattivi li nistgħu nieħdu u li tkellimt dwarha anke mal-Ministru. Min-naħa tiegħi nixtieq nagħti l-kontribut tiegħi, għax għandi din il-ħolma li ninvestu aktar f’dawn it-tip ta’ inizjattivi. Fl-Ingilterra, fi skola primarja partikolari f’Upton Road fiż-żona ta’ fejn il-klabb tal-West Ham United, li hu tim tal-Premier Ingliż, jagħmel it-taħriġ tiegħu, kien hemm tfajjel li kien qed jiġi abbużat. Sħabu kienu kontinwament jaqbdu miegħu u prattikament jisfruttaw anke mumenti diffiċli li kien għaddej minnhom dan it-tifel. 

Ġurnata minnhom iħabbat il-bieb tal-klassi u jidħol il-Captain tat-tim ta’ West Ham. Ovvjament, it-tfal kollha bdew iduru miegħu, għax għalihom kien idolu, però dan il-captain qalilhom li hu mhux għalihom kien ġie, imma għal dak it-tifel partikolari. Minn dak il-mument, dan it-tifel li kien vittma ta’ bullying fil-klassi spiċċa l-eroj tal-klassi u tal-iskola. Dan grazzi għall-isports. F’pajjiżna wkoll nixtieq nara dawn it-tip ta’ inizjattivi, mhux biss fejn jidħol il-futbol imma f’dixxiplini sportivi diversi. Nemmen li għandna nħeġġu atleti Maltin li jmorru jżuru l-iskejjel tagħna għaliex grazzi għal inizjattivi bħal dawn, nistgħu nagħmlu ħafna ġid. Hawn semmejt każ wieħed biss relatat mal-bullying, però nistgħu nużaw diversi okkażjonijiet oħra, anke meta fid-dinja nkunu qed niċċelebraw ġranet internazzjonali. 

Tajjeb li namalgamaw il-qasam soċjali f’pajjiżna mal-isports. Tajjeb li nrawmu din l-imħabba għall-isports fit-tfal tagħna. Kif għedt, tajjeb li tirbaħ il-midalji u tajjeb li l-Gvern jinvesti f’aktar faċilitajiet sportivi, però huwa importanti wkoll li nibdew inwasslu dawn il-messaġġi, anke bil-parteċipazzjoni diretta ta’ atleti, lit-tfal tagħna f’kull belt u raħal ta’ pajjiżna. B’hekk nistgħu ntejbu anke l-attendenzi f’dixxiplini sportivi. Dan biex ma nsemmix l-attendenza għal-logħob tal-futbol, anke fil-Premier, fejn meta wieħed iqabbel l-attendenzi mal-imħabba li għandu pajjiżna lejn l-isports tal-futbol, hija waħda fqira. Nemmen li rridu nwasslu aktar il-messaġġ favur dixxiplini sportivi diversi, inkluż dawk li huma inqas popolari. 

Ma rridux ninsew ukoll l-impenn ta’ min huwa parti minn dawn l-għaqdiet sportivi b’mod volontarju. Kultant ninsew li meta nitkellmu fuq il-valuri fl-isport, il-volontarjat għandu sehem importanti. Hawn ħafna soċjetajiet li jagħtu kontribut kbir. L-Ispeaker jaħdem fil-qasam kulturali tal-mużika li, kif nafu, allaħares m’għandniex il-kontribut tal-volontarjat. Dan japplika wkoll għall-isport. 

Meta qed nitkellmu dwar l-Abbozz ta’ Liġi li għandna quddiemna, l-isport li jiġina f’moħħna huwa dak elite. Però tajjeb nirrikonoxxu wkoll il-kontribut ta’ kulħadd fid-dixxiplini sportivi diversi. Nemmen li daqskemm jikkontribwixxi klabb tal-futbol, li forsi huwa l-aktar sports popolari f’pajjiżna, daqshekk ieħor jista’ jikkontribwixxi sport ieħor bħall-cricket. Il-valuri tal-isports huma komuni, u dan huwa vantaġġ li nistgħu nisfruttawh, anke fiċ-ċokon ta’ pajjiżna. Pajjiż żgħir għandu l-vantaġġi u l-iżvantaġġi tiegħu.

Sur President, forsi wieħed jgħid li f’dan id-diskors ma tantx tkellimt dwar il-leġiżlazzjoni li għandna quddiemna. Però nemmen li l-edukazzjoni minn fuq il-bankijiet tal-iskola u f’kull livell hija parti essenzjali minn dak li qed nagħmlu, anke permezz ta’ dan l-Abbozz ta’ Liġi, jekk irridu verament niġġieldu l-korruzzjoni fil-qasam sportiv. Nirringrazzjak.

ID-DEPUTY SPEAKER: Grazzi. Ninforma lill-Kamra li ntlaħaq ftehim li l-winding up isir f’ġurnata oħra. 

Hawn qbil li l-ħin tal-interruzzjoni tax-xogħol ikun issa u li jitressaq l-aġġornament? (Onor. Membri: Iva) Insejjaħ lill-Ministru Clifton Grima biex, jekk jogħġbu, iressaq l-Aġġornament.

Fis-6.56 p.m. id-diskussjoni ġiet interrotta u baqgħet aġġornata, skont il-ftehim milħuq. 

AĠĠORNAMENT

ONOR. CLIFTON GRIMA: Sur President, nipproponi l-Aġġornament tal-Kamra għal għada l-Erbgħa, 24 ta’ Jannar 2024, fl-4.00 p.m. b’din l-aġenda:

Ordnijiet tal-Ġurnata

[bookmark: _Hlk152175224]Abbozz ta’ Liġi li jemenda Liġijiet Varji dwar il-Kirjiet Residenzjali Privati - Tieni Qari;

Abbozz ta’ Liġi li jemenda l-Att dwar il-Governanza Sportiva u l-Integrità fl-Isport - Tieni Qari (Kont.);

Abbozz ta’ Liġi li jemenda l-Att dwar il-Governanza Sportiva u l-Integrità fl-Isport (Emenda Nru 2) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 8) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 9) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 5) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 6) - Tieni Qari;

Abbozz ta’ Liġi dwar it-Twaqqif ta’ Kumitat għar-Rakkomandazzjonijiet ta’ Miżuri għall-Ħarsien ta’ Ġurnalisti, Persuni oħra b’irwol fil-Midja u Persuni fil-Ħajja Pubblika - Tieni Qari;

Abbozz ta’ Liġi li jemenda l-Kostituzzjoni ta’ Malta - Tieni Qari;

Abbozz ta’ Liġi li jemenda Diversi Liġijiet dwar il-Protezzjoni tal-Midja u tal-Ġurnalisti - Tieni Qari;

Abbozz ta’ Liġi dwar il-Monitoraġġ Elettroniku - Tieni Qari;

Abbozz ta’ Liġi li jemenda l-Kodiċi Ċivili - Tieni Qari;

Abbozz ta’ Liġi li jimplimenta Miżuri tal-Estimi - Tieni Qari;

Abbozz ta’ Liġi li jemenda l-Kodiċi Ċivili (Emenda Nru 2) - Tieni Qari;
Abbozz ta’ Liġi li jemenda l-Att dwar l-Attiv Finanzjarju Virtwali - Tieni Qari;

Mozzjoni li temenda l-Avviż Legali 270 tal-2023 – Regolamenti tal-2023 dwar Aġenziji tal-Impjieg – Kontinwazzjoni;

Abbozz ta’ Liġi li jemenda l-Liġijiet dwar il-Komunikazzjonijiet - Tielet Qari.

------------

[bookmark: _Hlk155718913]Abbozz ta’ Liġi li jemenda Varji Liġijiet dwar ir-Rikavat mill-Kriminalità - Kumitat Permanenti;

Abbozz ta’ Liġi li jemenda l-Att dwar il-Kummissarji għall-Ġustizzja - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 11) - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 7) - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 10) - Kumitat Permanenti;

Abbozz ta’ Liġi li jemenda Liġijiet Varji dwar l-Arrest u d-Detenzjoni mill-Pulizija - Kumitat Permanenti;

Abbozz ta’ Liġi li jemenda l-Ordinanza dwar iċ-Ċertifikati tal-Kondotta - Kumitat Permanenti;

Abbozz ta’ Liġi li jemenda l-Att dwar il-Patrimonju Kulturali - Kumitat Permanenti.

ID-DEPUTY SPEAKER: Grazzi. Rimarki? L-Onor. Toni Bezzina.

ONOR. TONI BEZZINA: Sur President, illum waqt dan l-Aġġornament kelli l-ħsieb li nitkellem, kif inħobb nagħmel is-soltu, dwar diversi issues li jolqtu l-Ħames Distrett Elettorali. Din hija prassi li ilni nuża għal dawn l-aħħar 11-il sena, fejn l-aġġornamenti nħallihom proprju għal dawn l-issues li niltaqa’ magħhom waqt il-laqgħat li jkolli ma’ diversi residenti u kostitwenti. Fil-fatt, kelli l-ħsieb nitkellem dwar l-impjant tat-tarmak li hemm propost fl-Imqabba, liema impjant se jirrovina l-ambjent tal-inħawi u se jaffettwa mhux biss l-Imqabba, imma anke lil diversi lokalitajiet oħra. 

Kelli l-ħsieb li nitkellem ukoll dwar l-iżvilupp fil-Qajjenza, fejn biċċa art ta’ kobor sostanzjali, minflok se tiġi żviluppata fi spazju miftuħ, hemm il-ħsieb li tingħata lill-privat biex jagħmel madwar sitt blokok bini ta’ madwar tmien sulari. Kelli l-ħsieb ukoll li nitkellem dwar il-Pjazza tal-Imqabba li, sfortunatament, wara li ntefqu madwar €4 miljun biex saret, din se jkollha terġa’ tinqala’ għaliex wara ftit xita spiċċat bil-madum kollu jiċċaqlaq. F’dan ir-rigward il-problemi li qed joħolqu dawn il-ħsarat fil-madum huma tnejn.

L-ewwel, nemmen li s-sodda taħt il-madum ma saritx skont is-sengħa, anke minħabba ħxuna żejda ta’ tajn li fiha u għalhekk qed iċċedi. Però wieħed irid jikkonsidra wkoll li mill-Pjazza tal-Imqabba nneħħu l-vetturi kbar, bħal karozzi tal-linja u trakkijiet biex ma jkomplux jagħmlu ħsara lill-madum. Nispera li ma nispiċċawx noħorġu b’xi idea ġenjali li naqilgħu l-madum mill-Pjazza u nerġgħu nagħmlu t-tarmak! Nispera li jsir l-istudju li hemm bżonn u naraw x’hemm bżonn isir biex ma tibqax issir il-ħsara, però ejja ma naqgħux għar-redikolaġni li naqilgħu l-madum biex nerġgħu nitfgħu t-tarmak f’din il-pjazza!

Kont se nitkellem dwar Wied iż-Żurrieq u l-problemi li hemm ta’ parkeġġ. Hemm bżonn ta’ spazji ta’ parkeġġ taħt l-art però kif semmejt kemm-il darba f’dan il-Parlament, kienu se jibdew xi studji madwar ħames snin ilu imma waqaf kollox. Hemm ukoll il-problema tad-drenaġġ fejn Wied iż-Żurrieq għadu l-uniku post f’Malta li lanqas għandu sistema tad-drenaġġ u kulħadd jaħdem bil-fossa. 

Kont se nitkellem ukoll dwar diversi xogħlijiet ta’ trinek li għaddejjin bħalissa fiż-Żurrieq, fejn minħabba nuqqas ta’ ppjanar spiċċaw jimblokkaw kważi ż-Żurrieq kollu. Agħar minn hekk, toroq li għadhom kemm saru bit-tarmak, anke ftit xhur ilu, qed jerġgħu jinqalgħu biex jgħaddu s-servizzi minn ġo fihom. Hija ħasra li jintefqu eluf kbar ta’ euro imma sfortunatament, ix-xogħol isir bla ħsieb fit-tul għas-servizzi li jkunu meħtieġa. Dan qed iwassal biex toroq ġodda jerġgħu jinqalgħu mill-ġdid biex jgħaddu trinek minn ġo fihom.

Kont se nitkellem ukoll dwar diversi spejjeż li qed jibqgħu jogħlew għal diversi għaqdiet tal-baned, fosthom spejjeż biex tiġi ċċelebrata l-festa, b’mod speċjali marbuta mal-preparazzjoni tan-nar tal-art, tal-ajru, kif ukoll nar ieħor. Ilni ngħid f’din il-Kamra għal dawn l-aħħar sitt snin li wasal iż-żmien li l-Istat jagħmel tajjeb għal ċerti spejjeż biex nibqgħu ngawdu l-festi fl-irħula u l-ibliet tagħna u biex dawn il-festi jibqgħu jiġbdu t-turisti lejn pajjiżna. 

Sur President, jien persuna li kemm jista’ jkun ma nitlifx diskors li jsir f’dan il-Parlament, għax nipprova nsegwihom kollha. Ilbieraħ segwejt l-aġġornament li ttieħed mill-Onor. Naomi Cachia, il-Whip il-ġdid tal-Gvern, li minn hawnhekk nifirħilha għall-kariga l-ġdida tagħha. Hija għamlet referenza għal jekk il-Membri Parlamentari għandhomx ikunu full-time jew le. Għalhekk qed nagħżel li nitkellem dwar dak li qalet l-Onor. Cachia minflok dwar dak li kont ippreparajt għal dan l-aġġornament. L-aktar li inkwetani hu meta fid-diskors tagħha għamlet referenza għal x’jagħmel deputat f’dan il-Parlament, fejn lili tatni l-impressjoni li fil-fehma tagħha, deputat jattendi l-Parlament u jagħmel il-house visits biss. 

Nifhem il-fatt li hemm żewġ tipi ta’ Membri Parlamentari. Hemm Membri Parlamentari min-naħa tal-Gvern li għandhom ċertu xogħol u mbagħad hemm Membri Parlamentari min-naħa tal-Oppożizzjoni li max-xogħol li jagħmlu l-Membri Parlamentari tal-Gvern, jagħmlu ħafna xogħol ieħor. Jien ilni niġi elett f’dan il-Parlament għal dawn l-aħħar 12-il sena bħala Membru Parlamentari tal-Oppożizzjoni. Meta l-Onor. Cachia ġiet eletta, inħatret Membru Parlamentari għan-naħa tal-Gvern. Jien drajt fir-rwol ta’ Membru Parlamentari tal-Oppożizzjoni. Għalhekk, nixtieq insemmi x-xogħol li jkollu jagħmel Membru Parlamentari min-naħa tal-Oppożizzjoni. 

Wieħed ma jridx jinsa li deputat tal-Oppożizzjoni jrid jagħmel il-mistoqsijiet parlamentari. Fi tmiem din il-ġimgħa jien ippreparajt 60 mistoqsija parlamentari li ħaduli aktar minn jumejn. Trid tara x’mistoqsijiet se tagħmel, trid tirriċerka u trid tifformola n-nisġa tal-kliem biex finalment tagħmel mistoqsija parlamentari riċerkata. 

L-istess il-preparazzjoni ta’ diversi diskorsi f’dan il-Parlament. Meta niġu biex nagħmlu diskorsi f’dan il-Parlament li ġeneralment ikunu jittrattaw xi liġi li tkun se tiġi diskussa, ma niġux f’din il-Kamra, inqumu bilwieqfa u nagħmlu diskors. Ġieli diskors jeħodlok ammont ta’ sigħat, jekk mhux ġranet, biex tippreparah għax trid tagħmel ir-riċerki, kif ukoll diversi laqgħat ma’ nies li jkunu intiżi fis-suġġett. 

Hemm ukoll l-analiżi ta’ diversi liġijiet. Meta tiġi ppreżentata liġi f’dan il-Parlament, il-liġi tkun ifformata minn diversi klawsoli u għalhekk wieħed irid jaraha klawsola klawsola. Ovvjament liġi tiġi ppreparata mill-Gvern li jkollu l-konsulenti u l-avukati tiegħu, fejn jaf ikunu tim ta’ tmien persuni biex jippreparaw liġi. Però meta l-istess liġi tiġi quddiem l-Oppożizzjoni, il-kelliem tal-Oppożizzjoni dwar dak il-qasam partikolari jrid, kważi waħdu, jara klawsola klawsola, janalizzaha, jara x’hemm tajjeb u x’hemm ħażin, u fejn hemm bżonn jagħmel proposti biex itejjibha. 

Hemm ukoll l-analiżi tal-avviżi legali li jiġu ppubblikati u mqiegħda fuq il-Mejda tal-Kamra. Kull wieħed minna d-deputati tal-Oppożizzjoni, kulħadd skont il-qasam li jkun il-kelliem ewlieni tiegħu, irid jara l-avviż legali u janalizzah. Kellna diversi okkażjonijiet, sa din il-ġimgħa stess, fejn avviżi legali li jitressqu quddiem il-Parlament jerġgħu jiġu diskussi, għaliex ikun hemm bżonn li jsiru xi emendi fihom.

Insemmi wkoll l-attendenza għal diversi konferenzi barra minn Malta. Nixtieq nagħmilha ċara li meta tattendi konferenza barra minn Malta, din ma tkunx vaganza. L-aħħar konferenza li attendejt kienet fil-Kroazja relatata mal-politika komuni tal-agrikoltura, fejn fi 18-il siegħa tlaqt minn Malta, inżilt il-Kroazja, attendejt il-konferenza u erġajt ġejt lura. Bażikament titla’ ajruplan, tmur il-konferenza u terġa’ tirkeb ajruplan ieħor sabiex tiġi Malta! L-istess, jekk se tmur għal dawn il-konferenzi trid tipprepara wkoll. Ma tistax tmur u ma tkunx ippreparat. Trid tipprepara l-interventi u d-diskorsi u tirriċerka s-suġġett ta’ dik il-konferenza. 

Jien shadow minister tal-agrikoltura u s-sajd, jiġifieri nixxedowja Ministru u Segretarju Parlamentari. Dak kollu li jagħmel Ministru, kemm jekk huma preparamenti ta’ liġijiet jew laqgħat ma’ diversi setturi, irrid nixxedowjah. Issa Ministru għandu l-istaff tiegħu. Jekk nieħu d-dekasteru li nixxedowja jien, hemm ’il fuq minn 100 ruħ, fejn għandek l-istaff tas-Segretarjat, il-konsulenti, il-kapijiet ta’ dipartimenti u s-segretarju permanenti bl-istaff tagħhom. Issa dak ix-xogħol li jagħmlu 100 ruħ, deputat min-naħa tal-Oppożizzjoni jrid kważi jagħmlu waħdu. Għandek xorti jekk issib bniedem jew tnejn li jagħtuk siegħa biex tikkonsulta ftit magħhom.

Għandek ukoll ir-riċerki għall-preparazzjoni ta’ diskorsi, l-analizzar ta’ liġijiet, il-preparazzjoni ta’ mozzjonijiet u laqgħat ma’ diversi rappreżentanti tas-setturi li tkun responsabbli minnhom. Ġieli jkollok tnejn jew tliet laqgħat kuljum u importanti li tiltaqa’ man-nies. Dan ix-xogħol tagħmlu biex tkun taf x’inhu għaddej fis-settur partikolari. Kultant huma n-nies stess li jitolbuk biex tiltaqa’ magħhom sabiex jiddiskutu miegħek diversi problemi li jiltaqgħu magħhom. Importanti li żżomm kuntatt ma’ diversi individwi. Fl-aħħar mill-aħħar kull wieħed u waħda minna f’din il-Kamra ġie elett minn distrett partikolari. Mela għandna d-dmir li nisimgħu n-nies, speċjalment meta huma n-nies stess li javviċinawk u jressqulek issues u problemi biex titkellem dwarhom f’dan il-Parlament. Żjarat fid-djar iridu jsiru wkoll. 

Sur President, naqbel mal-Onor. Cachia li f’dan il-Parlament għandna npoġġu bilqiegħda u niddiskutu fid-dettall dwar kif jaġixxi Membru Parlamentari. Però nemmen li l-fatt li Membru Parlamentari jsir full-time biss mhux biżżejjed. Wieħed irid jitkellem fid-dettall u jara sew kif kull Membru Parlamentari jopera f’dan il-Parlament, sabiex bl-operat tiegħu jkun ta’ servizz u rappreżentant denju għal dawk kollha li eleġġewh. Nirringrazzjak.

ONOR. MICHAEL FARRUGIA: Grazzi. Aktar rimarki? L-Onor. Graziella Attard Previ.

ONOR. GRAZIELLA ATTARD PREVI: Sur President, se nibda d-diskors tiegħi billi nikkwota lil Gustavo Petro, il-President tal-Kolombja, li qal hekk:

“Pajjiż żviluppat mhuwiex dak fejn il-foqra għandhom karozza, iżda huwa dak il-pajjiż fejn is-sinjuri jużaw it-trasport pubbliku.”

Jien personalment nixtieq inkun minn tal-ewwel li nservi bħala eżempju għaċ-ċittadini Maltin u nuża t-trasport pubbliku iżda sfortunatament, it-trasport pubbliku Malti mhuwiex ta’ min joqgħod fuqu. Naħseb ma nkun qed ngħid xejn ġdid meta ngħid li huwa diffiċli, jekk mhux impossibbli, li meta tuża t-trasport pubbliku tkun ċerta li se tasal fil-ħin. Dan biex ma nsemmix l-istennija fuq il-bus stops, kif ukoll iċ-ċans li tibqa’ l-art jekk il-karozza tal-linja tgħaddi mimlija. Dan kollu għalija, kif ukoll għal ċittadini oħra Maltin, żgur li jagħmilha diffiċli li nużaw it-trasport pubbliku. 

Dan il-Gvern ftit tax-xhur ilu daħħal miżura li fir-realtà hija tajba. It-trasport pubbliku permezz tal-karozzi tal-linja llum huwa b’xejn għal kulħadd. Però nistaqsi: Fil-verità min qiegħed jiggwadanja minn din il-miżura? Illum min juża l-karozza tal-linja jgħidlek li ħlief barranin li ma jaffordjawx karozza f’Malta, jew anzjani li ma jistgħux isuqu, jew żgħażagħ li għad m’għandhomx il-karozza tagħhom, ma tarax fuq il-karozza tal-linja. Huma dawn biss li qed jagħżlu li jużaw is-servizz tal-karozza tal-linja. Mill-bqija, ħadd ma jrid juża l-karozza tal-linja u dan għal diversi raġunijiet. 

Għaddew 13-il sena minn mindu Gvern Nazzjonalista għamel ir-riforma fit-trasport pubbliku bid-dħul tal-Arriva f’pajjiżna. Dakinhar, minbarra s-sabutaġġ, nammetti li saru żbalji, u ta’ dan il-Partit Nazzjonalista ħallas qares. Però ma jistax ikun li wara dawn is-snin kollha, u bil-miljuni kbar li dan il-Gvern preżenti qiegħed jagħti f’sussidju lill-kumpanija li bdiet tmexxi t-trasport pubbliku wara li l-Arriva telqu minn Malta, għadna nbatu mill-istess problemi. 

F’dan id-diskors tal-lum se niffoka l-aktar fuq ir-rotot li jgħaddu mid-distrett tiegħi, jiġifieri d-Disa’ u l-Għaxar Distrett Elettorali, li jinkludu ħafna postijiet turistiċi kif ukoll diversi lokalitajiet fejn nistgħu ngħidu li l-popolazzjoni Maltija splodiet. Huwa evidenti li ħafna rotot mhumiex moqdija biżżejjed. Fil-ħinijiet li wieħed ikun sejjer għax-xogħol kulħadd jista’ jara b’għajnejh kjuwijiet twal ta’ nies jistennew fuq il-bus stops. L-anzjani jgħiduli kif ġieli għamlu siegħa fix-xemx fuq il-bus stop jistennew bil-ħniena li tieqaf karozza tal-linja u ttellagħhom. Dan jiġri għaliex ħafna drabi l-karozzi tal-linja li jitilqu mill-Belt Valletta jew minn xi venda jkunu diġà mimlijin u għalhekk, jekk ma jinżilx xi ħadd ma jkunux jistgħu jirkbu, u meta jirkbu, dejjem ikollhom joqogħdu bilwieqfa. Fil-fatt, l-iffullar fuq il-karozzi tal-linja huwa wkoll evidenti, l-aktar fix-xhur tas-sajf meta nafu li l-popolazzjoni bit-turisti tiżdied sew. 

Niġi issa għall-website u tallinja app li suppost juru kemm huma twal ir-rotot, iżda l-ħinijiet żgur li mhumiex realistiċi. Min fassalhom donnu ma tax kas tal-ammont kbir ta’ traffiku li għandna f’pajjiżna. Forsi kien hemm xi ħadd li emmen lil min qal illi t-traffiku f’pajjiżna huwa perċezzjoni! Jekk nista’ nagħti eżempju, ir-rotta nru 13 li mill-Belt Valletta tmur Baħar iċ-Ċagħaq mhux veru li tieħu 45 minuta għax ġieli tieħu anke d-doppju! Dan għaliex teħel l-Imsida, ix-Xatt ta’ Tas-Sliema, San Ġiljan u meta tiġi biex tgħaddi minn Paceville. L-istess ir-rotta nru 15, li hi pjuttost qasira u mill-Belt Valletta tieħdok ix-Xatt ta’ Tas-Sliema. Din suppost iddum biss 21 minuta, trid tgħaddi minn Ta’ Xbiex, u min juża din ir-rotta kemm-il darba qalli li ħafna drabi tieħu d-doppju. 

Rigward tallinja app, diversi kostitwenti mid-distretti tiegħi qaluli kif xi drabi l-app turik li l-karozza tal-linja waslet biex tiġi, iżda mbagħad f’daqqa waħda l-karozza tisparixxi u l-app tibda turi l-karozza li ġejja ta’ wara. Mela għandek klijenti li forsi joqogħdu jgħaġġlu biex jaqbdu l-karozza tal-linja, imbagħad, meta jfittxu fuq l-app jindunaw li l-karozza sparixxiet. Veru li s-servizz tal-karozzi tal-linja issa huwa b’xejn, imma ħafna nies żgur li kienu jippreferu jħallsu noll u jinqdew.

Issa se nagħmel xi mistoqsijiet u anke xi suġġerimenti. L-ewwel nett kemm rotot żdiedu minħabba l-influss ta’ turisti u barranin li jgħixu f’pajjiżna? Il-frekwenzi baqgħu l-istess bħalma kienu għaxar snin ilu? Hawn se nagħti eżempji. Il-website tal-kumpanija li tipprovdi s-servizz tindika li rotta nru 13 għal Baħar iċ-Ċagħaq taħdem tliet darbiet fis-siegħa, ir-rotta nru 13A għal San Ġiljan taħdem ħames darbiet fis-siegħa, ir-rotta nru 21 għas-Savoy taħdem tliet darbiet fis-siegħa, ir-rotta nru 24 għal San Ġwann taħdem darbtejn fis-siegħa filwaqt li rotta nru 32 għas-Swatar taħdem darba biss. Huwa ċar li dawn mhumiex biżżejjed. 

Irrid ngħid ukoll li fi tmiem il-ġimgħa l-frekwenzi jonqsu, bħal fil-każ tar-rotta nru 21 li tmur is-Savoy. Nistaqsi: X’sens tagħmel li biex tmur il-Madliena r-rotta nru 16, Pembroke r-rotta nru 14 u Baħar iċ-Ċagħaq ir-rotta nru 13, għandek iddur dawra mal-Gżira, Tas-Sliema, San Ġiljan u tgħaddi wkoll minn Paceville? Nissuġġerixxi li dawn ir-rotot isiru ċirkolari u jgħaddu mit-triq reġjonali biex tasal fil-lokalità li tixtieq iżjed malajr. Ovvjament, ikun hemm oħrajn li jirreplikawhom. Fl-istess ħin, min ikollu bżonn jivvjaġġa, ngħidu aħna minn Tas-Sliema għall-Madliena jew għal Pembroke, dawn jiġu moqdija wkoll. 

Suġġeriment ieħor huwa li r-rotta nru 24, li hija ċirkolari u tgħaddi mill-Kappara u Ta’ Giorni, ikun hemm oħra li ddur bil-kontra, għaliex fil-preżent tista’ tmur mill-Kappara lejn Tas-Sliema, imma mbagħad biex tiġi lura m’għandekx rotta biex tieħdok minn Tas-Sliema għall-Kappara. Għadni ma fhimtx x’sens fiha din ir-rotta, għaliex ma jistax ikun li għandek rotta li tmur naħa, imbagħad ma jkollokx l-istess rotta li tieħdok fil-post li tlaqt minnu fil-bidu. 

Sur President, nikkonkludi dan id-diskors qasir, fejn iffokajt fuq ir-rotot tat-trasport pubbliku li jgħaddu mil-lokalitajiet tad-Disa’ u l-Għaxar Distrett Elettorali, billi nagħmel appell lill-Gvern sabiex f’dak li għandu x’jaqsam mat-trasport pubbliku, jaqbad il-barri minn qrunu u jinvesti bis-serjetà ħalli jagħmel it-trasport pubbliku attraenti għall-pubbliku inġenerali. Malta ma tistax tibqa’ staġnata fit-traffiku għax dan qed jagħmlilna dannu kbir, kemm ambjentali, kemm morali kif ukoll bħala ħela ta’ ħin. Dan biex ma nsemmix is-sens kbir ta’ frustrazzjoni li jinbet f’kull wieħed u waħda minna meta neħlu fit-traffiku. Għaldaqstant nappella lill-Gvern biex illum qabel għada jieħu azzjoni effettiva. Nirringrazzjak. 

ONOR. MICHAEL FARRUGIA: Grazzi. Aktar rimarki? L-Onor. Bernice Bonello. 

ONOR. BERNICE BONELLO: Sur President, fl-ewwel intervent tiegħi minn meta ngħatajt ir-responsabbiltà l-ġdida li nieħu ħsieb l-ispazji miftuħa flimkien mar-responsabbiltà li diġà kelli għaż-żgħażagħ, nixtieq niddedika dawn il-ftit minuti sabiex nerġa’ nġib għall-attenzjoni ta’ dan il-Parlament il-problema li qegħdin jiffaċċjaw ir-residenti tal-Kalkara minħabba l-proġett li qed isir fix-xatt. 

Ilni nsegwi dan il-proġett sa mill-bidu tiegħu u nemmen li dan il-Gvern mhux qed jifhem il-problemi u l-uġigħ li ilhom jiffaċċjaw ir-residenti tal-Kalkara għal dawn is-snin sakemm dan il-proġett iseħħ. Ix-xogħol sar bla pjan għax ix-xatt tal-Kalkara għamel xhur twal kompletament magħluq mingħajr l-ebda aċċess. Irrid insemmi wkoll it-trasport pubbliku li għal numru ta’ ġimgħat, jekk mhux xhur, kien jasal biss sa Ta’ Bighi u jerġa’ jdur lejn Triq il-Missjoni Taljana bir-residenti li joqogħdu fix-xatt u fit-toroq tal-madwar, li ħafna minnhom huma anzjani, ikollhom jitilgħu telgħat sabiex ikunu jistgħu jaqbdu t-trasport pubbliku. 

L-aċċess għall-ispiżerija tax-xatt mhux biss kien ristrett, imma min ried jagħmel użu minn din l-ispiżerija ried jimxi ħafna, għax l-aċċess kien kompletament magħluq għall-karozzi. L-uniku aċċess kien ‘il bogħod ħafna u allura tant anzjani u morda kien ikollhom jagħmlu dan is-sagrifiċċju u jimxu fit-tul. Dan minħabba n-nuqqas ta’ ppjanar minn dan il-Gvern fuq dan il-proġett tax-xatt.

L-istabbilimenti tal-ikel batew ħafna wkoll għax minħabba nuqqas ta’ ppjanar ix-xatt kollu ngħalaq f’daqqa. Dawn mhux biss tnaqqsulhom il-klijenti tagħhom imma ilhom snin ibatu bit-trabijiet, fejn kull darba li jagħmel ir-riħ jimtlew trab. Minkejja l-piżijiet li diġà kienu qegħdin iġorru, kellhom jiffaċċjaw ukoll din l-inkonvenjenza. Irrid infakkar li dawn il-ħwienet bdew ibatu eżatt wara li għaddiet il-pandemija tal-COVID-19, u d-daqqa tagħhom kienet waħda akbar. Meta l-aċċess għax-xatt kien kompletament magħluq, sid ta’ ħanut partikolari ħareġ avviż sabiex in-nies imorru jixtru mingħandu għax kontra qalbu kien se jkollu jagħlaq. Hekk ġabhom dan il-Gvern lil dawn in-nies, tallaba! 

Minkejja n-numru ta’ mistoqsijiet parlamentari li għamilt fuq dan il-proġett, b’mod partikolari f’April, f’Mejju u f’Ottubru tas-sena l-oħra, il-Gvern weġibni li dan il-proġett kellu jkun lest sal-aħħar tas-sena li għaddiet. Mhux talli l-Gvern ma żammx kelmtu man-nies tal-Kalkara, talli kważi wasalna biex nispiċċaw l-ewwel xahar tas-sena l-ġdida u jekk wieħed imur ix-xatt tal-Kalkara jara li x-xatt għadu mhux lest u t-toroq li jwasslu mill-mina tal-Kalkara sa Ta’ Bighi għadhom fi stadju lura ħafna. Dan huwa l-mod kif dan il-Gvern jisma’ lin-nies? Qed naraw dewmien esaġerat kważi f’kull proġett lil qed isir. Ftit tal-ħin ilu għadni kemm ippreżentajt mistoqsija parlamentari oħra fejn erġajt staqsejt meta se jitlesta dan il-proġett. Nistenna ħalli nara x’se tkun ir-risposta tal-Ministru u liema skuża oħra se jġib għall-fatt li dan il-proġett għadu mhux lest. 

Irrid infakkar ukoll il-mod kif ġiet iċċelebrata l-festa ta’ San Ġużepp is-sena li għaddiet. Iċ-ċelebrazzjonijiet tax-xatt, inkluż il-purċissjoni bl-istatwa ta’ San Ġużepp, kellhom isiru f’sit ta’ kostruzzjoni. Tal-mistħija! Gvern bla rispett! 

Irrid insemmi wkoll it-telephone box ta’ żmien l-Ingliżi li kienet tinsab fix-xatt u li hija skedata fi grad 2 mill-Awtorità tal-Ippjanar. Din it-telephone box, wara li nqalgħet u ntefgħet fix-xatt, minkejja l-proġett li għaddej, tħalliet hemmhekk, tant li sa ftit ġranet ilu nstabet taħt siġra quddiem il-każin tal-banda. Fil-mistoqsija parlamentari li għamilt ftit ilu dwar din il-proprjetà skedata fi grad 2, il-Ministru weġibni li għadu qed jiddeċiedi fejn se terġa’ titpoġġa din it-telephone box. Aktar minn hekk, il-Ministru kkonferma wkoll li għadu se jibda x-xogħol ta’ manutenzjoni fuq din il-telephone box, jiġifieri filwaqt li l-proġett suppost diġà lest, ix-xogħol fuq din il-telephone box għadu se jibda! 

Sur President, dan huwa l-mod kif dan il-Gvern qed imexxi l-proġetti tiegħu. Dan huwa l-mod kif il-Gvern qed jittratta lill-poplu Malti u Għawdxi, u f’dan il-każ in-nies tal-Kalkara. Nappella lill-Gvern, b’mod partikolari lill-Prim Ministru li hu wkoll Deputat elett minn dan id-distrett, li n-nies tal-Kalkara jixirqilhom aħjar. Għalhekk, għandu juri ftit rispett lejn dawn ir-residenti u jara li jitlesta dan il-proġett illum qabel għada għall-ġid ta’ kulħadd. Nirringrazzjak. 

ONOR. MICHAEL FARRUGIA: Grazzi. Il-Kamra hija aġġornata għal għada l-Erbgħa, 24 ta’ Jannar 2024, fl-4.00 p.m. bl-aġenda kif komunikata mill-Ministru. 

Fis-7.28 p.m. il-Kamra aġġornat mingħajr ma saret il-mistoqsija. 

MISTOQSIJIET GĦAL-TWEĠIBIET ORALI MWIEĠBA BIL-MIKTUB

KAŻ TAL-BANK PILATUS - ARBITRAĠĠ INTERNAZZJONALI - SPIŻA 

12180. L-ONOR. IVAN BARTOLO staqsa lill-Prim Ministru: Jista’ l-Prim Ministru jwieġeb il-mistoqsija parlamentari 11156 li oriġinarjament saret lill-Ministru għall-Finanzi u x-Xogħol u jgħid kemm tħallsu flus s’issa fi spejjeż legali, eċċ. mill-Gvern Malti fl-arbitraġġ internazzjonali li fetaħ kontra Malta s-sid tal-Bank Pilatus?

ONOR. ROBERT ABELA (Prim Ministru): Nitlob lill-Onor. Interpellant sabiex jagħmel din il-mistoqsija parlamentari lill-Ministeru kkonċernat. 


KAŻ TAL-BANK PILATUS - ARBITRAĠĠ INTERNAZZJONALI - SPIŻA 

12181. L-ONOR. IVAN BARTOLO staqsa lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 11156 li oriġinarjament saret lill-Ministru għall-Finanzi u x-Xogħol u jgħid kemm tħallsu flus s’issa fi spejjeż legali, eċċ. mill-Gvern Malti fl-arbitraġġ internazzjonali li fetaħ kontra Malta s-sid tal-Bank Pilatus?

ONOR. JO ETIENNE ABELA: Nitlob lill-Onor. Interpellant biex jagħmel il-mistoqsija lill-Ministru kkonċernat.


IL-MOSTA – TABIB TAL-GĦAJNEJN FIL-KLINIKA TAL-GVERN

12373. L-ONOR. IVAN BARTOLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid meta se jibda jkun hemm tabib tal-għajnejn fil-klinika tal-Gvern tal-Mosta?

ONOR. JO ETIENNE ABELA: Is-servizzi relatati mal-kura tal-għajnejn li bħalissa qed jingħatAw miċ-Ċentru tas-Saħħa tal-Mosta huma kif ġej: 

	It-Tnejn
	Optometry
	

	It-Tlieta
	Glaucoma Screening
	Diabetic retinopathy Screening

	L-Erbgħa
	Glaucoma Screening 
	Diabetic Retinopathy Screening

	Il-Ħamis
	Diabetic Retinopathy Screening
	

	Il-Ġimgħa
	Diabetice Retinopathy Screening
	

	Is-Sibt
	Glaucome Assessment - minn Dr Pierre Farugia
	

	Il-Ħadd
	Is-Servizzi tal-Glaucoma Screening u tad-Diabetic Retinopathy Screening
	




UNITS TAL-AKKOMMODAZZJONI SOĊJALI

12374. L-ONOR. IVAN BARTOLO staqsa lill-Ministru għall-Akkomodazzjoni Soċjali u Affordabbli: Jista’ l-Ministru jgħid kemm-il kuntratt ġie ffirmat għal unit ta’ akkomodazzjoni soċjali mill-2017 sal-ġurnata li fiha tiġi mwieġba din il-mistoqsija parlamentari, u kemm għadhom qed jistennew biex jingħatalhom din il-unit?

ONOR. RODERICK GALDES (Ministru għall-Akkomodazzjoni Soċjali u Affordabbli): Mill-1 ta’ Jannar 2017 sad-19 ta’ Jannar 2024, il-Bord tal-Allokazzjonijiet iffirma 1,499 kuntratt għall-akkomodazzjoni soċjali. 


IL-MOSTA, L-IMDINA U Ħ’ATTARD - KONTRAVENZJONIJIET FUQ L-AMBJENT

12479. L-ONOR. IVAN BARTOLO staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm inħarġu ċitazzjonijiet għall-kontravenzjonijiet fuq l-ambjent fil-lokalitajiet tal-Mosta, l-Imdina u Ħ’Attard mill-2017, sal-ġurnata li fiha tiġi mwieġba din il-mistoqsija parlamentari u kemm inġabru flus b’kollox?

ONOR. BYRON CAMILLERI (Ministru għall-Intern, is-Sigurtà, ir-Riformi u l-Ugwaljanza): Mis-sena 2017 sas-16 ta’ Ottubru 2023 inħarġu total ta’ 227 ċitazzjoni għall-kontravenzjonijiet fuq l-ambjent fil-lokalitajiet tal-Mosta, l-Imdina u Ħ’Attard mill-Pulizija u uffiċjali tal-LESA. Dawn kienu 159 fil-Mosta, 12 fl-Imdina u 56 f’Ħ’Attard.


IL-MOSTA – TRIQ MATTEW CALLUS – XOGĦLIJIET MINN INFRASTRUCTURE MALTA

12546. L-ONOR. IVAN BARTOLO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid meta se jinbeda x-xogħol minn Infrastructure Malta fi Triq Mattew Callus, fil-Mosta? Jista’ jgħid ukoll fiex se jkun jikkonsisti dan ix-xogħol u x’inhuma t-time frames?

ONOR. CHRIS BONETT (Ministru għat-Trasport, l-Infrastruttura u x-Xogħlijiet Pubbliċi): Ix-xogħlijiet fi Triq Mattew Callus, fil-Mosta, jinsabu għaddejjin. Ix-xogħlijiet ser jikkonsistu fi trinek ta’ servizzi tal-ilma, tibdil ta’ soqfa tat-tappiera tad-drenaġġ, tqegħid ta’ servizz ta’ telekomunikazzjoni, sistemi ta’ stormwater biex jiġbor l-ilma tax-xita, bankini ġodda, skavar u bini tat-triq. Ix-xogħlijiet mistennija jitlestew sa Ġunju ta’ din is-sena.


CCF – BORD TA’ MONITORAĠĠ

14047. L-ONOR. GRAZIELLA ATTARD PREVI staqsiet lill-Ministru għall-Intern, is-Sigurtà, ir-Riformi u l-Ugwaljanza: B’referenza għat-tweġiba tal-mistoqsija parlamentari 10768, jista’ l-Ministru jgħid meta ser ikun lest ir-rapport annwali tal-Kummissarju għall-Ħarsien u l-Iżvilupp tal-Priġunieri u meta ser jitpoġġa fuq il-Mejda tal-Kamra? 

ONOR. BYRON CAMILLERI: Ir-rapport annwali tal-Kummissarju għall-Ħarsien u l-Iżvilupp tal-Priġunieri hu konkluż u tqiegħed fuq il-Mejda tal-Kamra waqt il-ħin tat-Tqegħid ta’ Karti.


EMPLOYEE SUPPORT PROGRAMME

14048. L-ONOR. GRAZIELLA ATTARD PREVI staqsiet lill-Prim Ministru: B’referenza għat-tweġibiet tal-mistoqsijiet parlamentari 10856 u 10872 li saru lill-Ministru għall-Politika Soċjali u d-Drittijiet tat-Tfal u lill-Ministru għall-Agrikoltura, is-Sajd u d-Drittijiet tal-Annimali rispettivament, jista’ l-Prim Ministru jgħid kemm kien hemm impjegati li għamlu użu mill-Employee Support Programme (ESP) fil-perjodu bejn l-2018 u l-2023, sal-ġurnata li fiha tiġi mwieġba din il-mistoqsija parlamentari?

ONOR. ROBERT ABELA: In-numru ta’ impjegati li għamlu użu mis-servizz tal-ESP mill-2018 sal-14 ta’ Diċembru 2023 jammonta għal 2,150.


EMPLOYEE SUPPORT PROGRAMME

14049. L-ONOR. GRAZIELLA ATTARD PREVI staqsiet lill-Prim Ministru: B’referenza għat-tweġibiet tal-mistoqsijiet parlamentari 10856 u 10872 li saru lill-Ministru għall-Politika Soċjali u d-Drittijiet tat-Tfal u lill-Ministru għall-Agrikoltura, is-Sajd u d-Drittijiet tal-Annimali rispettivament, jista’ l-Prim Ministru jgħid kemm impjegati minn kull Ministeru għamlu użu mill-Employee Support Programme (ESP) fil-perjodu bejn l-2018 u l-2023, sal-ġurnata li fiha tiġi mwieġba din il-mistoqsija parlamentari?

ONOR. ROBERT ABELA: Il-figuri murija hawn taħt jirriflettu l-portafolli diversi li kienu eżistenti waqt il-perjodu mitlub. 

	Ministry for Health 
	344

	Ministry for Education and Employment 
	224

	Ministry for Education, Sport, Youth, Research and Innovation 
	170

	Ministry for Home Affairs, National Security and Law Enforcement 
	165

	Ministry for Education
	163

	Ministry for Home Affairs, Security, Reforms, and Equality 
	140

	Ministry for the Family, Children’s Rights and Social Solidarity 
	101

	Ministry for Finance and Employment 
	85

	Office of the Prime Minister 
	80

	Ministry for Home Affairs and National Security 
	69

	Ministry for Agriculture, Fisheries and Animal Rights 
	67

	Ministry for Transport, Infrastructure and Capital Projects 
	58

	Ministry for the National Heritage, the Arts, and Local Government
	42

	Ministry for Inclusion and Social Wellbeing 
	37

	Ministry for the Environment, Energy and Enterprise
	32

	Ministry for the Environment, Climate Change and Planning 
	30

	Ministry for Inclusion, Voluntary Organisations and Consumer Rights 
	26

	Ministry for Justice, Culture and Local Government
	24

	Ministry for Sustainable Development, the Environment and Climate Change 
	24

	Ministry for Active Ageing 
	24

	Ministry for the Economy, European Funds and Lands 
	23

	Ministry for Finance and Financial Services 
	20

	Ministry for Finance 
	19

	Ministry for Public Works and Planning 
	17

	Ministry for Gozo 
	15

	Ministry for Tourism and Consumer Protection
	13

	Ministry for Social Policy and Children’s Rights
	13

	Ministry for Justice, Equality and Governance 
	12

	Ministry for Energy, Enterprise and Sustainable Development 
	12

	Ministry for Senior Citizens and Active Ageing 
	11

	Ministry for Justice
	11

	Ministry for Energy and Water Management 
	11

	Ministry for Tourism 
	11

	Ministry for Foreign and European Affairs 
	11

	Ministry for the Economy, Investment and Small Business 
	10

	Ministry for Foreign, European Affairs and Trade
	8

	Ministry for the Economy and Industry 
	7

	Ministry for European Affairs and Equality 
	6

	Ministry for Social and Affordable Accommodation 
	5

	Ministry for Social Accommodation
	4

	Ministry for Research, Innovation and the co-ordination of Post Covid-19 Strategy 
	2

	Ministry for Equality, Research and Innovation 
	2

	Ministry for Public Works and Planning 
	2




EMPLOYEE SUPPORT PROGRAMME – PROBLEMI KOMUNI TA’ IMPJEGATI

14050. L-ONOR. GRAZIELLA ATTARD PREVI staqsiet lill-Prim Ministru: B’referenza għat-tweġibiet tal-mistoqsijiet parlamentari 10856 u 10872 li saru lill-Ministru għall-Politika Soċjali u d-Drittijiet tat-Tfal u lill-Ministru għall-Agrikoltura, is-Sajd u d-Drittijiet tal-Annimali rispettivament, jista’ l-Prim Ministru jgħid x’inhuma l-aktar problemi komuni li jippreżentaw impjegati li għamlu użu mill-Employee Support Programme (ESP) fil-perjodu bejn l-2018 u l-2023, sal-ġurnata li fiha tiġi mwieġba din il-mistoqsija parlamentari?

ONOR. ROBERT ABELA: L-aktar problemi komuni huma: 

	1. Diffikultajiet Relatati max-Xogħol

	2. Diffikultajiet ta’ Relazzjoni u Familja

	3. Diffikultajiet ta’ Saħħa Mentali

	4. Niket




DIER – ILMENTI

14051. L-ONOR. GRAZIELLA ATTARD PREVI staqsiet lill-Prim Ministru: Jista’ l-Prim Ministru jgħid kemm kien hemm impjegati li għamlu l-ilment tagħhom mad-Dipartment għar-Relazzjonijiet Industrijali u l-Impjiegi (DIER)? Jista’ jgħid ukoll kemm minn dawn l-ilmenti kienu ġejjin minn persuni ta’ pajjiżi terzi u liema huma l-aktar ilmenti komuni?

ONOR. ROBERT ABELA: Nitlob lill-Onor. Interpellant biex tagħmel din il-mistoqsija parlamentari lill-Ministeru kkonċernat.


GĦAWDEX – FTUĦ TAS-CDAU

14052. L-ONOR. GRAZIELLA ATTARD PREVI staqsiet lill-Ministru għal Għawdex u l-Ippjanar: B’referenza għat-tweġibiet tal-mistoqsijiet parlamentari 6258 u 6622 li ngħataw fi Frar 2023, jista’ l-Ministru jagħti aġġornament dwar id-diskussjonijiet mal-Ministeri għas-Saħħa u għall-Edukazzjoni dwar il-ftuħ ta’ Child Development Assessment Unit (CDAU) ġewwa Għawdex? Jista’ jgħid ukoll jekk dawn id-diskussjonijiet, li issa ilhom għaddejjin xhur, wasslux għal xi pjanijiet konkreti?

ONOR. CLINT CAMILLERI (Ministru għal Għawdex u l-Ippjanar): Hemm pjanijiet li qed jiġu evalwati.


GĦAWDEX U KEMMUNA – SITI PROTETTI

14193. L-ONOR. CHRIS SAID staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid liema siti storiċi jew arkeoloġiċi f’Għawdex u Kemmuna huma protetti u kemm ilhom protetti? Jista’ jgħid ukoll liema siti oħra għaddejjin mill-proċess u huma mistennija li jiġu ddikjarati bħala protetti matul is-sena 2024?

ONOR. OWEN BONNICI (Ministru għall-Wirt Nazzjonali, l-Arti u l-Gvern Lokali): Skont l-artikolu 3 tal-Att dwar il-Patrimonju Kulturali, kull oġġett li eżista f’Malta għal tal-inqas 50 sena jitqies li jagħmel parti mill-patrimonju kulturali li għandu jiġi protett skont l-artikolu 49 tal-istess Att. 

L-artikolu 53 tal-Att dwar il-Patrimonju Kulturali jistabbilixxi li dik il-proprjetà kulturali inkluża fl-inventarju nazzjonali għandha tiġi mħarsa. Is-siti storiċi jew arkeoloġiċi f’Għawdex u Kemmuna li huma inkluża fl-inventarju nazzjonali u meqjusa bħala protetti huma dawk indikati fid-dokument li tqiegħed fuq il-Mejda tal-Kamra waqt il-ħin tat-Tqegħid ta’ Karti.


IX-XEWKIJA – KORSA TAŻ-ŻWIEMEL TAX-XĦAJMA

14194. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jaġġorna lill-Kamra dwar il-bini mill-ġdid ta’ stalel taż-żwiemel u manure clamp ġewwa l-Korsa taż-Żwiemel Ta’ Xħajma, fix-Xewkija?

ONOR. CLINT CAMILLERI: Il-Ministeru għal Għawdex u l-Ippjanar għadu qed jistenna l-permessi meħtieġa mill-Awtorità tal-Ippjanar. 


BAĠIT – XIRI TA’ WORKS OF ART GĦALL-GOZO MUSEUM

14195. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid x’works of art ġew akkwistati għall-Gozo Museum matul is-sena 2023 u kemm intefqu flus? Jista’ jgħid ukoll kemm hu l-Vot, fl-estimi tal-Baġit għas-sena 2024, għax-xiri ta’ Works of Art għall-Gozo Museum?

ONOR. CLINT CAMILLERI: Il-vot għax-xiri ta’ Works of Art għall-Gozo Museum ġie kklassifikat taħt il-Vot Kapitali ‘Gozo Musuem’, minħabba l-fatt li l-Gvern qaleb is-sistema minn cash-based accounting għall-accrual accounting. Spejjeż li jridu jiġu taħt il-lista tal-inventarju ma jistgħux jibqgħu jiġu kklassifikati taħt il-Vot rikorrenti imma taħt dak Kapitali. B’hekk, il-Vot 7472 – Gozo Museum, ġie maqsum fi tnejn, parti 7472A għall-infrastruttura u l-parti l-oħra 7472B għall-Works of Art għall-Gozo Musuem.

Tabella li turi l-akkwisti li saru matul l-2023 tqiegħdet fuq il-Mejda tal-Kamra waqt il-ħin tat-Tqegħid ta’ Karti.


GĦAWDEX – TRIQ L-IMGĦALLEM - XOGĦLIJIET

14196. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid meta hu maħsub li ser jitkomplew isiru l-crash barriers ġewwa Triq l-Imgħallem ħdejn il-Wied tas-Salve Reġina peress li ma hemmx ilqugħ ta’ protezzjoni li jifred dan il-wied mit-triq?

ONOR. CLINT CAMILLERI: Il-Ministeru qed iħejji l-pjanti neċessarji biex jintbagħtu għand Transport Malta għall-approvazzjoni. 


GĦAJNSIELEM – IMPJANT GĦAT-TRATTAMENT TAL-ILMA F’TAL-FESSEJ

14197. L-ONOR. CHRIS SAID staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Fid-dawl li f’dawn l-aħħar ġimgħat u ġranet baqgħet tippersisti l-problema ta’ ħruġ ta’ drenaġġ mill-impjant tal-Fessej għal ġol-bajja tax-Xatt l-Aħmar u ż-żoni tal-madwar, tista’ l-Ministru tgħid meta hu maħsub (xahar u sena) li tiġi solvuta din l-imsemmija problema darba għal dejjem?

ONOR. MIRIAM DALLI (Ministru għall-Ambjent, l-Enerġija u r-Riġenerazzjoni tal-Port il-Kbir): Fl-immedjat il-Korporazzjoni għas-Servizzi tal-Ilma għaddejja b’tindif u manutenzjoni ma taqta’ xejn sabiex tiġi mtaffija din is-sitwazzjoni. B’riżultat ta’ din il-ħidma, infatti preżentament m’hemm l-ebda fawran ta’ drenaġġ. Id f’id ma’ dan, il-Korporazzjoni qed tiddisinja wkoll sistema ta’ drenaġġ mill-ġdid sabiex tkun aktar robusta u tilqa’ aħjar għall-eventwalità ta’ żieda fid-domanda. Din is-sistema se tkun qed tinkorpora fiha pumping station kif ukoll sistemi ta’ pajpijiet ġodda. 

TA’ SANNAT – TRAFFIC CALMING MEASURES

14214. L-ONOR. CHRIS SAID staqsa lill-Ministru għat-Trasport, l-Infrastruttura u x-Xogħlijiet Pubbliċi: Fid-dawl ta’ diversi inċidenti li seħħew f’dawn l-aħħar xhur u ġimgħat fil-Junction ta’ Triq Ta’ Sannat ma’ Triq ix-Xewkija u Triq Marziena, is-Sannat, jista’ l-Ministru jgħid x’miżuri ta’ traffic calming measures qed jittieħdu jew beħsiebhom jittieħdu mill-Gvern jew l-entitajiet tiegħu sabiex tiġi indirizzata l-problema ta’ sewqan eċċessiv jew abbużiv f’dawn it-toroq u l-Junction?

ONOR. CHRIS BONETT: Fis-snin 2019, 2022 u 2023 kien sar titjib fit-toroq u fl-inkroċju bejn Triq Ta’ Sannat kantuniera ma’ Triq Xewkija, kantuniera ma’ Triq Marziena b’konsultazzjoni mal-Kunsill Lokali tas-Sannat. 

Għaldaqstant, Transport Malta ser tkompli tikkonsulta mal-Kunsill Lokali tas-Sannat dwar miżuri addizzjonali fl-isfond tar-restrizzjonijiet li hemm minħabba li din hija triq fejn isiru t-tlielaq taż-żwiemel.


MINISTERU GĦALL-ĠUSTIZZJA U R-RIFORMA TAS-SETTUR TAL-KOSTRUZZJONI – FOTOGRAFI JEW VIDJOGRAFI – DIRECT ORDERS

14365. L-ONOR. DARREN CARABOTT staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jipprovdi lista ta’ kemm-il direct order għall-fotografi jew vidjografi inkarigati mill-Ministeru ngħataw f’din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru kif ukoll l-ammonti mħallsa?

ONOR. JONATHAN ATTARD (Ministru għall-Ġustizzja u r-Riforma tas-Settur tal-Kostruzzjoni): Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.





MINISTERU GĦAS-SAĦĦA U L-ANZJANITÀ ATTIVA – FOTOGRAFI JEW VIDJOGRAFI – DIRECT ORDERS

14366. L-ONOR. DARREN CARABOTT staqsa lill-Ministru għas-Saħħa u l-Anzjanità Attiva: Jista’ l-Ministru jipprovdi lista ta’ kemm-il direct order għall-fotografi jew vidjografi inkarigati mill-Ministeru ngħataw f’din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru kif ukoll l-ammonti mħallsa?

ONOR. JO ETIENNE ABELA: Sakemm kont Ministru għall-Anzjanità Attiva, ebda direct order għal fotografu u/jew vidjografu ma ngħatat mill-Ministeru.


KUNSILLI LOKALI U L-KUNSILLI REĠJONALI – DIRECT ORDERS

14367. L-ONOR. DARREN CARABOTT staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jipprovdi lista tad-direct orders li ngħataw mill-kunsilli lokali u l-kunsilli reġjonali kollha ta’ Malta u Għawdex għal din l-aħħar sena?

ONOR. OWEN BONNICI: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


CHILD PROTECTION – KAŻIJIET PENDENTI

14368. L-ONOR. DARREN CARABOTT staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid preżentement kemm hemm każijiet pendenti ta’ child protection, u jipprovdi d-dati ta’ meta saru r-rapporti rispettivament għal kull każ?

ONOR. JONATHAN ATTARD: In-numru ta’ każijiet ta’ protezzjoni tal-minuri pendenti huwa ta’ 52 quddiem il-Qorti tal-Minorenni u kawża waħda quddiem il-Qorti tal-Appell. 

Rigward id-dati ta’ meta saru r-rapporti, billi r-rapporti jiġu redatti mid-Direttorat tal-Ħarsien tat-Tfal, hija din l-entità li żżomm din l-informazzjoni. Dawn l-istess rapporti jiġu preżentati quddiem il-qorti u peress li dawn il-kawżi huma ta’ natura kunfidenzjali, l-Aġenzija għas-Servizzi tal-Qrati ma jkollhiex aċċess għall-atti tal-kawża.


SANTA VENERA – TRIQ IL-KBIRA SAN ĠUŻEPP - ILMENTI

14369. L-ONOR. DARREN CARABOTT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk ġewx irreġistrati lmenti fi Triq il-Kbira San Ġużepp, f’Santa Venera, minħabba l-ilmijiet li qed ikun hemm wara li kien sar l-asfaltar u jgħid x’qed isir biex din il-problema tiġi indirizzata?

ONOR. CHRIS BONETT: Kien hemm ilment wieħed u ntlaħaq qbil fuq l-intervent li se jkun qed isir. Parti minn dan l-intervent diġà twettaq.


SANTA VENERA U L-ĦAMRUN – TIBDIL FI TRIQ IL-KBIRA SAN ĠUŻEPP

14370. L-ONOR. DARREN CARABOTT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid u jipprovdi kopja tat-talbiet li saru u l-konsultazzjoni li saret dwar fejn saru rampi, ħruġ tal-bankini u kull tibdil ieħor li sar fi Triq il-Kbira San Ġużepp, f’Santa Venera u l-Ħamrun?

ONOR. CHRIS BONETT: Id-disinn tat-triq sar mill-perit tal-Kunsill Lokali b’diskussjonijiet ma’ Infrastructure Malta. Saret ukoll konsultazzjoni ma’ Transport Malta, l-għaqdiet tal-festi, l-għaqdiet tal-armar, l-għaqdiet mhux governattivi u l-entitajiet li jipprovdu s-servizzi.


SANTA LUĊIJA – DELITTI RAPPORTATI

14499. L-ONOR. CARMELO MIFSUD BONNICI staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrappurtati delitti tul is-sena 2023 fil-lokalità ta’ Santa Luċija, u kemm minnhom kienu marbuta ma’ serq?

ONOR. BYRON CAMILLERI: Matul is-sena 2023 in-numru ta’ rapporti ta’ delitti rreġistrati mal-Pulizija għal-lokalità ta’ Santa Luċija kien ta’ 56. Minn dawn, tmienja kienu dwar serq.
IL-GUDJA – DELITTI RAPPORTATI

14500. L-ONOR. CARMELO MIFSUD BONNICI staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrappurtati delitti tul is-sena 2023 fil-lokalità tal-Gudja, u kemm minnhom kienu marbuta ma’ serq?

ONOR. BYRON CAMILLERI: Matul is-sena 2023 in-numru ta’ rapporti ta’ delitti rreġistrati mal-Pulizija għal lokalità tal-Gudja, kien ta’ 150. Minn dawn, 52 kienu dwar serq.


ĦAL GĦAXAQ – DELITTI RAPPORTATI

14501. L-ONOR. CARMELO MIFSUD BONNICI staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrappurtati delitti tul is-sena 2023 fil-lokalità ta’ Ħal Għaxaq, u kemm minnhom kienu marbuta ma’ serq?

ONOR. BYRON CAMILLERI: Matul is-sena 2023 in-numru ta’ rapporti ta’ delitti rreġistrati mal-Pulizija għal lokalità ta’ Ħal Għaxaq kien ta’ 110. Minn dawn, 24 kienu dwar serq.


IL-FGURA – DELITTI RAPPORTATI

14502. L-ONOR. CARMELO MIFSUD BONNICI staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrappurtati delitti tul is-sena 2023 fil-lokalità tal-Fgura, u kemm minnhom kienu marbuta ma’ serq?

ONOR. BYRON CAMILLERI: Matul is-sena 2023 in-numru ta’ rapporti ta’ delitti rreġistrati mal-Pulizija għal-lokalità tal-Fgura kien ta’ 309. Minn dawn, 64 kienu dwar serq.


WIED IL-GĦAJN – DELITTI RAPPORTATI

14503. L-ONOR. CARMELO MIFSUD BONNICI staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrappurtati delitti tul is-sena 2023 fil-lokalità ta’ Wied il-Għajn, u kemm minnhom kienu marbuta ma’ serq?

ONOR. BYRON CAMILLERI: Matul is-sena 2023 in-numru ta’ rapporti ta’ delitti rreġistrati mal-Pulizija għal-lokalità ta’ Wied il-Għajn kien ta’ 381. Minn dawn, 72 kienu dwar serq.


IŻ-ŻEJTUN – DELITTI RAPPORTATI

14504. L-ONOR. CARMELO MIFSUD BONNICI staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrappurtati delitti tul is-sena 2023 fil-lokalità taż-Żejtun, u kemm minnhom kienu marbuta ma’ serq?

ONOR. BYRON CAMILLERI: Matul is-sena 2023 in-numru ta’ rapporti ta’ delitti rreġistrati mal-Pulizija għal-lokalità taż-Żejtun kien ta’ tliet 343. Minn dawn, 65 kienu dwar serq.


SAN ĠILJAN – COMMUNITY CLINIC

14646. L-ONOR. ALBERT BUTTIGIEG staqsa lill-Ministru għas-Saħħa u l-Anzjanità Attiva: Jista’ l-Ministru jagħti update dwar meta ser tinfetaħ il-community clinic ġewwa San Ġiljan?

ONOR. JO ETIENNE ABELA: Il-Klinika Komunitarja l-ġdida ta’ San Ġiljan hija mmirata biex tiftaħ fit-tieni kwart tas-sena 2024.


GHANA – HIGH COMMISSION ĠDIDA

14647. L-ONOR. ALBERT BUTTIGIEG staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jgħid jekk hemmx deċiżjoni li tinbena High Commission ġdida ġewwa l-Ghana, wara li sena ilu, f’Jannar tal-2023, il-Ministru kien inawgura l-ftuħ tal-ewwel High Commission f’dan il-pajjiż?

ONOR. IAN BORG (Ministru għall-Affarijiet Barranin u Ewropej u l-Kummerċ): Wara l-investiment sostanzjali li kien sar fil-binja li llum isservi bħala Kummissjoni Għolja fil-Ghana, kont jien stess li inawgurajt din l-istess binja f’Jannar 2023.



PACEVILLE TOWN COMMITTEE – LAQGĦA

14648. L-ONOR. ALBERT BUTTIGIEG staqsa lill-Ministru għat-Turiżmu u l-Indafa Pubblika: Jista’ l-Ministru jgħid meta nżammet l-aħħar laqgħa ta’ Paceville Town Committee fejn kien mistieden jattendi s-Sindku attwali ta’ San Ġiljan?

ONOR. CLAYTON BARTOLO (Ministru għat-Turiżmu u l-Indafa Pubblika): L-aħħar laqgħa li kienu preżenti għaliha kemm iċ-Chairman tal-Kumitat kif ukoll is-Sindku attwali ta’ San Ġiljan saret fil-15 ta’ Diċembru 2023.


EMENDA FIL-LIĠI DWAR IL-BOUNCERS

14649. L-ONOR. ALBERT BUTTIGIEG staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid meta ser tkun qed tiġi emendata l-liġi dwar il-bouncers?

ONOR. JONATHAN ATTARD: Nitlob lill-Onor. Interpellant jirreferi l-mistoqsija tiegħu lill-Ministru kkonċernat.


AĠENZIJI KUMMERĊJALI LI GĦANDHOM LIĊENZJA LI JĦADDMU/JAGĦTU S-SERVIZZ TA’ BOUNCERS F’MALTA

14650. L-ONOR. ALBERT BUTTIGIEG staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jipprovdi lista sħiħa ta’ aġenziji kummerċjali li għandhom liċenzja li jħaddmu/jagħtu s-servizz ta’ bouncers f’Malta?

ONOR. BYRON CAMILLERI: Il-lista sħiħa ta’ aġenziji kummerċjali li għandhom liċenzja li jħaddmu/jagħtu s-servizz ta’ bouncers f’Malta huma 32 kif jidher hawn taħt:
1. Safetrust Security
2. J.F Security and Consultancy Services Ltd
3. G4S Security Services (Malta) Ltd
4. G4S Security Services Ltd
5. Security Services Malta Ltd
6. Oscar 7 Security
7. Khiron Security Ltd
8. Kerber Security Ltd
9. Global Security Services Ltd
10. Kavallieri Security Services Ltd
11. Executive Security Services Ltd
12. Protection Services (Malta) Ltd
13. Security First services Ltd
14. OZO Security Services Company Ltd
15. Signal 8 Security Services Malta Ltd
16. S.O.S.Secutiy Ltd
17. I.Q.Security
18. Goldguard Security Services Ltd
19. Proforce 1 Security Malta Ltd
20. Total Management Solution Company Ltd
21. Tactical Security Pro. Ltd
22. Professional Security Services Ltd
23. JK Security Ltd
24. CAMC Security Ltd
25. Crowd Safety Management Ltd
26. Blue Border Holdings Ltd
27. Kerber ES Limited
28. La Vallette Outsource Ltd
29. R.Cauchi Ent Ltd Agency
30. Adler Security Services
31. Special Intervention Security
32. Malta Elite Services Ltd


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI – DEPUTATI TAL-OPPOŻIZZJONI

14711. L-ONOR. ROSIANNE CUTAJAR staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra sick leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CHRIS BONETT: It-tagħrif qed jinġabar.


MINISTERU GĦALL-POLITIKA SOĊJALI U D-DRITTIJIET TAT-TFAL – DEPUTATI TAL-OPPOŻIZZJONI

14712. L-ONOR. ROSIANNE CUTAJAR staqsiet lill-Ministru għall-Politika Soċjali u d-Drittijiet tat-Tfal: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-ispecial leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. MICHAEL FALZON (Ministru għall-Politika Soċjali u d-Drittijiet tat-Tfal): Fid-dekasteru li jien responsabbli għalih ma hemm l-ebda Deputati tal-Oppożizzjoni impjegati. 


MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI – DEPUTATI TAL-OPPOŻIZZJONI

14713. L-ONOR. ROSIANNE CUTAJAR staqsiet lill-Ministru għall-Agrikoltura, is-Sajd u d-Drittijiet tal-Annimali: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-ispecial leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. ANTON REFALO (Ministru għall-Agrikoltura, is-Sajd u d-Drittijiet tal-Annimali): L-informazzjoni qiegħda tinġabar. 


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI – DEPUTATI TAL-OPPOŻIZZJONI

14714. L-ONOR. ROSIANNE CUTAJAR staqsiet lill-Ministru għall-Ekonomija, l-Intrapriża u Proġetti Strateġiċi: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-ispecial leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. SILVIO SCHEMBRI (Ministru għall-Ekonomija, l-Intrapriża u Proġetti Strateġiċi): It-tagħrif qed jinġabar.




MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR – DEPUTATI TAL-OPPOŻIZZJONI

14715. L-ONOR. ROSIANNE CUTAJAR staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 14115, tista’ l-Ministru tqiegħed fuq il-Mejda tal-Kamra l-ispecial leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. MIRIAM DALLI: It-tweġiba tingħata f’seduta oħra.


MINISTERU GĦALL-FINANZI U X-XOGĦOL – DEPUTATI TAL-OPPOŻIZZJONI

14716. L-ONOR. ROSIANNE CUTAJAR staqsiet lill-Ministru għall-Finanzi u x-Xogħol: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-ispecial leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CLYDE CARUANA (Ministru għall-Finanzi u x-Xogħol): It-tweġiba ser tingħata f’seduta oħra.


NEW WATER MINN POLISHING PLANTS

14775. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid kemm qed tipproduċi metri kubi ta’ new water kuljum kull polishing plant separatament?

ONOR. MIRIAM DALLI: L-impjant ta’ Barkat jipproduċi 2,500 metru kubu kuljum ta’ new water, dak taċ-Ċumnija jipproduċi 4,000 metru kubu kuljum, u dak ta’ Ras il-Ħobż f’Għawdex jipproduċi 2,000 metru kubu kuljum. 

Il-Korporazzjoni għas-Servizzi tal-Ilma qed twettaq proġett ta’ €25 miljun b’fondi Ewropej biex testendi s-servizz tan-new water għal aktar bdiewa u żżid il-produzzjoni ta’ dan l-ilma riċiklat b’6,000 metru kubu ieħor kuljum. 


DOMANDA TA’ NEW WATER KULL ĠURNATA F’METRI KUBI

14776. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid kemm hi d-domanda ta’ new water kull ġurnata f’metri kubi?

ONOR. MIRIAM DALLI: Fl-aħħar sentejn (2022 u 2023) il-Korporazzjoni għas-Servizzi tal-Ilma pproduċiet 3.2 miljun metru kubu ta’ new water u dan ittieħed kollu mill-bdiewa.


BDIEWA U RAĦĦALA – REBATES FUQ IL-FUEL

14777. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid jekk hemmx il-ħsieb u, jekk fl-affermattiv, meta l-Istat ser jibda jagħti rebates fuq il-fuel lill-bdiewa u r-raħħala bħalma qed isir f’pajjiżi oħra tal-Unjoni Ewropeja bħal Franza, il-Polonja u Spanja?

ONOR. ANTON REFALO: Ngħarraf lill-Onor. Interpellant li l-Gvern qed jassorbi ż-żidiet fil-prezzijiet tal-fuel u għalhekk il-bdiewa u r-raħħala qegħdin jibbenifikaw minn prezzijiet orħos bħall-kumplament tal-poplu Malti. 

Tajjeb li jissemma wkoll li l-Gvern qed joffri forom oħra ta’ għajnuniet finanzjarji, kemm minn fondi nazzjonali bħal għajnuna fuq il-ġwież u l-fertilizzanti, kif ukoll għajnuniet diretti li jservu bħala appoġġ finanzjarju addizzjonali għall-introjtu normali tagħhom u li huma ffinanzjati mill-Pjan Strateġiku tal-Politika Agrikola Komuni (PAK) għal Malta 2023-2027.


BARRANIN LI NGĦATAW IĊ-ĊITTADINANZA MALTIJA

14781. L-ONOR. GRAZIELLA GALEA staqsiet lill-Ministru għall-Intern, is-Sigurtà, ir-Riformi u l-Ugwaljanza: B’referenza għat-tweġiba tal-mistoqsija parlamentari 14243, jista’ l-Ministru jagħti d-dettalji mitluba fil-mistoqsija parlamentari, u ċjoè jagħti tagħrif dwar fuq liema kriterji indikati fl-Att dwar iċ-Ċittadinanza, Kap. 188, ingħataw iċ-ċittadinanzi indikati fit-tweġiba, maqsuma xahar b’xahar, u liema kienet iċ-ċittadinanza maqsuma xahar xahar u pajjiż pajjiż, tal-persuni li ngħataw iċ-ċittadinanza Maltija fil-perjodu ndikat?

ONOR. BYRON CAMILLERI: L-informazzjoni mitluba tinsab fit-tabella li tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI – DIRECT ORDERS

14802. L-ONOR. JEROME CARUANA CILIA staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm ingħataw direct orders u l-ammont totali tal-valur tagħhom matul is-sena 2023, xahar b’xahar, mill-Ministeru kkonċernat, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. CHRIS BONETT: Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦAL GĦAWDEX U L-IPPJANAR – DIRECT ORDERS

14803. L-ONOR. JEROME CARUANA CILIA staqsa lill-Ministru għal Għawdex u l-Ippjanar: Jista’ l-Ministru jgħid kemm ingħataw direct orders u l-ammont totali tal-valur tagħhom matul is-sena 2023, xahar b’xahar, mill-Ministeru kkonċernat, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. CLINT CAMILLERI: Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.

MINISTERU GĦALL-INTERN, IS-SIGURTÀ, IR-RIFORMA U L-UGWALJANZA – DIRECT ORDERS

14804. L-ONOR. JEROME CARUANA CILIA staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ingħataw direct orders u l-ammont totali tal-valur tagħhom matul is-sena 2023, xahar b’xahar, mill-Ministeru kkonċernat, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. BYRON CAMILLERI: Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-FINANZI U X-XOGĦOL – DIRECT ORDERS

14805. L-ONOR. JEROME CARUANA CILIA staqsa lill-Ministru għall-Finanzi u x-Xogħol: Jista’ l-Ministru jgħid kemm ingħataw direct orders u l-ammont totali tal-valur tagħhom matul is-sena 2023, xahar b’xahar, mill-Ministeru kkonċernat, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. CLYDE CARUANA: Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦAT-TURIŻMU U L-INDAFA PUBBLIKA – DIRECT ORDERS

14806. L-ONOR. JEROME CARUANA CILIA staqsa lill-Ministru għat-Turiżmu u l-Indafa Pubblika: Jista’ l-Ministru jgħid kemm ingħataw direct orders u l-ammont totali tal-valur tagħhom matul is-sena 2023, xahar b’xahar, mill-Ministeru kkonċernat, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. CLAYTON BARTOLO: Il-Contracting Authority tippubblika din l-informazzjoni fuq il-Gazzetta tal-Gvern għal kull Procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI – DIRECT ORDERS

14807. L-ONOR. JEROME CARUANA CILIA staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm ingħataw direct orders u l-ammont totali tal-valur tagħhom matul is-sena 2023, xahar b’xahar, mill-Ministeru kkonċernat, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. CLIFTON GRIMA: Nitlob lill-Onor. Interpellant jirreferi għat-tweġiba mogħtija għall-mistoqsija parlamentari 13751.


UFFIĊĊJU TAL-PRIM MINISTRU – DEPUTATI TAL-GVERN

14830. L-ONOR. TONI BEZZINA staqsa lill-Prim Ministru: Jista’ l-Prim Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-Ċivil, jew fis-servizz pubbliku, jew f’kumpaniji/banek fejn il-Gvern għandu b’xi mod interess minoritarju jew maġġoritarju, jew f’aġenziji, entitajiet, jew awtoritajiet regolatorji fid-dekasteru li għalih hu responsabbli, u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta’ dawn il-persuni, id-data sakemm baqgħu ingaġġati dawn il-persuni, b’liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. ROBERT ABELA: It-tagħrif mitlub qed jinġabar.


MINISTERU GĦALL-FONDI EWROPEJ, ID-DJALOGU SOĊJALI U L-PROTEZZJONI TAL-KONSUMATUR – DEPUTATI TAL-GVERN

14831. L-ONOR. TONI BEZZINA staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-Ċivil, jew fis-servizz pubbliku, jew f’kumpaniji/banek fejn il-Gvern għandu b’xi mod interess minoritarju jew maġġoritarju, jew f’aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta’ dawn il-persuni, id-data sakemm baqgħu ingaġġati dawn il-persuni, b’liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. CHRIS FEARNE (Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur): L-informazzjoni qed tinġabar.


MINISTERU GĦALL-WIRT NAZZJONALI, L-ARTI U L-GVERN LOKALI – DEPUTATI TAL-GVERN

14832. L-ONOR. TONI BEZZINA staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid min kienu/huma d-Deputati tal-Gvern, li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma impjegati fiċ-Ċivil, jew fis-servizz pubbliku, jew f’kumpaniji/banek fejn il-Gvern għandu b’xi mod interess minoritarju jew maġġoritarju, jew f’aġenziji, entitajiet, jew awtoritajiet regolatorji fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/qed jokkupaw, id-data tal-ingaġġ ta’ dawn il-persuni, id-data sakemm baqgħu ingaġġati dawn il-persuni, b’liema mod kienu impjegati (jekk hux b’sejħa pubblika, eċċ.) u kemm kien/hu l-pakkett finanzjarju tagħhom?

Jista’ jqiegħed fuq il-Mejda tal-Kamra l-attendenza tax-xogħol u/jew timesheets, il-work from home u/jew telework u/jew remote working u l-ispecial leave requests u approvals relatati mal-persuni hawn fuq imsemmija għall-perjodu bejn April 2013 sal-ġurnata li baqgħu fl-impjieg tagħhom?

ONOR. OWEN BONNICI: It-tagħrif qed jinġabar.


IN-NAXXAR – VJAL IL-LABOUR – TINDIF

14889. L-ONOR. GRAZIELLA GALEA staqsiet lill-Ministru għat-Turiżmu u l-Indafa Pubblika: Jista’ l-Ministru jipprovdi l-iskeda tal-knis u tindif ieħor fi Vjal il-Labour, fin-Naxxar? Jista’ jgħid jekk dan il-knis u tindif huwiex qed isir regolarment?

ONOR. CLAYTON BARTOLO: Vjal il-Labour fin-Naxxar jitnaddaf (knis u qtugħ ta’ ħaxix ħażin) regolarment mill-ħaddiema tad-Diviżjoni għat-Tindif u Manutenzjoni darbtejn fil-ġimgħa.


APPELLI DWAR IL-BLUE BADGE 

14890. L-ONOR. GRAZIELLA GALEA staqsiet lill-Ministru għall-Inklużjoni u l-Volontarjat: Tista’ l-Ministru tgħid kemm-il appell dwar il-blue badge hemm pendenti (fuq il-lista ta’ stennija)? Meta hu mistenni li dawn l-appelli jiġu konklużi u l-applikant ikun infurmat bid-deċiżjoni tal-appell? 

ONOR. JULIA FARRUGIA PORTELLI (Ministru għall-Inklużjoni u l-Volontarjat): Il-Bord tal-Appelli tal-Blue Badge jiltaqa’ darba fix-xahar, normalment nhar ta’ Ġimgħa, u bħala medja jara 26 każ f’kull laqgħa. Sal-ġurnata li fiha qed tiġi mwieġba din il-mistoqsija, hemm ħamsin (50) applikant fuq il-lista ta’ stennija.
Wara kull laqgħa, l-ittra ta’ deċiżjoni tintbagħat lill-Pulizija għall-firma u t-timbru neċessarji, f’inqas minn ġimgħa minn meta tkun saret il-laqgħa u l-ittra tintbagħat lill-appellanti fl-istess ġimgħa jew il-ġimgħa ta’ wara.


CDAU – LISTA TA’ STENNIJA

14891. L-ONOR. GRAZIELLA GALEA staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm persuni fuq il-lista ta’ stennija għal xi servizz fiċ-Child Development Assessment Unit (CDAU), maqsuma servizz servizz, sad-data li fiha tiġi mwieġba din il-mistoqsija parlamentari? Jista’ jgħid x’inhuma l-etajiet ta’ dawn il-persuni?

ONOR. JO ETIENNE ABELA: Mill-aspett tal-assessjar mill-Pediatric Unit, m’hemm l-ebda lista ta’ stennija. It-tfal li jiġu assessjati għandhom minn 0 sa 16-il sena. 


STATEMENTING MODERATING PANEL – TFAL U ŻGĦAŻAGĦ LI GĦANDHOM BŻONN LSA

14892. L-ONOR. GRAZIELLA GALEA staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm kien hemm tfal jew żgħażagħ li qed jistennew li jidhru quddiem l-iStatementing Moderating Panel sabiex jiġi determinat jekk dawn ikollhomx bżonn Learning Support Assistant (LSA) fl-aħħar tas-sena 2022 u fl-aħħar ta-sena 2023 separatament? Għal kull sena, jista’ jgħid kemm-il talba għal statementing report kien hemm u kemm minn dawn ġew statemented?

ONOR. CLIFTON GRIMA: Matul l-2022 kien hemm total ta’ 990 applikazzjoni u ngħataw 808 statement of needs. Filwaqt li matul l-2023 kien hemm total ta’ 1,030 applikazzjoni u ngħataw 840 statement of needs.


IL-QAWRA – ĊENTRU TAS-SAĦĦA – PJANTI

14903. L-ONOR. GRAZIELLA GALEA staqsiet lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 14457 u jqiegħed fuq il-Mejda tal-Kamra kopja tal-pjanti oriġinali li kienu sottomessi lill-Awtorità tal-Ippjanar għall-bini ta’ ċentru tas-saħħa fil-Qawra? Jista’ jqiegħed ukoll kopja tal-pjanti mibdula li ġew sottomessi lill-Awtorità tal-Ippjanar għall-istess ċentru tas-saħħa?

ONOR. JO ETIENNE ABELA: Il-pjanti oriġinali sottomessi lill-Awtorità tal-Ippjanar tqiegħdu fuq il-Mejda tal-Kamra waqt il-ħin tat-Tqegħid ta’ Karti. Dawk ġodda ser inkunu qed jaħdmu fuqhom wara li jsiru diskussjonijiet mal-klijent (Secondary Healthcare). 


AWTORITÀ TAL-ARTIJIET – AVUKATI INTERNI – SEJĦIET

14963. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jwieġeb il-mistoqsijiet parlamentari 12571, 13873, 14102, 14222 u 14524 u ċjoè: B’referenza għat-tweġiba tal-mistoqsija parlamentari 12158, jista’ l-Ministru jqiegħed fuq il-Mejda tal-Kamra kopja tas-sejħiet kollha li nħarġu sabiex kienu impjegati l-avukati li jaħdmu internament fi ħdan l-Awtorità tal-Artijiet u li għamel referenza għalihom fit-tweġiba tiegħu?

ONOR. STEFAN ZRINZO AZZOPARDI: Nitlob lill-Onor. Interpellant tirreferi għat-tweġiba tal-mistoqsija parlamentari 12158.


TRANSPORT MALTA – MAKKINARJI/INĠENJI BIEX ISIRU T-TESTIJIET TA’ VETTURI

14997. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għall-ittestjar tal-vetturi minn Transport Malta, jista’ l-Ministru jgħid kif isiru dawn it-testijiet? X’inġenji/makkinarju/equipment għandhom biex jagħmlu t-testijiet?

ONOR. CHRIS BONETT: L-ittestjar ta’ vetturi mill-Vehicle Inspectorate Unit fi ħdan Transport Malta isir permezz tas-segwenti inġenji/makkinarju/equipment:

- Gas Analyser li jintuża fuq vetturi li jaħdmu bil-petrol sabiex jitkejjel il-livell ta’ carbon monoxide;
- Opacity Meter li jintuża biex jitkejlu l-emissjonijiet ta’ vetturi diesel;
- Weighbridge li jintuża għall-ittestjar ta’ tagħbija fuq il-vetturi;
- DB (Decibel) Meter li jintuża biex jitkejjel il-ħoss tal-vettura;
- Tint Meter li jintuża biex titkejjel il-viżibilità u dħul tad-dawl mill-ħġieġ tal-vettura; u
- Tachograph scan li jintuża sabiex jiġu elevati dettalji tal-ħinijiet ta’ sewqan u mistrieħ mis-sewwieqa ta’ vetturi kbar.

Barra min hekk, biex jiġu ttestjati aspetti mekkaniċi, l-Awtorità tieħu dik il-vettura ġewwa VRT station sabiex isirilha test fil-preżenza ta’ uffiċjali tagħha.


TRANSPORT MALTA – TESTIJIET TA’ VETTURI

14998. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għall-ittestjar tal-vetturi minn Transport Malta, jista’ l-Ministru jgħid kif jintgħażel min jissejjaħ għat-testijiet? Jista’ jgħid jekk jaġixxux fuq rapporti? Jista’ jgħid jekk ir-rapporti jistgħux ikunu anonimi? Jista’ jgħid jekk wara li jsir it-test isirux rapporti? Jista’ jgħid jekk ir-rapporti jkunux interni jew jekk jingħatawx lis-sidien tal-vettura? Jista’ jgħid x’passi jittieħdu wara li jsiru t-testijiet?

ONOR. CHRIS BONETT: Uħud mill-vetturi jiġu mwaqqfa waqt roadside inspections. Oħrajn jiġu msejħa wara li tinġibed l-attenzjoni permezz tal-SMS Alert Campaign, kif ukoll l-App tal-MRTU (Malta Road Traffic Update). Vetturi oħra li jiġu nnotati jinsaqu fit-toroq kemm minn uffiċjali tal-Awtorità kif ukoll minn entitajiet ta’ infurzar oħra, jiġu wkoll imsejħa (notifikati permezz ta’ ittra) għal spezzjoni. 

Nikkonferma li f’każ ta’ rapport, l-Awtorità tibgħat għall-vettura konċernata sabiex tiġi ttestjata hekk kif diġà spjegajt.

Nikkonferma wkoll li sabiex ma jkunx hemm abbuż, rapporti ma jistgħux isiru b’mod anonimu. Madankollu, l-Awtorità żżomm kunfidenzjali r-rapporti li tirċievi u min ikun għamilhom. 

Nikkonferma li wara li jsir test, jinħareġ rapport (Inspection Form) u s-sid jingħata kopja.

Nikkonferma li, kif spjegajt, tingħata kopja tal-Inspection Form (rapport tar-riżultati tat-test) lis-sid.

Inżid li f’każ li vettura tkun fi stat tajjeb ta’ manutenzjoni, u ma jinstabux difetti, it-test jieqaf hemm u s-sid jingħata ċertifikat tar-riżultat i.e. “Passed Test”. Meta vettura jkollha difetti u/jew ħsarat li jridu jiġu rranġati, is-sid jingħata appuntament għat-tieni spezzjoni li ssir 15 il-ġurnata wara. Jekk il-vettura ma tersaqx għat-tieni spezzjoni kif mitlub, il-liċenzja tal-vettura tiġi ristretta, jiġifieri l-liċenzja ta’ dik il-vettura ma tkunx tista’ tiġi mġedda. Meta vettura tinstab mhux tajba għat-triq (not roadworthy), jittieħdu il-pjanċi tar-reġistrazzjoni u l-vettura tiġi rmunkata (bi spejjeż) għal għand is-sid u mneħħija mit-triq. Meta u jekk din tissewwa, il-vettura trid tgħaddi minn spezzjoni qabel ma jingħataw lura l-pjanċi tar-reġistrazzjoni.


TRANSPORT MALTA – TESTIJIET TA’ VETTURI – PERSUNI MĦARRĠA

14999. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għall-ittestjar tal-vetturi minn Transport Malta, jista’ l-Ministru jgħid x’taħriġ jingħataw dawk li jagħmlu t-testijiet? Meta l-aħħar li ħadu xi taħriġ? Min għamlilhom dan it-taħriġ?

ONOR. CHRIS BONETT: Dawk li jagħmlu dawn it-testijiet jingħataw taħriġ fuq kif jitħaddmu l-inġenji / makkinarju / apparat hekk kif imwieġeb fil-mistoqsija parlamentari 14997. L-aħħar taħriġ sar barra minn Malta fl-2023. Dan it-taħriġ sar mill-European Labour Authority flimkien mal-pulizija stradali Spanjola. Lokalment ingħata taħriġ minn Inġinier lokali. Sar ukoll taħriġ ieħor minn kumpanija privata fuq uħud mill-apparat li ssemma fit-tweġiba tal-mistoqsija parlamentari 14997. Isir ukoll taħriġ intern minn uffiċjali tal-Awtorità.


MINISTERU GĦAS-SAĦĦA U L-ANZJANITÀ ATTIVA – BAĠIT 2024

15089. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid kif l-allokazzjoni tal-baġit għas-sena 2024 ser tkun differenti għas-settur tas-saħħa? 
ONOR. JO ETIENNE ABELA: L-allokazzjoni finanzjarja hija dik kif spjegat fl-Estimi Finanzjarji ppubblikati mad-Diskors tal-Baġit.


MINISTERU GĦAS-SAĦĦA U L-ANZJANITÀ ATTIVA – BAĠIT

15090. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid b’kemm għandu jiżdied il-baġit li jmiss għas-settur tas-saħħa?

ONOR. JO ETIENNE ABELA: Bħalissa qed jiġi implimentat il-Baġit tal-2024. Il-baġit tal-2025 jitħabbar u jiġi diskuss aktar tard din is-sena.


MINISTERU GĦAS-SAĦĦA U L-ANZJANITÀ ATTIVA – TARGETS

15091. L-ONOR. ADRIAN DELIA staqsa lill-Ministru għas-Saħħa u l-Anzjanità Attiva: Jista’ l-Ministru jgħid liema targets ser jintlaħqu mill-baġit allokat għas-settur tas-saħħa għal din is-sena? Jista’ jgħid liema targets għandhom jingħataw prijorità immedjata, prijorità medja (għas-sena d-dieħla) u liema għandhom jingħataw prijorità aktar fit-tul?

ONOR. JO ETIENNE ABELA: Fil-qasam kemm tas-saħħa kif ukoll tal-anzjanità attiva l-prijorità, dejjem u l-ħin kollu, hi l-ġid tal-pazjent. Fiż-żmien li ġej ikolli l-opportunità nispjega x’inhuma l-prijoritajiet immedjati, medji u fit-tul.


IS-SETTUR PUBBLIKU U S-SETTUR ĊIVILI – FTEHIM KOLLETTIV

15120. L-ONOR. IVAN CASTILLO staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jippreżenta lista b’kull ftehim kollettiv pendenti fis-settur pubbliku u ċivili u meta dawn skadew? Jista’ jgħid ukoll ma’ liema union qed isiru jew se jsiru d-diskussjonijiet?

ONOR. CHRIS FEARNE: Nitlob lill-Onor. Interpellant biex jagħmel il-mistoqsija tiegħu lill Ministru konċernat.
PUBLIC SECTOR COLLECTIVE BARGAINING UNIT – NEGOZJAR

15121. L-ONOR. IVAN CASTILLO staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm hemm persuni allokati biex jagħmlu negozjar fil-Public Sector Collective Bargaining Unit?

ONOR. CHRIS FEARNE: Nitlob lill-Onor. Interpellant biex jidentifika għal liema Public Sector Collective Bargaining Unit qiegħed jirreferi.


PUBLIC SECTOR COLLECTIVE BARGAINING UNIT – ĦADDIEMA

15122. L-ONOR. IVAN CASTILLO staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm hemm persuni jaħdmu fil-Public Sector Bargaining Unit?

ONOR. CHRIS FEARNE: Nitlob lill-Onor. Interpellant biex jidentifika għal liema Public Sector Collective Bargaining Unit qiegħed jirreferi.


DIER – ĦADDIEMA

15123. L-ONOR. IVAN CASTILLO staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm hemm persuni jaħdmu fid-Dipartiment tar-Relazzjonijiet Industrijali u tal-Impjieg (DIER)?

ONOR. CHRIS FEARNE: Hemm 58 persuna li jaħdmu fid-Dipartiment tar-Relazzjonijiet Industrijali u tal-Impjieg.





DIER - ENFORCEMENT OFFICERS

15124. L-ONOR. IVAN CASTILLO staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm hemm enforcement officers allokati fid-Dipartiment tar-Relazzjonijiet Industrijali u tal-Impjieg (DIER) li jagħmlu l-ispezzjonijiet?

ONOR. CHRIS FEARNE: Hemm disa’ enforcement officers allokati fid-Dipartiment tar-Relazzjonijiet Industrijali u tal-Impjieg (DIER) li jagħmlu l-ispezzjonijiet.


IS-SETTUR PUBBLIKU U S-SETTUR ĊIVILI – FTEHIM KOLLETTIV

15125. L-ONOR. IVAN CASTILLO staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jippreżenta lista li turi:
a. iż-żieda perċentwali fil-pagi għal kull ftehim kollettiv iffirmat matul l-2022 u l-2023 fis-Settur Pubbliku u Ċivili u s-Section/Sector/Authority li ġie ffirmat il-ftehim kollettiv; u
b. l-isem tal-Unjoni li magħha saru n-negozjati?

ONOR. CHRIS FEARNE: Nitlob lill-Onor. Interpellant biex jagħmel il-mistoqsija tiegħu lill Ministru kkonċernat.


PBS – LISTA TAL-PERSUNI LI JIFFURMAW PARTI MILL-BORD

15151. L-ONOR. CLAUDETTE BUTTIGIEG staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jqiegħed fuq il-Mejda tal-Kamra l-lista tal-persuni li jiffurmaw parti mill-Bord tal-Public Broadcasting Services (PBS)?

ONOR. OWEN BONNICI: L-informazzjoni mitluba tinsab hawn taħt:
Dr Mark Sammut - Chairman Eżekuttiv
Ray Calleja - Direttur
Jeremy Camilleri - Direttur
Engelbert Grech - Direttur
Albert Marshall - Direttur
Pablo Micallef - Direttur
Adriana Zarb Adami - Direttur
Dr Franco Galea - Direttur
Norman Hamilton - Direttur


PBS – LISTA TAL-PERSUNI LI JIFFURMAW PARTI MILL-BORD TAL-EDITORJALI

15152. L-ONOR. CLAUDETTE BUTTIGIEG staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jqiegħed fuq il-Mejda tal-Kamra l-lista tal-persuni li jiffurmaw parti mill-Bord Editorjali tal-Public Broadcasting Services?

ONOR. OWEN BONNICI: L-informazzjoni mitluba tinsab hawn taħt:
Joe Sammut - Chairman
Charles Flores - Membru
Dr Martin Fenech - Membru


PBS – ĦADDIEMA

15153. L-ONOR. CLAUDETTE BUTTIGIEG staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm hemm ħaddiema mal-Public Broadcasting Services, kemm minnhom huma full-time u kemm minnhom huma part-time? Jista’ jgħid ukoll kemm minnhom jaħdmu fit-televiżjoni, kemm minnhom fuq ir-radju u kemm minnhom fuq it-tnejn?

ONOR. OWEN BONNICI: L-informazzjoni mitluba hi skont kif indikat hawn taħt:
- Total ta’ ħaddiema – 111
- Full-time – 110
- Part-time – 1
- TV – 52
- Radju – 6
- TV u Radju – 53


PBS – SERVIZZ TA’ PRODUZZJONI TA’ PROGRAMMI

15154. L-ONOR. CLAUDETTE BUTTIGIEG staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm hemm kumpaniji li qed jagħtu servizz ta’ produzzjoni ta’ programmi lill-Public Broadcasting Services bħalissa? Jista’ jgħid ukoll kemm minnhom huma programmi fuq ir-radju, kemm minnhom fuq it-televiżjoni u kemm minnhom fuq it-tnejn?

ONOR. OWEN BONNICI: L-informazzjoni mitluba hi skont kif indikat hawn taħt:
- Kumpaniji / individwi TV (mhux impjegati): 53
- Kumpaniji / individwi Radju (mhux impjegati): 49
- Kumpaniji / individwi TV u Radju (mhux impjegati): 1


CRISIS SUPPORT TAL-EMPLOYEE SUPPORT PROGRAMME – ĦADDIEMA

15155. L-ONOR. CLAUDETTE BUTTIGIEG staqsiet lill-Prim Ministru: Jista’ l-Prim Ministru jgħid kemm kien hemm ħaddiema fis-settur pubbliku u s-servizz pubbliku li għamlu użu mill-Crisis Support tal-Employee Support Programme mill-2013 sal-2023, maqsuma sena b’sena?

ONOR. ROBERT ABELA: L-ESP joffri servizz aktar ġenerali ta’ crisis intervention u sapport ġenerali.


ĦADDIEMA – SAPPORT PSIKOLOĠIKU

15156. L-ONOR. CLAUDETTE BUTTIGIEG staqsiet lill-Prim Ministru: Jista’ l-Prim Ministru jgħid kemm kien hemm ħaddiema fis-settur pubbliku u s-servizz pubbliku li kienu riferuti għal sapport psikoloġiku mill-Managers jew Kapijiet tad-Dipartimenti fejn jaħdmu mill-2013 sal-2023, maqsuma sena b’sena? Jista’ jgħid ukoll kemm kien hemm ħaddiema li għamlu użu bla ma kienu riferuti?

ONOR. ROBERT ABELA: It-tagħrif mitlub qed jinġabar.


MALTA DOCKYARD

15226. L-ONOR. BERNICE BONELLO staqsiet lill-Ministru għall-Finanzi u x-Xogħol: Jista’ l-Ministru jgħid kemm kien it-telf li għamlet il-Malta Dockyard fl-aħħar ħames snin qabel ma għalqet?

ONOR. CLYDE CARUANA: It-telf li għamlet il-Malta Shipyards Ltd fl-aħħar ħames snin qabel ma ġiet ipprivatizzata kien dan li ġej:

	2006
	Liri Maltin 
	-3,160,296

	2007
	Liri Maltin 
	-13,880,535

	2008
	Ewro
	-22,305,709

	2009
	Ewro
	-13,075,640

	2010 (up to 26.07.10)
	Ewro
	-4,054,687




ĦADDIEMA FULL-TIME U PART-TIME MAL-GVERN

15227. L-ONOR. BERNICE BONELLO staqsiet lill-Prim Ministru: Jista’ l-Prim Ministru jgħid kemm hemm nies jaħdmu full-time u part-time mal-Gvern b’kuntratt jew bħala persons of trust jew advisers jew experts li għandhom:
a. ’il fuq minn 65 sena; 
b. ’il fuq minn 70 sena; u
ċ. ’il fuq minn 80 sena?
Jista’ jaqsam din l-informazzjoni skont l-etajiet indikati?

ONOR. ROBERT ABELA: Fid-dekasteru tal-Uffiċċju tal-Prim Ministru hemm dawn il-persuni:

	’il fuq minn 65 sena
	3

	’il fuq minn 70 sena
	6

	’il fuq minn 80 sena
	1




KUMPANIJI U INDUSTRIJI BARRANIN LI JGWADU MINN TAXXA TA’ 5%

15228. L-ONOR. BERNICE BONELLO staqsiet lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid kemm hawn industriji u kumpaniji barranin li qegħdin igawdu mit-taxxa ta’ 5% (wara li jiġu rifużi 30% mit-taxxa li jħallsu)? Kemm huwa l-ammont totali ta’ taxxa li tħallset minnhom, sena b’sena fl-aħħar 15-il sena?

ONOR. SILVIO SCHEMBRI: Ninforma lill-Onor. Interpellant sabiex tirreferi din il-mistoqsija lill-Ministru kkonċernat.


KUMPANIJI LI JĦALLSU 35% TA’ TAXXA FUQ IL-PROFITT

15229. L-ONOR. BERNICE BONELLO staqsiet lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid kemm hawn industriji/kumpaniji li jħallsu 35% taxxa fuq il-profitt? Kemm jimpjegaw nies dawn il-kumpaniji? X’inhu l-ammont ta’ taxxa li tħallset minn dawn il-kumpaniji sena b’sena għal dawn l-aħħar 15-il sena?

ONOR. SILVIO SCHEMBRI: Ninforma lill-Onor. Interpellant sabiex tirreferi din il-mistoqsija lill-Ministru kkonċernat.


LIĠI DWAR IL-KUMPANIJI TAL-GAMING

15230. L-ONOR. BERNICE BONELLO staqsiet lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid f’liema sena bdiet topera l-liġi dwar il-gaming companies?

ONOR. SILVIO SCHEMBRI: Nitlob lill-Onor. Interpellant tispeċifika għal liema liġi qiegħda tirreferi.


KUMPANIJI TAL-GAMING – ĦLAS TA’ TAXXA

15231. L-ONOR. BERNICE BONELLO staqsiet lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid minn meta bdiet topera l-liġi dwar il-gaming companies, kemm kien hawn kumpaniji tal-gaming sena b’sena u kemm minnhom kienu Maltin? Kemm huwa l-ammont ta’ taxxa li ħallsu mill-profitt kull sena?

ONOR. SILVIO SCHEMBRI: Ninforma lill-Onor. Interpellant li d-domanda għandha tkun aktar speċifika u ċara, u jiġi speċifikat x’wieħed jifhem meta jgħid kumpanija Maltija u għal liema tip ta’ taxxa wieħed qiegħed jirreferi.


LOGĦOB TAL-FUTBOL – BILJETTI MIXTRIJA

15268. L-ONOR. GRAHAM BENCINI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jikkonferma li fl-istaġun 2021/22 saret talba speċifika mill-PBS lill-UEFA biex jiġu mixtrija ammont kbir ta’ biljetti fejn minn tal-inqas kien hemm seba’ biljetti mixtrija f’isem individwu wieħed għall-finali li saret fi Franza, li t-total tal-ispiża ta’ din l-ordni kienet ta’ €7,400, liema ħlas minn dan l-individwu sar f’kont personali ta’ impjegat tal-PBS u mhux fil-kont bankarju tal-PBS ?

ONOR. OWEN BONNICI: Il-PBS ma xtrat l-ebda biljetti mingħand il-UEFA jew terzi għal dawn il-kompetizzjonijiet.


IL-BIDNIJA – VULTAĠĠ BAXX JEW GĦOLI

15297. L-ONOR. REBEKAH BORG staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid kemm-il rapport ta’ undervoltage jew overvoltage rċeviet l-Enemalta mill-1 ta’ Jannar tal-2020 sal-ġurnata li fiha tiġi mwieġba din il-mistoqsija parlamentari fil-Bidnija, maqsuma xahar b’xahar?

ONOR. MIRIAM DALLI: Filwaqt li l-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti, ninforma lill-Onor. Interpellant li l-Enemalta għaddejja bi pjan aċċellerat ta’ rinfurzar madwar il-gżejjer Maltin. Fil-Bidnija, aktar tard din is-sena ser tiġi kkummissjonata substation ġdida.


IL-BIDNIJA – PROBLEMI BID-DAWL

15298. L-ONOR. REBEKAH BORG staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tagħti spjegazzjoni għalfejn ħafna residenti fil-Bidnija baqgħu jsofru minn problemi fil-provvista tal-elettriku kontinwament minkejja li nbniet substation fil-viċinanzi, u tgħid jekk hux se jsir rinfurzar tas-sistema tad-distribuzzjoni biex titranġa s-sitwazzjoni?

ONOR. MIRIAM DALLI: Bħala parti mill-pjan ta’ rinfurzar tas-sistema tad-distribuzzjoni ser issir substation ġdida fil-Bidnija. Għalkemm il-binja fejn se ssir diġà nbniet, din is-substation ser tkun ikkumissjonata aktar tard din is-sena. Ħafna mill-infrastruttura li hemm fil-Bidnija hija waħda overhead u għalhekk hija esposta għall-elementi kollha tan-natura. Parti mill-qtugħ fil-provvista tal-elettriku kien relatat ma’ xogħlijiet ta’ manutenzjoni li kienu ppjanati fejn il-klijenti jiġu notifikati minn qabel li se jkun hemm interruzzjoni fis-servizz. 


UFFIĊĊJU KONĠUNT – KOPJA TAL-KORREZZJONIJIET U ŻIDIET

15299. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jgħid meta l-aħħar tqiegħdet fuq il-Mejda tal-Kamra kopja tal-korrezzjonijiet u żidiet fil-listi ta’ proprjetà li għalihom hemm referenza fl-artikoli 1, 5, 8, 9 u 10 tal-ftehim dwar it-trasferiment lill-Istat tal-proprjetà immobbli f’Malta mill-Knisja Kattolika?

ONOR. STEFAN ZRINZO AZZOPARDI: L-aħħar darba li tqiegħdet fuq il-Mejda tal-Kamra kopja tal-korrezzjonijiet u żidiet fil-listi ta’ proprjetà tal-ftehim dwar it-trasferiment lill-Istat tal-proprjetà immobbli f’Malta mill-Knisja Kattolika kien fis-sena 2022.


SELMUN PALACE HOTEL – ESPRESSJONI TA’ INTERESS

15304. L-ONOR. GRAHAM BENCINI staqsa lill-Ministru għall-Finanzi u x-Xogħol: Jista’ l-Ministru jgħid meta se toħroġ l-espressjoni ta’ interess jew tender għar-riġenerazzjoni tas-Selmun Palace Hotel?

ONOR. CLYDE CARUANA: It-tweġiba ser tingħata f’seduta oħra.


IL-MOSTA – TRIQ DURUMBLAT U VJAL RAGUSA – XOGĦOL

15309. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid x’inhu x-xogħol li għaddej fi Triq Durumblat u Vjal Ragusa, fil-Mosta, meta dawn it-toroq saru mill-ġdid madwar sentejn ilu?

ONOR. CHRIS BONETT: Fi Triq Durumblat u Vjal Ragusa, Infrastructure Malta għaddejja b’xogħlijiet għall-Enemalta fejn qed jitħaffru trinek biex jitqiegħdu cables ġodda bħala parti mit-titjib ta’ distribuzzjoni tal-enerġija.

Infrastructure Malta tinnota li fi Vjal Ragusa hemm lok għal titjib fid-disinn tat-triq, għaldaqstant mat-tlestija tax-xogħol għall-Enemalta, l-entità ser timplimenta d-disinn il-ġdid ta’ din it-triq.


XIRI TA’ UNIFORMIJIET GĦALL-ALLIED HEALTH PROFESSIONALS

15314. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 14425 u ċjoè: B’referenza għat-tweġibiet tal-mistoqsijiet parlamentari 11770 u 12113, jista’ l-Ministru jgħid fiex wasal ir-rapport ta’ evalwazzjoni għall-approvazzjoni tal-għotja mill-GCC għax-xiri ta’ uniformijiet tal-allied health professionals minħabba li wara xahrejn ma ngħataw l-ebda uniformijiet u li dawn l-istess professjonisti ilhom jistennew din l-uniformi għal snin twal?

ONOR. JO ETIENNE ABELA: Il-kuntratt ingħata u l-uniformijiet se jibdew jitqassmu. 


SINGLE-USE NAIL CLIPPERS

15315. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 14428 u ċjoè: Jekk ser ikunu qegħdin jintużaw single use nail clipper fis-settur tas-saħħa, jista’ l-Ministru jgħid jekk kienx hemm rapport ta’ kif dawn ser jiġu mormija u jekk l-użu ta’ single use nail clippers hux ser joħloq aktar skart u ħsara lill-ambjent meta mqabbel ma’ dawk użati preżentement li qed jiġu sterilizzati?

ONOR. JO ETIENNE ABELA: In-nail clippers huma apparat mediku u ladarba jintużaw, jitqiesu bħala kontaminati u jintremew skont ir-regolamenti tal-iskart mediku.


SPTAR MATER DEI – RAPPORTI RIGWARD MOFFA JEW ĦSARA FIS-SUFFITTI

15316. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14429, jista’ l-Ministru jgħid kemm-il rapport daħal minn staff rigward moffa jew ħsara fis-suffetti f’dawn l-aħħar sentejn, minn liema swali jew lok fl-Isptar Mater Dei u kemm minnhom ġew riżolti?

ONOR. JO ETIENNE ABELA: Kull ilment li jidħol rigward ħsarat fis-suffitti jiġi riferut lit-Taqsima tal-Manutenzjoni u tittieħed azzjoni. Xi xogħlijiet jitolbu li trid issir investigazzjoni minn fejn ġejja l-problema.


TRASPORT PUBBLIKU - ROTOT

15329. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk l-operatur tat-trasport pubbliku huwiex obbligat jikkonsulta mal-kunsilli lokali dwar il-postijiet fejn ser ikunu qed isiru bus stops/stages meta jsir tibdil jew estensjoni f’xi rotta?

ONOR. CHRIS BONETT: Ir-responsabiltà dwar fejn isiru bus stops meta jsir tibdil jew estensjoni f’xi rotta hija ta’ Transport Malta u mhux tal-operatur tat-trasport pubbliku. Madanakollu, meta jkun hemm il-ħtieġa jew talba għal tibdil fil-lokazzjoni jew twaqqif ta’ bus stops ġodda, id-deċiżjoni tittieħed b’konsultazzjoni mal-kunsilli lokali.


SAN ĠWANN – ĠNIEN KARIN GRECH – LATRINI PUBBLIĊI

15330. L-ONOR. ALBERT BUTTIGIEG staqsa lill-Ministru għall-Wirt Nazzjonali, l-Arti u l-Gvern Lokali: B’referenza għat-tweġiba tal-mistoqsija parlamentari 14632, jista’ l-Ministru jgħid f’liema stat ta’ manutenzjoni jinsabu dawn it-toilets pubbliċi? Jista’ jikkonferma li kull ‘item’ f’din il-latrina pubblika taħdem?

ONOR. OWEN BONNICI: Il-latrina fl-lokalità ta’ San Ġwann tinsab f’kundizzjoni tajba minkejja li ta’ spiss tiġi vandalizzata. Kwalunkwe vandaliżmu li jseħħ dejjem jiġi rrimedjat immedjatament.

Preżentement mhux jiffunzjonaw il-urinals fis-sezzjoni tal-irġiel għaliex infurmat li biex jitranġaw, jeħtieġ jinbidel il-plumbing kollu li huwa għaddej minn taħt il-madum tal-latrina kollha. Tali xogħlijiet jinvolvu spiża konsiderevoli. Madanakollu t-toilets fuq in-naħa tal-irġiel ukoll jiffunzjonaw tajjeb.

Finalment, fil-futur qarib huwa ppjanat illi din il-latrina tinqala’ sabiex isir l-proġett ta’ greening fiċ-ċentru u għalhekk mhux għaqli li ssir din l-ispiża.

GOZO CHANNEL - RABA’ VAPUR

15358. L-ONOR. ALEX BORG staqsa lill-Ministru għal Għawdex u l-Ippjanar: Peress li kienet wegħda elettorali tal-Gvern preżenti, jista’ l-Ministru jgħid jekk għadx hemm pjan li jinxtara r-raba’ vapur ġdid tal-Gozo Channel? Jekk iva, jista’ jagħti time frame ta’ meta ser iseħħ dan?

ONOR. CLINT CAMILLERI: Il-pjan għadu hemm.


IN-NADUR – TRIQ IT-TIĠRIJA – PJAN TA’ RISTRUTTURAR

15359. L-ONOR. ALEX BORG staqsa lill-Ministru għal Għawdex u l-Ippjanar: Jista’ l-Ministru jgħid jekk hemmx pjan biex tiġi ristrutturata Triq it-Tiġrija, fin-Nadur?

ONOR. CLINT CAMILLERI: Il-Ministeru ħareġ it-tender “SPD03/2022/006 – Tender for the provision of consultancy and construction management services for the reconstruction of several arterial roads between the boundaries of Nadur and Qala, Gozo”. F’dan il-kuntratt hemm ukoll inkluż ir-ristrutturar ta’ Triq it-Tiġrija flimkien ma’ Triq il-Qala u Triq San Ġużepp.


VICTORIA PARKS – PROĠETT

15360. L-ONOR. ALEX BORG staqsa lill-Ministru għal Għawdex u l-Ippjanar: Jista’ l-Ministru jagħti dettalji dwar meta se jinbeda l-proġett tal-Victoria Parks?

ONOR. CLINT CAMILLERI: L-Awtorità għall-Iżvilupp Reġjonali ta’ Għawdex nediet id-dokument ta’ konsultazzjoni pubblika f’Lulju 2023 dwar il-viżjoni tagħha għaċ-ċentru urban tar-Rabat. Wara diskussjoni wiesgħa, fejn il-partijiet interessati u l-pubbliku ġenerali bagħtu l-feedback tagħhom, ġie ppubblikat feedback statement f’Diċembru 2023. Il-Ministeru għal Għawdex u l-Ippjanar qed janalizza l-feedback u fix-xhur li ġejjin se jkun f’pożizzjoni li jniedi l-proġett, inkluż l-istudji meħtieġa, qabel ma jissottometti l-proġett għall-approvazzjoni mal-awtoritajiet kompetenti, fosthom l-Awtorità tal-Ippjanar.


GĦAWDEX – PLAYING FIELDS LI SER JIĠU RISTRUTTURATI

15361. L-ONOR. ALEX BORG staqsa lill-Ministru għal Għawdex u l-Ippjanar: Jista’ l-Ministru jagħti lista tal-playing fields ġewwa Għawdex li ser jiġu ristrutturati?

ONOR. CLINT CAMILLERI: Se jiġi ristrutturat il-playing field tal-Ġnien tat-Tliet Għoljiet.


SPIŻERIJA TAL-GVERN – MEDIĊINI OUT OF STOCK

15362. L-ONOR. ALEX BORG staqsa lill-Ministru għas-Saħħa u l-Anzjanità Attiva: Jista’ l-Ministru jagħti lista ta’ mediċini li huma out of stock mill-Ispiżerija tal-Gvern?

ONOR. JO ETIENNE ABELA: Il-lista ta’ mediċini out of stock tinsab fuq is-sit elettroniku https://healthservices.gov.mt/en/cpsu/Documents/Out-Of-Stock/2024/22012024.pdf. Kopja ta’ din il-lista tqiegħdet fuq il-Mejda tal-Kamra waqt il-ħin tat-Tqegħid ta’ Karti.


GĦAWDEX – PERSUNI FIL-WAITING LIST GĦAL XI OPERAZZJONI

15363. L-ONOR. ALEX BORG staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm Għawdxin fuq il-listi ta’ stennija għal xi forma ta’ operazzjoni?

ONOR. JO ETIENNE ABELA: L-informazzjoni qiegħda tinġabar u tingħata f’seduta oħra.


PREZZIJIET TAL-IKEL - FTEHIM

15386. L-ONOR. EVE BORG BONELLO staqsiet lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jqiegħed fuq il-Mejda tal-Kamra kopja tal-ftehim li ntlaħaq mal-importaturi u s-sidien tas-supermarkets għall-inizjattivà ta’ stabbiltà fil-prezzijiet tal-ikel?

ONOR. SILVIO SCHEMBRI: B’dan il-ftehim storiku li se jkunu qed igawdu minnu l-familji Maltin u Għawdxin, madwar 400 prodott tal-ikel fi 15-il-kategorija se jkollhom prezz orħos u stabbli sal-baġit li jmiss biex il-pajjiż jiġġieled l-isfida tal-inflazzjoni.

Il-ftehim għadu miftuħ sabiex jissieħbu fih parteċipanti ġodda, kif fil-fatt qed jiġri, grazzi għall- popolarità ta’ din l-inizjattiva.

Għalhekk, kopja tal-ftehim finali tiġi sottomessa lil din il-Kamra fi stadju aktar avvanzat.


AMBJENT MALTA – INFIQ FUQ REKLAMAR

15387. L-ONOR. EVE BORG BONELLO staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid kemm intefqu flus fuq il-billboards li jirreklamaw Ambjent Malta? 

ONOR. MIRIAM DALLI: L-ispiża totali kienet ta’ €7,965 (VAT eskluża).


PROJECT GREEN – INFIQ

15388. L-ONOR. EVE BORG BONELLO staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid kemm intefqu flus s’issa fi Project Green, u tagħti breakdown ta’ dan l-infiq?

ONOR. MIRIAM DALLI: Filwaqt li nirreferi lill-Onor. Interpellant għat-tweġiba tal-mistoqsija parlamentari 13926, nispjega li fejn jingħad li l-proċess għadu għaddej, in-nefqa indikata hija l-istima ta’ kemm mistenni jiswa l-proġett meta jitlesta. 


PROJECT GREEN – INFIQ FUQ REKLAMAR

15389. L-ONOR. EVE BORG BONELLO staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid kemm intefqu flus fi Project Green f’termini ta’ reklamar, b’ammont totali kif ukoll breakdown tal-ispejjeż f’reklamar fuq il-midja soċjali, retainers, billboards, events, PR officials, videos, ritratti, reklamar f’gazzetti, reklamar onlajn, konferenzi stampi, eċċ.?

ONOR. MIRIAM DALLI: Tlabt biex l-informazzjoni tinġabar.


IL-MELLIEĦA, SAN PAWL IL-BAĦAR U N-NAXXAR – ĊITAZZJONIJIET MINN UFFIĊJALI TAL-LESA

15390. L-ONOR. ROBERT CUTAJAR staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ingħataw ċitazzjonijiet u f’liema toroq mill-uffiċjali tal-LESA fil-lokalitajiet (b’mod separat) tal-Mellieħa, San Pawl il-Baħar (Buġibba, Qawra u Xemxija) u n-Naxxar bejn l-1 ta’ Jannar 2022 u l-15 ta’ Jannar 2024? 

ONOR. BYRON CAMILLERI: L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti. Dawn jinkludu wkoll il-perjodu tal-COVID-19 u nħarġu numru ta’ avviżi (“warnings”). Dawn tal-aħħar (l-avviżi) mhumiex qed jiġu inklużi peress li mhumiex kontravenzjonijiet.


UFFIĊJALI TAL-LESA – ĊITAZZJONIJIET

15391. L-ONOR. ROBERT CUTAJAR staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jindika kemm ingħataw ċitazzjonijiet mill-uffiċjali tal-LESA fil-lokalitajiet kollha f’Malta u Għawdex (b’mod separat) bejn l-1 ta’ Jannar 2022 u l-15 ta’ Jannar 2024?

ONOR. BYRON CAMILLERI: Fil-perjodu ċitat inħarġu l-kontravenzjonijiet taħt riferuti. Ta’ min isemmi li f’parti mill-perjodu msemmi kien hemm ukoll kontravenzjonijiet marbuta mal-COVID-19. Inħarġu numru ta’ avviżi (warnings) li mhumiex inklużi hekk kif dawn mhumiex kontravenzjonijiet.



	Lokalità
	2022
	2023

	Attard
	14,086
	12,136

	Balzan
	1,639
	1,901

	Birgu
	2,636
	3,244

	Birkirkara
	15,433
	12,991

	Birżebbuġa
	2,974
	2,102

	Bormla
	321
	756

	Dingli
	283
	375

	Fgura
	570
	1,506

	Floriana
	6,684
	5,547

	Fontana Għawdex
	121
	223

	Għajnsielem Għawdex
	697
	540

	Għarb Għawdex
	212
	256

	Għargħur
	1,931
	1,515

	Għasri Għawdex
	51
	39

	Għaxaq
	3,834
	3,385

	Gudja
	6,014
	6,551

	Gżira
	8,230
	7,107

	Ħamrun
	9,408
	6,985

	Iklin
	2,271
	3,001

	Isla
	125
	59

	Kalkara
	387
	255

	Kerċem Għawdex
	93
	86

	Kirkop
	1,292
	638

	Lija
	536
	501

	Luqa
	3,920
	3,081

	Marsa
	1,045
	1,212

	Marsaskala
	5,426
	7,189

	Marsaxlokk
	431
	673

	Mdina
	1,621
	1,941

	Mellieħa
	8,930
	7,543

	Mġarr
	2,645
	2,801

	Mosta
	12,042
	10,507

	Mqabba
	509
	565

	Msida
	6,307
	5,441

	Mtarfa
	241
	112

	Munxar Għawdex
	406
	354

	Nadur Għawdex
	346
	196

	Naxxar
	23,995
	23,657

	Paola
	6,496
	6,250

	Pembroke
	1,707
	1,494

	Pietà
	3,158
	2,149

	Qala Għawdex
	255
	263

	Qormi
	10,622
	9,703

	Qrendi
	438
	330

	Rabat
	2,258
	2,660

	Rabat Għawdex
	5,399
	4,730

	Safi
	490
	265

	San Ġiljan
	25,529
	21,722

	San Ġwann
	6,668
	5,215

	San Lawrenz Għawdex
	47
	27

	San Pawl il-Baħar
	19,986
	18,914

	Sannat Għawdex
	93
	85

	Santa Luċija
	176
	102

	Santa Venera
	4,806
	3,963

	Siġġiewi
	3,250
	1,970

	Sliema
	17,439
	11,811

	Swieqi
	7,945
	5,854

	Ta’ Xbiex
	3,929
	3,140

	Tarxien
	1,876
	2,111

	Valletta
	9,933
	4,929

	Xagħra Għawdex
	363
	445

	Xewkija Għawdex
	715
	398

	Xgħajra
	393
	672

	Żabbar
	2,103
	3,926

	Żebbuġ
	4,083
	4,073

	Żebbuġ Għawdex
	923
	907

	Żejtun
	5,677
	5,597

	Żurrieq
	2,823
	2,061




MIA – AUTOMATED BORDER CONTROL GATES

15392. L-ONOR. ROBERT CUTAJAR staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jara li l-apparat Automated Border Control Gates fis-sala tal-wasliet fl-Ajruport Internazzjoni ta’ Malta, li ilu għal aktar minn sena installat u mixgħul, iżda qatt ma ntuża, jibda jitħaddem?

ONOR. BYRON CAMILLERI: L-Automated Border Control (ABC) Gates li hemm kemm fis-swali tal-wasla u swali tal-partenza fl-Ajruport Internazzjonali ta’ Malta, huma installati u s’issa qed jiġu mixgħula b’mod każwali f’perjodi magħżula, minħabba li għadhom qed isiru testijiet tekniċi, sabiex tiġi assigurata l-konformità tal-apparat mas-sistema nazzjonali tal-kontroll fil-fruntieri, li wkoll qed tiġi aġġornata kontinwament, fost interventi tekniċi oħra.


PALAZZ TA’ SELMUN

15393. L-ONOR. ROBERT CUTAJAR staqsa lill-Ministru għall-Finanzi u x-Xogħol: Jista’ l-Ministru jgħid x’se jkun qed isir mill-Palazz ta’ Selmun, ġaladarba dan kien restawrat?

ONOR. CLYDE CARUANA: It-tweġiba ser tingħata f’seduta oħra.


PALAZZ TA’ SELMUN

15394. L-ONOR. ROBERT CUTAJAR staqsa lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jgħid x’se jkun qed isir mill-Palazz ta’ Selmun, ġaladarba dan kien restawrat?
ONOR. STEFAN ZRINZO AZZOPARDI: Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.


LUKANDA TA’ SELMUN, FORTI CAMPBELL U PALAZZ L-AĦMAR FIL-MARFA – PJANIJIET

15395. L-ONOR. ROBERT CUTAJAR staqsa lill-Ministru għall-Finanzi u x-Xogħol: Jista’ l-Ministru jgħid jekk il-Gvern għandux pjanijiet u, jekk iva, x’inhuma dawn il-pjanijiet dwar x’ser isir: 
a. 	mill-binja li qabel kienet lukanda f’Selmun;
b. 	mill-Forti Campbell; u
ċ.	mill-Palazz l-Aħmar fil-Marfa (limiti tal-Mellieħa)?

ONOR. CLYDE CARUANA: Rigward il-lukanda f’Selmun, tweġiba ser tingħata f’seduta oħra.

Rigward il-Forti Campbell u l-Palazz l-Aħmar fil-Marfa, nitlob lill-Onor. Interpellant biex jirreferi l-mistoqsija lill-Ministru kkonċernat.

